Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 24 Νοεμβρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 195/11-11-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την άρση των εμποδίων για την αξιοποίηση του πρώην αεροδρομίου του Ελληνικού. 2. Η με αριθμό 204/14-11-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά των υπηρεσιών του Υπουργείου Οικονομικών στο κτήριο Κεράνη. 3. Η με αριθμό 182/7-11-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με τη διαχείριση των κόκκινων δανείων της πρώην ΑΤΕbank, κατά άδικο τρόπο για τους οφειλέτες της. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3/3-10-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την αναθεώρηση στοιχείων ελλείματος της χώρας της περιόδου 1995-2013 από τη EUROSTAT. 2. Η με αριθμό 31/3-10-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση μεριδιούχων των συνεταιριστικών τραπεζών. Κυρίες και κύριοι συνάδελφοι, έχω την τιμή να ανακοινώσω στο Σώμα πως η Διαρκής Επιτροπή Παραγωγής και Εμπορίου καταθέτει της έκθεσή της στο σχέδιο νόμου του Υπουργείου Υποδομών και Μεταφορών: «Ενσωμάτωση στην ελληνική νομοθεσία της Οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου της 22ας Οκτωβρίου 2014 για την ανάπτυξη υποδομών εναλλακτικών καυσίμων, απλοποίηση διαδικασίας αδειοδότησης και άλλες διατάξεις πρατηρίων παροχής καυσίμων και ενέργειας και λοιπές διατάξεις». Επίσης η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση της Οδηγίας 2000/43/ΕΚ περί εφαρμογή της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ΙΙ) λήψη αναγκαίων μέτρων συμμόρφωσης με τα άρθρα 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, ΙΙΙ) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου, και για την αντικατάσταση της απόφασης - πλαισίου 2000/383/ΔΕΥ του Συμβουλίου και IV) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης». Ο κ. Γεώργιος Κυρίτσης, Βουλευτής Β΄ Αθηνών, ζητεί άδεια απουσίας στο εξωτερικό τη Δευτέρα 28 Νοεμβρίου 2016. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Εναρμόνιση της νομοθεσίας με την Οδηγία 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014 σχετικά με τις συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση της Οδηγίας 2008/48/ΕΚ και άλλες διατάξεις αρμοδιότητας του Υπουργείου Οικονομικών». Η Διάσκεψη των Προέδρων αποφάσισε στη συνεδρίασή της στις 18 Νοεμβρίου 2016 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων. Τον λόγο έχει ο εισηγητής του ΣΥΡΙΖΑ κ. Χρήστος Αντωνίου.
Για πόσα λεπτά, κύριε Πρόεδρε, αν επιτρέπεται;
Είναι δεκαπέντε λεπτά, κύριε Αντωνίου, για την πρωτολογία των εισηγητών και επτάμισι λεπτά για την δευτερολογία. Τα υπόλοιπα θα τα βρούμε.
Κύριε Πρόεδρε, η συζήτηση είναι και επί των άρθρων;
Είναι ενιαία η συνεδρίαση. Είναι μία συνεδρίαση, όπως αποφασίστηκε στην Διάσκεψη των Προέδρων, επί της αρχής, επί των άρθρων και επί της τροπολογίας.
Θα έχουμε δευτερολογία;
Βεβαίως. Θα υπάρχει δευτερολογία. Κύριε Αντωνίου, μπορείτε να ξεκινήσετε.
Ευχαριστώ, κύριε Πρόεδρε. Κυρίες και κύριοι Βουλευτές, με το παρόν σχέδιο νόμου ενσωματώνεται στην ελληνική νομοθεσία η οδηγία 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014, σχετικά με τις συμβάσεις πίστωσης για καταναλωτές, για ακίνητα που προορίζονται για κατοικία. Με τη θέσπιση του παρόντος σχεδίου νόμου διασφαλίζεται η εύρυθμη λειτουργία των αγορών ενυπόθηκης πίστης, ενισχύεται η προστασία του καταναλωτή και η χρηματοπιστωτική σταθερότητα. Οι πιστώσεις δανείων για ακίνητα που προορίζονται για κατοικία, είναι δέσμευση μακράς διαρκείας με υψηλό επίπεδο χρέους. Επομένως είναι σημαντικό να υπάρχει νομοθετικό πλαίσιο για την καθιέρωση συγκεκριμένων κανόνων για τη διαφάνεια και τις πρακτικές διαχείρισης πιστωτικού κινδύνου, με αποτέλεσμα την ενίσχυση της χρηματοπιστωτικής σταθερότητας και την υψηλού επιπέδου προστασία του καταναλωτή. Οι βασικότεροι στόχοι και τα πιο σημαντικά αποτελέσματα της ρύθμισης συνοψίζονται στα εξής: Πρώτον, διασφαλίζεται η τεκμηριωμένη επιλογή του καταναλωτή με την παροχή εξατομικευμένης πληροφόρησης μέσω του τυποποιημένου ευρωπαϊκού δελτίου πληροφοριών, το οποίο επιπροσθέτως επιτρέπει την καλύτερη σύγκριση των όρων των ενυπόθηκων δανείων από διαφορετικούς παρόχους. Δεύτερον, περιορίζεται ο κίνδυνος υπερχρέωσης των καταναλωτών - δανειοληπτών με την πραγματοποίηση ενδελεχούς αξιολόγησης της πιστοληπτικής ικανότητας του καταναλωτή από τον πιστωτικό φορέα πριν από την παροχή της δεσμευτικής προσφοράς. Τρίτον, κατοχυρώνονται και ρυθμίζονται σημαντικά συναλλακτικά δικαιώματα του καταναλωτή, όπως το δικαίωμα περιόδου μελέτης και το δικαίωμα πρόωρης εξόφλησης της σύμβασης πίστωσης. Τέταρτον, διασφαλίζεται η ενίσχυση της ποιότητας των παρεχόμενων υπηρεσιών με την καθιέρωση κανόνων επαγγελματικής συμπεριφοράς για το προσωπικό των πιστωτικών φορέων και απαιτήσεων επαγγελματικής επάρκειας. Πέμπτον, ενθαρρύνεται η χρηματοπιστωτική εκπαίδευση των καταναλωτών. Έκτον, περιορίζεται η έγκριση των καταναλωτών - δανειοληπτών σε συναλλαγματικό κίνδυνο καθ' όλη τη διάρκεια της σύμβασης, εφόσον η σύμβαση είναι σε ξένο νόμισμα. Έβδομον, διασφαλίζεται η ορθή εκτίμηση του ακινήτου, εισάγοντας την υποχρέωση διενέργειας εκτιμήσεων με αξιόπιστα πρότυπα εκτίμησης από πιστοποιημένους εκτιμητές. Όγδοον, διασφαλίζεται η αδειοδότηση και η εποπτεία των μεσιτικών πιστώσεων. Οι καταναλωτές - δανειολήπτες οι οποίοι συνάπτουν συμβάσεις πίστωσης με τα πιστωτικά ιδρύματα για την απόκτηση ακινήτου, το οποίο προορίζεται για κατοικία, επωφελούνται από τη θέσπιση κανόνων, για τους οποίους διασφαλίζεται υψηλού επιπέδου προστασία μέσω της παροχής εξατομικευμένων προσυμβατικών πληροφοριών σε δομημένη μορφή μη παραπλανητικής διαφήμισης, καθώς και της ύπαρξης ειδικών προειδοποιήσεων πριν αλλά και κατά τη διάρκεια της σύμβασης. Τα πιστωτικά ιδρύματα πρέπει να έχουν ανά πάσα στιγμή διαθέσιμες γενικές πληροφορίες, να παρέχουν εξατομικευμένες πληροφορίες στον καταναλωτή, να πληρούν ορισμένες προδιαγραφές κατά την παροχή συμβουλευτικών υπηρεσιών, να εξασφαλίζουν κατάλληλο επίπεδο γνώσεων και επάρκειας του προσωπικού τους, να υπολογίζουν με συγκεκριμένο μαθηματικό τύπο το συνολικό ετήσιο πραγματικό ποσοστό επιβάρυνσης, καθώς και να υπολογίζουν την αποζημίωση που λαμβάνουν λόγω τυχόν πρόωρης αποπληρωμής της σύμβασης πίστωσης, σύμφωνα με τον συγκεκριμένο μαθηματικό τύπο, όπως αυτός περιγράφεται στο Παράρτημα 3 του προτεινόμενου σχεδίου νόμου. Οι μεσίτες στεγαστικής πίστης θα λαμβάνουν άδεια λειτουργίας από την αρμόδια Αρχή, Τράπεζα της Ελλάδος, και θα πρέπει να πληρούν συγκεκριμένες επαγγελματικές απαιτήσεις κατά την παροχή εκ μέρους τους υπηρεσιών πιστωτικής διαμεσολάβησης. Θα περιγράψω πολύ συνοπτικά τα κυριότερα άρθρα του υπό ψήφιση νομοσχεδίου. Στο άρθρο 6, καθορίζονται οι υποχρεώσεις επαγγελματικής συμπεριφοράς κατά την παροχή πιστώσεων σε καταναλωτές και προβλέπεται ότι η πολιτική αμοιβών του προσωπικού των πιστωτικών φορέων, δεν συναρτάται με τον αριθμό του ποσοστού των αιτήσεων των στεγαστικών δανείων που γίνονται δεκτές, τα λεγόμενα μπόνους. Στο άρθρο 9, τίθενται το γενικό πλαίσιο και οι όροι της διαφήμισης και της εμπορικής προώθησης των πιστώσεων, οι οποίες δεν πρέπει να είναι αθέμιτες, ασαφείς ή παραπλανητικές και να δημιουργούν ψευδείς προσδοκίες στον δανειολήπτη. Ειδικότερα οι πληροφορίες που αφορούν στο επιτόκιο, στο συνολικό ποσό της πίστωσης και στους λοιπούς όρους της σύμβασης - διάρκεια, αριθμός, ποσό δόσεων και συνολικό πληρωτέο ποσό - πρέπει να γνωστοποιούνται με αντιπροσωπευτικό παράδειγμα. Στις διατάξεις του άρθρου 11, ο πιστωτικός φορέας δεν μπορεί να αρνηθεί τη σύνδεση με ασφαλιστήριο συμβόλαιο από ασφαλιστική εταιρεία διαφορετική από εκείνη της προτίμησής του, όταν προβλέπονται καλύψεις τουλάχιστον αντίστοιχες με το ασφαλιστήριο συμβόλαιο, που του προτείνει ο πιστωτικός φορέας. Στις διατάξεις του άρθρου 14, παρέχεται περιγραφή του μηχανισμού υπολογισμού του συνολικού ετήσιου πραγματικού ποσοστού επιβάρυνσης. Σε περίπτωση συμβάσεων πίστωσης οι οποίες περιέχουν ρήτρες, βάσει των οποίων επιτρέπονται οι διακυμάνσεις στο επιτόκιο χορηγήσεων και κατά περίπτωση στις επιβαρύνσεις που περιλαμβάνονται στο ΣΕΠΠΕ, των οποίων όμως το ύψος δεν μπορεί να προσδιοριστεί επακριβώς κατά τη στιγμή του υπολογισμού, το συνολικό ετήσιο πραγματικό ποσοστό επιβάρυνσης υπολογίζεται με βάση την παραδοχή, ότι το επιτόκιο χορηγήσεων και οι λοιπές επιβαρύνσεις θα παραμείνουν σταθερά, στο επίπεδο που προσδιορίζεται κατά τη σύναψη της σύμβασης. Σύμφωνα με το άρθρο 17, ορίζεται η υποχρέωση του πιστωτικού φορέα να πραγματοποιεί ενδελεχή αξιολόγηση της πιστωτικής ικανότητας του καταναλωτή πριν από την παροχή της δεσμευτικής προσφοράς. Η αξιολόγηση της πιστοληπτικής ικανότητας δεν πρέπει να βασίζεται κατά κύριο λόγο στην παραδοχή ότι η αξία του ακινήτου που προορίζεται για κατοικία υπερβαίνει το ποσό της πίστωσης ή στην παραδοχή ότι η αξία του εν λόγω ακινήτου θα αυξηθεί, εκτός και αν ο σκοπός της σύμβασης πίστωσης είναι η κατασκευή ή η ανακαίνιση ακινήτου που προορίζεται για κατοικία. Με την παράγραφο 4 του ίδιου άρθρου, καθιερώνεται η απαγόρευση καταγγελίας ή η τροποποίηση της σύμβασης από τον πιστωτικό φορέα σε βάρος του καταναλωτή, με την αιτιολογία ότι η αξιολόγηση της πιστοληπτικής ικανότητας δεν διενεργήθηκε σωστά, εκτός αν αποδεικνύεται ότι ο καταναλωτής εν γνώσει του απέκρυψε ή παραποίησε πληροφορίες. Με τις διατάξεις του άρθρου 22, ορίζεται ότι στις συμβάσεις πίστωσης σε ξένο νόμισμα, ο πιστωτικός φορέας είτε συμπεριλαμβάνει στη σύμβαση πίστωσης όρο, σύμφωνα με τον οποίο ο καταναλωτής έχει δικαίωμα να μετατρέψει, κατόπιν σχετικού αιτήματός του, τη σύμβαση πίστωσης σε εναλλακτικό νόμισμα, τουλάχιστον όταν η διακύμανση της συναλλαγματικής ισοτιμίας υπερβαίνει το 20% σε σχέση με αυτή που ίσχυε κατά τον χρόνο της σύναψης της σύμβασης είτε διασφαλίζει ότι η σύμβαση πίστωσης συνοδεύεται καθ' όλη τη διάρκεια αυτής με χρηματοπιστωτικό μέσο αντιστάθμισης συναλλαγματικού κινδύνου. Τα άρθρα 23 και 24, ρυθμίζουν τα ζητήματα διαφάνειας ως προς τη διαμόρφωση του επιτοκίου σε συμβάσεις πίστωσης με κυμαινόμενο επιτόκιο και παρέχεται στον καταναλωτή το δικαίωμα πρόωρης αποπληρωμής στο πλαίσιο λειτουργίας της πιστωτικής σύμβασης που έχει υπογράψει. Πιο συγκεκριμένα ο καταναλωτής έχει δικαίωμα να εκπληρώσει πλήρως ή εν μέρει τις υποχρεώσεις του που απορρέουν από τη σύμβαση πίστωσης πριν από τη λήξη της. Στην περίπτωση αυτή ο καταναλωτής απαλλάσσεται από τόκους και επιβαρύνσεις για το εναπομένον χρονικό διάστημα μέχρι τη λήξη της σύμβασης και για το ποσό που προεξοφλεί. Στις διατάξεις του άρθρου 27, ρυθμίζεται το γενικό πλαίσιο εντός του οποίου θα πρέπει να κινούνται οι διαδικασίες αναγκαστικής εκτέλεσης και ειδικότερα ό,τι αφορά στην επιβολή τόκων υπερημερίας ή τυχόν πρόσθετων επιβαρύνσεων στο πλαίσιο της συναφθείσας σύμβασης μίσθωσης. Στις διατάξεις του άρθρου 37, προβλέπονται οι μηχανισμοί εξωδικαστικής επίλυσης διαφορών, που ανακύπτουν μεταξύ καταναλωτών και πιστωτικών φορέων και μεσιτών πιστώσεων. Στην παράγραφο 1 του άρθρου 38, απαγορεύεται η παραίτηση του καταναλωτή από δικαιώματα που του αναγνωρίζονται σύμφωνα με τις διατάξεις του παρόντος νόμου. Σύμφωνα με την παράγραφο 2 του ίδιου άρθρου, τα μέτρα που θεσπίζονται δεν μπορεί να καταστρατηγούνται μέσω της διατύπωσης των συμβατικών όρων, με αποτέλεσμα να κινδυνεύουν οι καταναλωτές να χάσουν την προστασία που τους παρέχει ο παρών νόμος. Το δεύτερο μέρος του νομοσχεδίου αναφέρεται σε λοιπές ρυθμίσεις αρμοδιότητας του Υπουργείου Οικονομικών. Πιο συγκεκριμένα στο άρθρο 42 προβλέπεται, ότι όπου στις διατάξεις των παραγράφων 8 και 9 του άρθρου 6 της παραγράφου 2 του άρθρου 17 του ν. 2778/1999, σχετικά με την εκτίμηση των ακινήτων των αμοιβαίων κεφαλαίων ακίνητης περιουσίας, στις ΑΕΔΑΚ, γίνεται αναφορά σε εκτίμηση ή έκθεση εκτιμητή του Σώματος Ορκωτών Εκτιμητών, νοείται εφεξής εκτίμηση ή έκθεση από ανεξάρτητο εκτιμητή. Στο άρθρο 43- πρώην 44 εάν το λέω σωστά, γιατί έχει γίνει αναρίθμηση, καταργούνται συγκεκριμένες διατάξεις του άρθρου δευτέρου και το άρθρο τρίτο του ν.3755/2009 με το οποίο κυρώθηκε η σύμβαση παραχώρησης των λιμενικών εγκαταστάσεων των προβλητών ΙΙ και ΙΙΙ του σταθμού εμπορευματοκιβωτίων της «Οργανισμός Λιμένος Πειραιώς Α.Ε.», και θεσπίστηκαν με τις καταργούμενες διατάξεις διάφορα μέτρα υπέρ της συμβαλλόμενης στην εν λόγω σύμβαση ανώνυμης εταιρείας με την επωνυμία «Σταθμός Εμπορευματοκιβωτίων Πειραιά Α.Ε.». Η κατάργηση ισχύει αναδρομικά από 23-3-2015, ημερομηνία έναρξης ισχύος της σχετικής απόφασης της Ευρωπαϊκής Επιτροπής. Στο άρθρο 44 ορίζεται, ότι για τη διασφάλιση της υποχρέωσης διαφάνειας κατά τους ενωσιακούς κανόνες σχετικά με τη χορήγηση κρατικών ενισχύσεων αναρτώνται σε δημόσιο προσβάσιμο δικτυακό ιστότοπο οι δικαιούχοι για μεμονωμένες χορηγήσεις ή κρατικές ενισχύσεις μετά την 1η Ιουλίου του 2016. Με το άρθρο 45 επεκτείνονται οι διατάξεις του άρθρου 1 του ν.976/1979, που ρυθμίζουν την έκταση της ευθύνης των οδηγών για τροχαία ατυχήματα που προκαλούνται από μηχανοκίνητα οχήματα του δημοσίου και εφαρμόζονται ανάλογα και για τα ατυχήματα που προκαλούνται από πλωτά μέσα της Γενικής Γραμματείας Δημοσίων Εσόδων. Με τις διατάξεις του άρθρου 46, μεταξύ των άλλων χορηγείται στον Πρόεδρο του Νομικού Συμβουλίου του Κράτους, η αρμοδιότητα να αναθέτει σε Έλληνες ή αλλοδαπούς ειδικούς εμπειρογνώμονες τη σύνταξη γνωμοδοτήσεων, ιδίως νομικών ή τεχνικών, που απαιτούνται στα πλαίσια διεξαγωγής εθνικών ή διεθνών διαιτητικών δικών και να συνάπτει τις σχετικές συμβάσεις, χωρίς να είναι απαραίτητη η τήρηση διαδικασιών που τυχόν προβλέπονται για την ανάθεση συμβάσεων του δημοσίου. Με τα άρθρα 47 και 50, επιμηκύνεται ο χρόνος της αναστολής της άσκησης της ποινικής δίωξης των μελών και του γραμματέα της επιτροπής έγκρισης τραπεζικών συναλλαγών καθώς και των μελών της ομάδας υποστήριξης αυτής. Επίσης τροποποιούνται διατάξεις του ν.4370/2016, σχετικά με τα συστήματα εγγύησης καταθέσεων και εγγύησης καλυπτόμενων επενδυτικών υπηρεσιών. Με το άρθρο 51, ρυθμίζονται θέματα της Ανεξάρτητης Αρχής Δημοσίων Εσόδων και μεταξύ των άλλων παρέχεται η δυνατότητα στον γενικό γραμματέα δημοσίων εσόδων, να συστήσει τις υπηρεσίες που συγκροτούν τη Γενική Διεύθυνση Οικονομικών Υπηρεσιών της Αρχής, να καθορίσει τη δομή, τις αρμοδιότητες και τον χρόνο άσκησης της λειτουργίας αυτής και των υπηρεσιών της καθώς και τις οργανικές θέσεις, να προκηρύξει τις θέσεις των προϊσταμένων της γενικής διεύθυνσης και των άλλων οργανικών μονάδων, να επιλέξει τους προϊσταμένους, και να τοποθετήσει προσωπικό σε αυτές. Επίσης δίνεται η δυνατότητα στον Γενικό Γραμματέα Εσόδων, να ανακαθορίζει το σήμα - το λογότυπο - του οποίου μπορεί να κάνει χρήση η αρχή. Τέλος με τις διατάξεις των άρθρων 52 έως 55, παραχωρείται στον Δήμο Χαλανδρίου Αττικής αναδρομικά από 1-10-2011 και για σαράντα έτη η αποκλειστική χρήση του δημοσίου κτήματος εκτάσεως είκοσι εννέα χιλιάδων επτακοσίων τετραγωνικών μέτρων, με σκοπό να λειτουργήσουν σε αυτό χώροι αθλητισμού και κοινόχρηστοι χώροι. Επίσης ορίζονται τα της σύνθεσης του διοικητικού συμβουλίου του οργανισμού διαχείρισης δημοσίου χρέους, χωρίς να αυξάνεται ο αριθμός των μελών. Με την τροπολογία 753, παρέχεται μέχρι 28 Φεβρουαρίου 2017 φορολογική και ασφαλιστική ενημερότητα στο Μέγαρο Μουσικής Αθηνών. Η προτεινόμενη ρύθμιση κρίνεται αναγκαία, προκειμένου να συνεχιστεί απρόσκοπτα η λειτουργία του οργανισμού, με την παροχή δυνατότητας είσπραξης της κρατικής επιχορήγησης ή άλλου οφειλόμενου από τρίτους ποσού, ώστε να γίνει δυνατή η πληρωμή της μισθοδοσίας των εργαζομένων και η εξυπηρέτηση των συμβατικών υποχρεώσεών τους στην Ελλάδα ή το εξωτερικό. Με την τροπολογία 754, ρυθμίζονται θέματα δαπανών για μισθώματα ακινήτων που χρησιμοποιούνται από το δημόσιο. Η τροπολογία 755, αποτελεί συμπλήρωση του άρθρου 6 του ν.4881/2014, σχετικά με την επιχορήγηση από τον κρατικό προϋπολογισμό των φορέων της γενικής κυβέρνησης για εξόφληση των ληξιπρόθεσμων υποχρεώσεών τους. Η τροπολογία έχει επείγοντα χαρακτήρα, προκειμένου να προβλεφθεί η δυνατότητα έκτακτης επιχορήγησης των οργανισμών κοινωνικής ασφάλισης, ώστε να εκκινήσει η εκκαθάριση και η αποπληρωμή των εκκρεμών αιτήσεων συνταξιοδότησης. Με την έκτακτη επιχορήγηση των οργανισμών κοινωνικής ασφάλισης για την εκκαθάριση και αποπληρωμή των εκκρεμών αιτήσεων συνταξιοδότησης προς τους δικαιούχους, αναμένεται η αύξηση του ρυθμού εκκαθάρισης των αιτήσεων συνταξιοδότησης και έκδοσης οριστικής απόφασης σύνταξης, η ταχύτερη απόδοση νέων συντάξεων σε δικαιούχους και η ενίσχυση της ρευστότητας της οικονομίας. Το σχετικό ποσό ανέρχεται σε 850 εκατομμύρια ευρώ και προέρχεται από ειδική χρηματοδότηση του ESM. Όπως είναι προφανές, οι προτεινόμενες ρυθμίσεις είναι και επείγουσες και επιτακτικές και δικαιολογούν τη διαδικασία νομοθέτησης μέσω τροπολογιών. Ευχαριστώ.
Ευχαριστούμε τον εισηγητή του ΣΥΡΙΖΑ, κ. Αντωνίου. Ήρθε πριν λίγο στα χέρια μου μια τροπολογία του Υπουργείου Οικονομικών. Θα σας τη μοιράσουμε ευθύς αμέσως, ώστε να ενημερωθεί το Σώμα για να μπορέσει να τοποθετηθεί επ' αυτής. Συνεχίζουμε με τον κ. Αθανάσιο Μπούρα, εισηγητή της Νέας Δημοκρατίας. Κύριε Μπούρα, έχετε τον λόγο για δεκαπέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, δεν είχα προβλέψει αλλά ήμουν βέβαιος και είχα πει ότι είναι τακτική της Κυβέρνησης ΣΥΡΙΖΑ - ΑΝΕΛ όλη αυτή η διαδικασία. Το επαναλαμβάνω και εδώ στην Ολομέλεια. Παλαιότερα οι οδηγίες κατατίθεντο αυτοτελώς, ενώ τώρα η Κυβέρνηση ακολουθεί μια άλλη τακτική. Κυρώνοντας ή εναρμονίζοντας μια οδηγία με το Ελληνικό Δίκαιο φέρνει κι ένα δεύτερο μέρος, που από μόνο του αποτελεί ένα αυτοτελές νομοσχέδιο. Πράγματι το συζητούμενο σήμερα σχέδιο νόμου, από το άρθρο 1 ως και 41, αναφέρεται στην εναρμόνιση για την οδηγία 2014. Το δεύτερο μέρος ήταν ένα άλλο νομοσχέδιο με διατάξεις του Υπουργείου Οικονομικών. Σε εκείνη τη διαδικασία της συζήτησης στην επιτροπή ενσωματώθηκαν και τρεις τροπολογίες. Τώρα - είχα πει και τότε - βλέπω από το πρωί ότι βομβαρδιζόμαστε με κατάθεση εκπροθέσμων κυβερνητικών τροπολογιών. Όπως είπε ο Πρόεδρος, προς το παρόν ανακοινώνονται διαρκώς και μας έρχονται τροπολογίες, για τις οποίες δεν μπορούμε να αποφανθούμε. Δεν μπορούμε να τις διαβάσουμε καν, γιατί είμαστε υποχρεωμένοι να παρακολουθούμε και τη διαδικασία της σημερινής συζήτησης. Παρ' όλα αυτά, κυρίες και κύριοι συνάδελφοι, θα μπω στο θέμα το σημερινό λέγοντας ότι σε αυτό το σχέδιο νόμου στο πρώτο μέρος από τα άρθρα 1 έως 41 της οδηγίας 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014 που αφορά συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση των οδηγιών που υπήρχαν, της 2008/48/ΕΚ και 2013/36/ΕΕ και του Κανονισμού της Ευρωπαϊκής Ένωσης 1093/2010, η Κυβέρνηση - το είπα και στην επιτροπή - άργησε πάρα πολύ να φέρει την εναρμόνιση αυτής της οδηγίας, όταν είναι γνωστό το θέμα από το 2014, εξ ου και φέρει τον αριθμό 2014. Μάλιστα αυτή η εναρμόνιση πιστεύω ότι θα ήταν ένα πάρα πολύ κρίσιμο αλλά και χρήσιμο εργαλείο για τους Έλληνες καταναλωτές. Στόχος αυτής της οδηγίας είναι η ανάπτυξη μιας περισσότερο διαφανούς αποτελεσματικής και ανταγωνιστικής εσωτερικής αγοράς μέσω ευέλικτων, συνεπών και δίκαιων συμβάσεων πίστωσης που αφορούν ακίνητα, προωθώντας παράλληλα τη βιώσιμη χορήγηση και λήψη δανείων, προσφέροντας έτσι υψηλό επίπεδο προστασίας του καταναλωτή. Παράλληλα διασφαλίζεται υψηλότερος βαθμός αποτελεσματικότητας και ανταγωνιστικότητας της εσωτερικής αγοράς, που συμβάλλει στη χρηματοπιστωτική σταθερότητα με τη θέσπιση ενός πλαισίου για όλα τα κράτη μέλη. Η παγκόσμια χρηματοπιστωτική κρίση του 2007-2009 που προκάλεσε σοβαρά κοινωνικά και οικονομικά προβλήματα, οδήγησε στην έλλειψη εμπιστοσύνης εκ μέρους όλων των συμμετεχόντων στην αγορά και ιδίως των καταναλωτών. Στις αγορές ενυπόθηκης πίστης πολλών κρατών της Ευρωπαϊκής Ένωσης εντοπίστηκαν πολλά προβλήματα, που ιδίως αφορούσαν ασυνεπή ή ακόμη και ανύπαρκτα πλαίσια αδειοδότησης και λειτουργία για τους μεσίτες πιστώσεων, καθώς και για τις πιστώσεις που είναι εκφρασμένες σε ξένο νόμισμα. Σε αυτό το σχέδιο νόμου, προβλέπεται η αξιολόγηση της πιστοληπτικής ικανότητας πριν από τη χορήγηση της πίστωσης, ενώ καθιερώνονται συγκεκριμένες υποχρεώσεις για τους πιστωτικούς φορείς, μεσίτες πιστώσεων, που πρέπει να προηγούνται της σύναψης πίστωσης, αλλά και μετά από τη σύναψη αυτής της σύμβασης. Καθιερώνονται, ακόμα, ορισμένες απαιτήσεις προληπτικής εποπτείας, όπως η άδεια εγκατάστασης και η εποπτεία των μεσιτών πιστώσεων και των μη πιστωτικών ιδρυμάτων. Η οδηγία - είπα και προχθές - η οποία εγένετο επί των δικών μας ημερών, είναι του 2014, είναι μια πάρα πολύ καλή οδηγία, ένα πάρα πολύ χρήσιμο και κρίσιμο εργαλείο, το οποίο μακάρι να ήταν από πολύ νωρίτερα ψηφισμένο και εφαρμοσμένο, καθώς πάρα πολλά πράγματα θα είχαν αποφευχθεί. Καθιερώνονται ακόμη ορισμένες απαιτήσεις, έτσι ώστε η οδηγία αυτή να έχει αναλυτικό χαρακτήρα, ξεκινώντας με βασικούς ορισμούς για την υλοποίηση των σκοπών της οδηγίας. Προσδιορίζει, επίσης, αυτή η οδηγία τους φορείς που συμβάλλουν στη χρηματοοικονομική διαπαιδαγώγηση των καταναλωτών, όπως είναι η Γενική Γραμματεία Εμπορίου, η Τράπεζα της Ελλάδος, ο Συνήγορος του Καταναλωτή κ.λπ. Ορίζει, επίσης, τις προϋποθέσεις δραστηριοποίησης των πιστωτικών φορέων και των μεσιτών πιστώσεων. Ρυθμίζει το πλαίσιο ενημέρωσης και πρακτικών που προηγούνται της σύναψης σύμβασης. Ρυθμίζει, επίσης, τη δυνατότητα μετατροπής σε εναλλακτικό νόμισμα ή τη διασφάλιση από το συναλλαγματικό κίνδυνο. Ήταν πολύ σημαντική η παρουσία στην επιτροπή προχθές του Συνηγόρου του Καταναλωτή με σειρά πολύ ουσιαστικών παρατηρήσεων και προτάσεων. Είχατε δεσμευτεί, κυρία Υπουργέ, ότι θα δείτε αυτές τις προτάσεις και θα τις αξιοποιήσετε στο παρόν νομοσχέδιο, γιατί επαναλαμβάνω για όλους τους συναδέλφους που δεν ήταν στην επιτροπή ότι εδώ έχουμε εναρμόνιση με την οδηγία, που σημαίνει ότι εσείς που έχετε την νομοθετική πρωτοβουλία, μπορείτε κάλλιστα να συμπληρώσετε ορισμένα σημεία, τα οποία μπορεί να παρελείφθησαν στα πλαίσια πάντα της οδηγίας. Αυτά τα οποία κατέθεσε ο Συνήγορος του Καταναλωτή έξω από τη γενική θεώρηση του θέματος, για το οποίο ήταν πάρα πολύ χρήσιμες οι παρατηρήσεις, ήταν ιδιαίτερα σημαντικά και πιστεύω ότι πρέπει να συμπεριληφθούν, γιατί θα διευκολύνουν πάρα πολλούς συμπολίτες μας σήμερα και ιδιαίτερα την κατηγορία κάποιων χιλιάδων συμπολιτών μας - άκουσα το νούμερο εξήντα πέντε χιλιάδες από τον Συνήγορο του Καταναλωτή - που δανείστηκαν σε ελβετικό φράγκο και βρίσκονται σε τραγικό αδιέξοδο. Εγώ για την γνώση των άλλων συναδέλφων που δεν ήταν στην επιτροπή θα καταθέσω, αφού πω δύο λόγια, τις προτάσεις του Συνηγόρου του Καταναλωτή, όσον αφορά παραδείγματος χάριν μια συμπλήρωση που πρέπει να κάνετε στο άρθρο 17, όπου ο Συνήγορος του Καταναλωτή προτείνει να προστεθεί κάποια πρόβλεψη η οποία υπάρχει στην ΚΥΑ - να μην πω τα νούμερα, δεν έχουν αξία, γιατί σε λίγο θα χτυπήσει και το κουδουνάκι λήξεως του χρόνου ομιλίας μου - η εξής δηλαδή: «Εάν ο πιστωτικός φορέας παραβιάσει υπαίτια τις υποχρεώσεις του, κατά τις παραγράφους 1 και 2 του παρόντος άρθρου, ο καταναλωτής απαλλάσσεται από το συνολικό κόστος της πίστωσης περιλαμβανομένων των τόκων και έχει υποχρέωση να καταβάλει μόνο το ποσό του κεφαλαίου, σύμφωνα με τις προβλεπόμενες στη σύμβαση πίστωσης δόσεις». Είναι κάτι το οποίο πρέπει να το λάβετε υπ' όψιν και πρέπει να το συμπληρώσετε. Θυμάστε ότι ήταν από όλες τις πλευρές όλων των κομμάτων στην επιτροπή που είχαμε μια πολύ καλή εικόνα, όσον αφορά τις θέσεις και τις προτάσεις του Συνηγόρου του Καταναλωτή. Επίσης στο άρθρο 23, που αναφέρεται σε πιστώσεις κυμαινόμενου επιτοκίου στην περίπτωση β΄ του εν λόγω άρθρου, προτείνει ο Συνήγορος του Καταναλωτή να προστεθεί πρόβλεψη, σχετικά με την υποχρέωση των πιστωτικών ιδρυμάτων να εξασφαλίζουν την προσβασιμότητα των αρχείων αυτών από τον καταναλωτή, διότι η συγκρισιμότητα των μεγεθών αυτών και των διακυμάνσεων τους - δείκτες, επιτόκια αναφοράς - αποτελεί κατ' εξοχήν χρήσιμο εργαλείο για τον υποψήφιο δανειολήπτη, προκειμένου να επιλέξει το κατάλληλο για εκείνον τραπεζικό προϊόν. Επίσης προτείνει κάποια συμπλήρωση στο άρθρο 37 για τους μηχανισμούς επίλυσης διαφορών. Δεν θα διαβάσω τι προτείνει. Θα καταθέσω στα Πρακτικά την πρόταση του Συνηγόρου του Καταναλωτή. Θα καταθέσω, επίσης, δύο αξιόλογα κατά την άποψή μου έγγραφα, τα οποία κατέθεσε στην επιτροπή ο Συνήγορος του Καταναλωτή εκτός των προτάσεων. [[Στο σημείο αυτό ο Βουλευτής, κ. Αθανάσιος Μπούρας, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, επειδή είναι ενιαία η συζήτηση επί της αρχής και επί των άρθρων του νομοσχεδίου, για την οικονομία του χρόνου, στο πρώτο μέρος, αλίμονο να είχαμε εμείς κάποια αντίρρηση. Κάνουμε κάποιες παρατηρήσεις συμπλήρωσης, έτσι ώστε αυτό το εργαλείο, που από εδώ και πέρα θα αποτελεί ένα πάρα πολύ χρήσιμο εργαλείο, να είναι όσο το δυνατόν καλύτερο, γιατί εμείς ήμασταν που βρεθήκαμε ως κυβέρνηση στη διαπραγμάτευση και στην ολοκλήρωση αυτής της οδηγίας. Ερχόμαστε τώρα στο δεύτερο μέρος, που αναφέρεται σε διατάξεις του Υπουργείου Οικονομικών και όχι μόνο. Σήμερα δεν ξέρουμε και τι άλλο μπορεί να προκύψει. Με πολύ μεγάλη ταχύτητα θα πάω στο άρθρο 42, που αναφέρεται στην έκθεση εκτιμητή του ΣΟΕ του Σώματος Ορκωτών Ελεγκτών. Με το άρθρο 42 διευρύνεται η εκτίμηση, η έκθεση, ώστε να μπορεί να συντάσσεται και γενικότερα από ανεξάρτητο εκτιμητή. Κύριε Υπουργέ, καταναλώσαμε πάρα πολύ μεγάλο μέρος κατά τη διάρκεια της συζήτησης στην επιτροπή για ένα πολύ σημαντικό θέμα, τους οικοδομικούς συνεταιρισμούς, όπου είχατε φέρει με το τότε άρθρο 43- τώρα δεν υπάρχει καθόλου - μια ρύθμιση, προκειμένου να γίνει η εναρμόνιση των καταστατικών, των οικοδομικών συνεταιρισμών, σύμφωνα με τις διατάξεις του σχετικού νόμου. Όλες οι πτέρυγες της Βουλής - μάλιστα και ο εισηγητής της Πλειοψηφίας - αναφέρθηκαν στο θέμα και στην εν πάση περιπτώσει πολύ σημαντική αντιμετώπιση που πρέπει να γίνει για το θέμα των οικοδομικών συνεταιρισμών. Οι οικοδομικοί συνεταιρισμοί υπερβαίνουν τους πεντακόσιους και αναφέρονται σε εκατοντάδες χιλιάδες συμπολίτες μας, οι οποίοι δεν είναι εφοπλιστές ούτε μεγαλοβιομήχανοι. Είναι κατηγορίες συμπολιτών μας ομοειδών χώρων, όπως είναι για παράδειγμα ο Συνεταιρισμός Εργατών Μετάλλου. Το λέω, γιατί ξέρω αυτόν τον οικοδομικό συνεταιρισμό που έχει μια αντίστοιχη έκταση στην περιοχή μου, γιατί πολλοί από αυτούς τους συνεταιρισμούς βρίσκονται στα γεωγραφικά όρια της Περιφέρειας Αττικής. Επίσης άλλο παράδειγμα είναι ο Συνεταιρισμός των Εργαζομένων του ΙΚΑ, οι οποίοι κάποτε εναπόθεσαν κάποιες αποταμιεύσεις και για δεκαετίες τώρα είναι όμηροι κάποιων πραγμάτων. Αυτό το θέμα πρέπει να λυθεί. Εν πάση περιπτώσει μην πάμε στην ανάλυση του τι μπορεί να αξιοποιήσει κάποιος από τους οικοδομικούς συνεταιρισμούς, γιατί σήμερα που η χώρα έχει μεγάλο πρόβλημα, ιδιαίτερα στα κατασκευαστικά επαγγέλματα, θα ήταν πάρα πολύ σημαντικό να υπάρχουν ρυθμίσεις - πάντα μέσα στο πλαίσιο προστασίας του περιβάλλοντος και με την έννοια εφαρμογής του Συντάγματος για την προστασία του περιβάλλοντος - και να μπορούσε να απελευθερωθεί αυτό το δυναμικό της δυνατότητας που μπορεί να έχουν οι οικοδομικοί συνεταιρισμοί να κινήσουν την οικονομία και, κυρίως, στον κατασκευαστικό τομέα. Ενώ είναι ένα θέμα το οποίο από παλαιότερα ερυθμίζετο, δηλαδή η εναρμόνιση των καταστατικών τους, απαιτούσε μια καινούργια προθεσμία - να μην πω εγώ πάλι επιχειρήματα - που έκανε δύσκολη την εναρμόνιση κι έτσι δεν μπόρεσαν πολλοί οικοδομικοί συνεταιρισμοί να την κάνουν - εναρμόνιση δηλαδή έκανε λιγότερο από το 1/3, περίπου εκατόν εξήντα επτά, αν δεν απατώμαι, από τους πεντακόσιους και κάτι - και ενώ παλαιότερα είχαν ξαναδοθεί κάποιες παρατάσεις, θα μπορούσε να υπήρχε μία διάταξη η οποία θα έλεγε ότι παρατείνεται για έναν χρόνο. Εγώ θεωρώ ότι είναι μικρός. Εν τούτοις είχατε βάλει στη δεύτερη παράγραφο το να απαιτείται φορολογική ενημερότητα. Κοιτάξτε. Δεν πήγατε να κάνετε κάτι καινούργιο. Άρα έπρεπε απλά να σταθείτε στην έννοια της παράτασης με τους ίδιους όρους και προϋποθέσεις που μέχρι τότε ίσχυαν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εν πάση περιπτώσει εμείς όλοι μηδέ εξαιρουμένου και του εισηγητού της Πλειοψηφίας εκφράσαμε επιφυλάξεις και εξέφρασε και η κυβερνητική πλειοψηφία επιφυλάξεις, με συνέπεια να βρείτε την «ευκαιρία» εσείς - γεγονός που προβλέπεται από τον Κανονισμό - να αποσύρετε το σχετικό άρθρο. Εγώ σας κάνω μία έκκληση, γιατί είναι ένα θέμα σημαντικό. Σήμερα κιόλας εμείς όλοι, οι εισηγητές δηλαδή, να καταθέσουμε μία τροπολογία που να αναφέρεται μόνο στην παράταση, κυρία Υπουργέ, προκειμένου να εναρμονίσουν τα καταστατικά τους, έτσι ώστε να λυθεί ένα μείζον θέμα. Τώρα έφαγα πολύ χρόνο, κύριε Πρόεδρε.
Αν έχετε την καλοσύνη, ολοκληρώστε σε ένα λεπτό.
Θα ολοκληρώσω. Επιγραμματικά μόνο θα αναφερθώ στο άρθρο 43 ως έχει σήμερα, γιατί το άρθρο 43 ήταν των οικοδομικών συνεταιρισμών. Βεβαίως ήρθε στην επιτροπή εκπρόσωπος της ΚΕΜΚΕ - Κεντρική Μονάδα Κρατικών Ενισχύσεων - που ήταν αναλυτική και μας εξήγησε ορισμένα πράγματα τα οποία η απόφαση της 23ης Μαρτίου 2015 επέβαλε στη χώρα μας, προκειμένου να τα διορθώσει νομοθετικά και ουσιαστικά, στο τέλος. Μας εξήγησε ότι είναι αναγκαία αυτή η ρύθμιση. Ζητήσαμε - όχι από εσάς, εσείς είστε καινούργια ούτε είχατε καμμία ευθύνη - από τον κ. Τσακαλώτο, ως Υπουργό Οικονομικών, να μας φέρει εδώ στην Ολομέλεια τις αιτιάσεις που προσκόμισε η ελληνική πλευρά, προ της απόφασης της 23ης Μαρτίου. Αναμένουμε. Το άρθρο 44 σήμερα, αναφέρεται στη διασφάλιση διαφάνειας - αλίμονο - σχετικά με τη χορήγηση κρατικών ενισχύσεων. Πρέπει όλες αυτές οι κρατικές ενισχύσεις να έχουν την έννοια της διαφάνειας. Αλίμονο, δεν το συζητάμε αυτό, συμφωνούμε. Όπως και στο άρθρο 45, για τις ευθύνες όπως είναι στο δημόσιο των οδηγών μηχανοκινήτων μέσων, να ισχύει και για τα πλωτά μέσα που διαθέτει η Γενική Γραμματεία Δημοσίων Εσόδων. Στο άρθρο 46, επέμενα και στην πρώτη και στη δεύτερη ανάγνωση ότι ο κατά τα άλλα, αλίμονο, ακεραιότατος θεσμός, Πρόεδρος του Νομικού Συμβουλίου, μονοπρόσωπο άτομο, να μπορεί να αναθέτει διάφορες νομικές κυρίως, αλλά και τεχνικές ευθύνες σε έναν εκτιμητή ή σε κάποιον νομικό, για διάφορα θέματα. Θέλουμε λίγο περισσότερη εξήγηση.
Θα τα πείτε στη δευτερολογία σας, κύριε Μπούρα, γιατί έχετε υπερβεί κατά πολύ τον χρόνο.
Ναι τον έχω υπερβεί. Θα τον κόψετε από τη δευτερολογία, αν υπάρξει. Τώρα στο άρθρο 47, στην αναστολή άσκησης ποινικής δίωξης των μελών και του γραμματέα της επιτροπής έγκρισης τραπεζικών, δεν έχουμε πάρει καμμία εξήγηση γιατί η διετία γίνεται πενταετία ούτε την πρώτη φορά που το ρώτησα στην επιτροπή ούτε τη δεύτερη. Το ρωτώ και σήμερα. Γι' αυτό κρατάμε τις επιφυλάξεις μας και θα δούμε μέχρι την ψήφιση τι θα κάνουμε. Όσον αφορά το άρθρο 48- και εκεί ρώτησα - πριν πολύ λίγους μήνες με τον ν.4370/2016 είχαμε περάσει ολοκληρωμένο νομοθέτημα για το ΤΕΚΕ, το Ταμείο Εγγυήσεων Καταθέσεων. Σήμερα φέρνετε ολόκληρο κατεβατό ρυθμίσεων που αναφέρεται σε αυτό το θέμα. Τι ακριβώς συμβαίνει; Υπάρχουν και μερικά θέματα, που δεν θα τα αναφέρω τώρα. Τα είπαμε στην επιτροπή.
Καλώς. Ευχαριστούμε, κύριε Μπούρα.
Μισό λεπτό. Ήθελα να αναφερθώ, βέβαια, στο Δήμο Χαλανδρίου. Όλοι συμφωνούμε να παραχωρηθεί η έκταση. Υπάρχουν και μερικές άλλες παρατηρήσεις, κύριε Πρόεδρε, αλλά μάλλον δεν πρέπει να συνεχίσω άλλο, γιατί έκανα μεγάλη κατάχρηση του χρόνου. Αν μπορέσω, στη δευτερολογία μου θα συμπληρώσω και θα εκφραστώ όσον αφορά το τι ακριβώς διαδικασία θα κρατήσουμε. Ευχαριστώ πολύ.
Βεβαίως παρ' όλο που έχετε εξαντλήσει και τον χρόνο της δευτερολογίας. Θα δείξουμε, όμως, μία ανοχή. Τον λόγο έχει ο ειδικός αγορητής της Χρυσής Αυγής κ. Γεώργιος Γερμενής για δεκαπέντε λεπτά.
Κατ' αρχάς να πούμε, κύριε Πρόεδρε, ότι δεν είναι δυνατό να βρίσκεται ομιλητής στο Βήμα, ειδικός εισηγητής, και να «σκάνε» οι τροπολογίες η μία πίσω από την άλλη. Δεν γίνεται να νομοθετούμε κατ' αυτόν τον τρόπο. Όταν είναι κάποιος στο Βήμα, πότε να προλάβει να διαβάσει μια τροπολογία που ήρθε εκείνη την ώρα; Εσείς ως Προεδρείο - και δεν μιλάω προσωπικά - πρέπει να πάρετε την ευθύνη σας και να αποφασίσετε αν μπορεί να συνεχιστεί αυτός ο τρόπος που νομοθετεί η Βουλή. Θεωρώ ότι δεν γίνεται. Γι' αυτόν τον λόγο θα ξεκινήσω με τις τροπολογίες, γιατί πιστεύω ότι μέχρι να τελειώσω απ' αυτό το Βήμα, θα εμφανιστούν και άλλες τροπολογίες, τις οποίες θα αναγκαστούμε να συζητήσουμε στη δευτερολογία μας. Στην τροπολογία με γενικό αριθμό 753 και ειδικό 121, λέτε ότι παρέχεται φορολογική - ασφαλιστική ενημερότητα στον ΟΜΜΑ και αναστέλλονται όλα τα καταδιωκτικά σε βάρος του μέτρα. Τον Φεβρουάριο του 2016 υπερψηφίστηκε τροπολογία για το συνολικό του ιδιοκτησιακού συγκροτήματος του Μεγάρου Μουσικής, που περιήλθε στο ελληνικό δημόσιο. Συγχρόνως βάσει των διατάξεων της τροπολογίας το ελληνικό δημόσιο ανέλαβε πλήρως, ως πρωτοφειλέτης, την εξυπηρέτηση όλων των δανειακών οφειλών του ΟΜΜΑ προς τις τράπεζες, η αποπληρωμή των οποίων θα γινόταν σε βάθος εικοσιπενταετίας. Το συνολικό κεφάλαιο άγγιζε τα 245 εκατομμύρια ευρώ. Δηλαδή επιβαρύνθηκε ο προϋπολογισμός του δημοσίου και δεσμεύτηκε για είκοσι πέντε έτη. Θεωρούμε ότι η ελληνική Κυβέρνηση υποτάσσεται και συμπλέει με τα ξένα κεφάλαια. Δεν καταλαβαίνουμε, γιατί πρέπει να αναλάβουν οι Έλληνες φορολογούμενοι τις δανειακές υποχρεώσεις του Μεγάρου Μουσικής. Επίσης σημαντικό είναι ότι σε αυτή την τροπολογία αναστέλλονται πάσης φύσεως καταδιωκτικά μέτρα ακόμη και για την αναζήτηση βεβαιωμένων οφειλών, το ύψος των οποίων είναι 43,41 εκατομμύρια ευρώ. Η απαλλαγή του Μεγάρου Μουσικής από πάσης φύσης φόρους και δικαιώματα υπέρ του δημόσιου για πράξεις που σχετίζονται με τις ανωτέρω δανειακές υποχρεώσεις, αν μη τι άλλο συνιστά άνιση μεταχείριση σε βάρος των Ελλήνων πολιτών, την ίδια στιγμή που ευνοείται ένας οργανισμός, χωρίς επί της ουσίας να προσφέρει στο ελάχιστο στο ελληνικό δημόσιο παρά μόνο ζημίες και οφειλές, οι οποίες αναγκαστικά καταπίπτουν στον Έλληνα φορολογούμενο. Φυσικά η Χρυσή Αυγή ψηφίζει κατά. Η τροπολογία με γενικό αριθμό 754 και ειδικό 122, αφορά την καταβολή δαπανών μισθωμάτων κτηρίων, τα οποία μισθώνει το δημόσιο και αφορά στα έτη 2014-2015. Εδώ αποκαλύπτεται για πολλοστή φορά η προχειρότητά σας, όταν δεν τηρείτε τις προβλεπόμενες διαδικασίες προκειμένου να καταβληθούν τα μισθώματα που οφείλονται, με συνέπεια το δημόσιο να μην πληρώνει σωστά τα χρέη του. Δεν δείχνετε, όμως, την ίδια ελαστικότητα, όταν κάποιος Έλλην πολίτης χρωστάει και δεν έχει να πληρώσει την οφειλή του κάθε τρίμηνο, κάθε τετράμηνο στην εφορία και στο ΤΕΒΕ και εδώ είμαστε κατά. Στην τροπολογία 755/123 που εκταμιεύονται χρήματα για την καταβολή συντάξεων που εκκρεμούν, δεν έπρεπε να εκκρεμούν συντάξεις. Εδώ λογικό είναι να πούμε ότι πρέπει να πληρωθούν οι συνταξιούχοι, αλλά όφειλε το κράτος να έχει τακτοποιήσει πιο νωρίς αυτές τις εκκρεμότητες και να μην έρχονται σε δεύτερο και τρίτο χρόνο να συζητούνται στην Ολομέλεια. Στην τροπολογία 756/124. Ήταν μόλις τον Ιούνιο του 2016, μαζί με τα προαπαιτούμενα που φέρατε προς ψήφιση, τροπολογία με την οποία τροποποιούνταν οι διατάξεις του 4270/2014. Αυτό και μόνο αποδεικνύει την προχειρότητά σας και τον επιφανειακό τρόπο νομοθέτησης, διότι υποτίθεται ότι τροποποιείτε διατάξεις, προκειμένου να καθίσταται η λειτουργία των διοικητικών οργάνων του δημοσίου ευχερέστατη. Λησμονείτε, όμως, ότι εσείς οι ίδιοι εισαγάγατε τις τροποποιούμενες με την παρούσα διατάξεις. Τώρα σχετικά με το νομοσχέδιο. Κόπτεστε εσείς της Νέας Δημοκρατίας για τους οικοδομικούς συνεταιρισμούς. Είναι γνωστό ότι όλες οι παρατάξεις από τη δεξιά πτέρυγα, από την αριστερή πτέρυγα, από την κεντρώα πτέρυγα, έχετε οικοδομικό συνεταιρισμό των Βουλευτών και μάλιστα σε περιοχή φιλέτο των Αθηνών, στην Πολιτεία, το οποίο το εκμεταλλεύεστε μια χαρά. Έχετε ξεχωριστή ΕΥΔΑΠ, κάτι που δεν έχει ο οποιοσδήποτε άλλος πολίτης στο ελληνικό κράτος. Δεν πληρώνετε το νερό, τα βάζετε στην τσέπη σας. Έχετε φτιάξει εκεί και το τένις club για την αναψυχή σας και όλα μια χαρά. Δεν ανοίγει μύτη, δεν ανοίγει ρουθούνι, αλλά κόπτεστε για τους οικοδομικούς συνεταιρισμούς, για τους οποίους προφανώς και κόπτεστε, γιατί όλες οι παρατάξεις, πλην της Χρυσής Αυγής, έχετε βάλει το χεράκι σας, ώστε να παίρνετε όλοι το ίδιο κομμάτι από την ίδια πίτα. Απ' όσο γνωρίζω, το 2016 είχατε φέρει τον Κώδικα Δεοντολογίας, ο οποίος και τροποποιήθηκε το 2016 και δεν γνωρίζουμε για ποιον λόγο δεν συζητήθηκε η οδηγία τότε και έρχεται προς ψήφιση σήμερα, χωρίς να υπάρχει ο απαιτούμενος χρόνος να το μελετήσουμε. Ελπίζουμε - σας το είπαμε και στην επιτροπή - να έχετε ελέγξει αν υπάρχουν αντικρουόμενες διατάξεις. Στα άρθρα 5, 6, 7 και 8 το πιστωτικό ίδρυμα ζητά προσωπικές πληροφορίες από τους δανειολήπτες, οι οποίες φτάνουν στο σημείο να παραβιάζουν τα προσωπικά δεδομένα. Δεν μπορεί να ζητάς από τον καταναλωτή τόσο προσωπικές πληροφορίες. Αυτό είναι ένα κανονικό φακέλωμα του καταναλωτή. Υπάρχει η δυνατότητα να επεξεργάζονται οι πληροφορίες από τρίτους και μάλιστα ήδη έχετε μεταφέρει δάνεια σε ξένα funds. Αυτά τα δάνεια που είχε πάρει ο Έλληνας πολίτης, τα μεταφέρατε σε ξένα funds, χωρίς να ενημερώσετε τον δανειολήπτη. Μάλιστα αυτά τα στοιχεία του διέρρευσαν - είναι στο εξωτερικό - και ποιος ξέρει σε τι εταιρείες έχουν πάει. Αυτό από μόνο του είναι παραβίαση του νόμου περί προσωπικών δεδομένων. Περαιτέρω υπό αίρεση είναι η δωρεάν παροχή πληροφοριών στους καταναλωτές - άρθρο 7- και μόνο αν οι τελευταίοι είναι συνεπείς στη χορήγηση των δεδομένων, που αιτείται το πιστωτικό ίδρυμα. Αυτό καταδεικνύει ακριβώς αυτό που μόλις επισημάναμε, δηλαδή ότι αφ' ενός νομιμοποιείται το απόλυτο φακέλωμα του καταναλωτή - μάλιστα, στο σημείο αυτό θα πρέπει να τονιστεί ότι τα στοιχεία που αφορούν τον καταναλωτή, δεν δίδονται εξ αρχής σε δημόσια αρχή, έτσι ώστε να μπορούσε, υπό προϋποθέσεις, να δικαιολογηθεί η χορήγησή τους, αλλά σε μια ανώνυμη εταιρεία ή ακόμα και σε ένα φυσικό πρόσωπο που δρα για λογαριασμό της ανώνυμης εταιρείας - και αφ' ετέρου τα προσωπικά δεδομένα του καταναλωτή - ο οποίος αναγκάζεται να τα εμπιστευτεί στο πιστωτικό ίδρυμα, προκειμένου να του χορηγηθεί ένα δάνειο - διοχετεύονται σε άλλες αρχές στο πλαίσιο της διασύνδεσης των αρχών και της καθολικής εποπτείας των πιστωτικών ιδρυμάτων. Στη βάση αυτής της σκέψης να τονίσουμε ακόμη ότι η παρούσα οδηγία ως εισήχθη, προκειμένου να ενσωματωθεί στο εθνικό νομικό πλαίσιο, έχει τη μορφή τεχνοκρατικού νομοθετήματος και συνιστά ευθεία προσβολή του σκληρού πυρήνα των προσωπικών στοιχείων του ατόμου. Αυτό το λέμε, διότι στον ορισμό του πιστωτικού φορέα συμπεριλαμβάνονται και οι εταιρείες του ν.4354/2015, εταιρείες μεταβίβασης απαιτήσεων στα μη εξυπηρετούμενα δάνεια. Δηλαδή αποδεχόμεθα ότι τα προσωπικά στοιχεία του καταναλωτή θα βρίσκονται στα χέρια τρίτων προς επεξεργασία, χωρίς την προηγούμενη έγκαιρη ενημέρωση ή και συναίνεση του καταναλωτή. Στο άρθρο 17, χορηγείται στον πιστωτικό φορέα το δικαίωμα να μεταβάλλει τους όρους της σύμβασης και να τροποποιεί τα συμφωνηθέντα, προκειμένου να βελτιωθεί η θέση του ιδίου. Το ανωτέρω φυσικά και δεν αποτυπώνεται ευθέως. Συγκεκριμένα στο άρθρο 17 παράγραφος 4 λέτε: «…εκτός αν αποδείξει ο καταναλωτής εν γνώσει του ότι απέκρυψε ή παραποίησε πληροφορίες». Εδώ τίθεται ο εξής προβληματισμός. Πρώτον, γίνεται αναφορά σε πραγματικά περιστατικά, τα οποία θα τα κρίνει το δικαστήριο και δεν μπορεί μονομερώς να αποφασίζει το εκάστοτε τραπεζικό ίδρυμα; Αν ληφθεί επιπλέον υπ' όψιν το άρθρο 19, που σύμφωνα με το οποίο πάντοτε η τράπεζα επιβεβαιώνει και διενεργεί ενδελεχή έλεγχο των στοιχείων που προσκομίζει ο καταναλωτής, δεν αντιλαμβανόμαστε πού διατηρείται, για την πλευρά του πιστωτή, το δικαίωμα τροποποίησης της σύμβασης. Δηλαδή τι λέει εδώ πέρα; Λέει πως όταν κάποιος έρχεται να πάει να πάρει ένα δάνειο, υποτίθεται ότι η τράπεζα έχει ελέγξει, αν μπορεί αυτός να πάρει ένα δάνειο κάποιων χιλιάδων ευρώ ή κάποιων εκατομμυρίων. Η εξεταστική επιτροπή είναι γεμάτη από τέτοιες περιπτώσεις. Δεν είχε ελέγξει το κάθε τραπεζικό ίδρυμα πιο νωρίς το περιουσιακό του στοιχείο; Αργότερα, λοιπόν, έρχεται αυτή η τράπεζα και λέει για τους πολύ πλούσιους, αυτούς που έχουν πάρει εκατομμύρια, ότι δεν ασχολείται καθόλου, ενώ για έναν φουκαρά που μπορεί να πήρε 50.000, 60.000, 70.000, 100.000 ευρώ για να ανοίξει μια μικρή επιχείρηση και ο οποίος στη συνέχεια δεν μπορεί να τα βγάλει πέρα, εκεί, βέβαια, εφαρμόζεται ο νόμος. Αυτό κάνετε με αυτό το νομοσχέδιο, λύνετε τα χέρια στις τράπεζες να μπορούν να επέμβουν στην ιδιωτική επιχείρηση. Το πιο χαρακτηριστικό παράδειγμα το οποίο δείχνει και την υποκρισία σας στο σύστημα, είναι το ακόλουθο. Όπως λέει, σύμφωνα με τον Κώδικα Δεοντολογίας των τραπεζών, οι δανειολήπτες όφειλαν να προσέλθουν στην τράπεζα για διακανονισμό, ρύθμιση, παροχή στοιχείων κ.λπ.. Το αληθές είναι ότι τα κόκκινα δάνεια πλέον, μετά την παρουσία του δανειολήπτη, θα εμφανίζονταν ως εξυπηρετούμενα, με αποτέλεσμα να μειωθούν οι ζημίες των τραπεζών αλλά και να ελαφρυνθεί το χαρτοφυλάκιό τους. Αυτό αναφέρουμε μόνο, για να αποδειχθεί ότι τα πιστωτικά ιδρύματα στοχεύουν στην κερδοφορία και δεν κόπτονται για τον απλό λαό που έχει πάρει ένα δάνειο ο φουκαράς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δυστυχώς δεν έχω χρόνο. Το άρθρο 22, αφορά τις συμβάσεις σε ξένο νόμισμα. Το αναφέραμε και στην επιτροπή αλλά απάντηση δεν πήραμε. Μάλιστα οι άνθρωποι στους οποίους έχει συμβεί αυτό, μας μοίρασαν στις θυρίδες μας συγκεκριμένα έγγραφα. Βγήκαν οι αποφάσεις των δικαστηρίων και έχουν κατατεθεί ακόμα και ερωτήσεις για το ζήτημα των ενυπόθηκων στεγαστικών δανείων που είναι σε ελβετικό φράγκο. Η υποτίμηση του ευρώ σε σχέση με το συγκεκριμένο νόμισμα, συνιστά πράξη μονομερούς χαρακτήρα και είναι βλαπτική για τον δανειολήπτη. Η κλίμακά του είναι 20%. Είναι αρκετά υψηλή και δεν αποτελεί ασφαλιστική δικλίδα για τον δανειολήπτη. Οι περιπτώσεις συμπολιτών μας οι οποίοι την «πάτησαν» κυριολεκτικά, είναι χιλιάδες. Γιατί, αλίμονο, πώς μπορεί να υπάρχει ισοσκελισμός ανάμεσα στο ελβετικό φράγκο και το ευρώ; Πήραν ένα δάνειο 30.000, 40.000, 50.000 και τους βγήκε 100.000 με αυτή την αναλογία. Δεν προλαβαίνω, κύριε Πρόεδρε, γιατί είναι και τα άρθρα στο δεύτερο μέρος. Θα συνεχίσω στη δευτερολογία μου. Ευχαριστώ.
Ευχαριστούμε τον κ. Γερμενή. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» - φαντάζομαι ότι είδατε και την έκθεση για τον Ιωάννη Καποδίστρια - , πενήντα δύο μαθητές και μαθήτριες και τρεις εκπαιδευτικοί συνοδοί τους από το 1ο Γυμνάσιο Νίκαιας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Να σας πω ότι παρακολουθείτε μια συνεδρίαση νομοθετικού έργου. Έχουμε ένα νομοσχέδιο. Τοποθετούνται οι εισηγητές των κομμάτων και μετά από τη συζήτηση θα γίνει η ψηφοφορία, οπότε θα έχουμε νόμο του κράτους. Είμαστε σε αυτή τη διαδικασία. Τον λόγο έχει ο κ. Ιωάννης Μανιάτης, Βουλευτής και ειδικός αγορητής της Δημοκρατικής Συμπαράταξης.
Αγαπητοί συνάδελφοι, είμαστε για άλλη μια φορά θεατές στο ίδιο έργο. Εμείς μέσα σε αυτή την Αίθουσα συζητούμε την ενσωμάτωση της κοινοτικής οδηγίας για τα στεγαστικά δάνεια και την ίδια στιγμή οι θεσμοί αυτοί που διαπραγματεύονται το μέλλον της κοινωνίας μας, έχουν αποχωρήσει, έχουν γυρίσει στις πρωτεύουσές τους και η Κυβέρνηση, για άλλη μια φορά αμήχανη, παρακολουθεί τους Υπουργούς Οικονομικών των ισχυρών ευρωπαϊκών χωρών να συνεδριάζουν σε λίγες μέρες - την Παρασκευή - στο Βερολίνο, για να αποφασίσουν χωρίς εμάς για εμάς. Η Κυβέρνηση, λοιπόν, ακολουθεί την ίδια γνωστή τακτική. Δήθεν ηρωική διαπραγμάτευση βήματα πίσω συνεχώς και στο τέλος, κατά τον Ιανουάριο, θα έρθουμε, η χώρα θα είναι με τα χέρια ψηλά, με την πλάτη στον τοίχο και θα επιβεβαιωθεί ο δαιμονοποιημένος κ. Ντάισελμπλουμ, που πριν μια βδομάδα είπε: «Χαίρομαι πάρα πολύ που συνεργάζομαι με την πιο συνεργάσιμη μνημονιακή Κυβέρνηση, την Κυβέρνηση του κ. Τσίπρα, διότι επιτέλους έχουμε έναν συνομιλητή, ο οποίος έχει τόσο καλή αποδοχή αυτών που συζητάμε». Αλλά, ευτυχώς, δεν θα υπάρξουν στην ελληνική κοινωνία φωνές, που θα χαρακτηρίσουν αυτή την πιο συνεργάσιμη μνημονιακή Κυβέρνηση «γερμανοτσολιάδες» και «πουλημένους», όπως κάποιοι έκαναν πριν μόλις δύο χρόνια, γιατί δεν έχει περάσει πολύς χρόνος από τότε! Την ίδια στιγμή, λοιπόν, που η χώρα ηττάται στις διαπραγματεύσεις, έχουμε τον Ερντογάν να προκαλεί με την αμφισβήτηση της Συνθήκης της Λωζάνης, να προκαλεί με ακραίες απαιτήσεις στο Κυπριακό και τον κ. Έντι Ράμα από την Αλβανία να βάζει ζητήματα Τσαμουριάς, ζητήματα ξεχασμένα εδώ και πάρα πολλά χρόνια. Η Κυβέρνηση παρακολουθεί αμήχανη, χωρίς να ξέρει πώς να χειριστεί τα θέματα αυτά, που είναι σπουδαία εθνικά ζητήματα. Είμαστε, λοιπόν, σε μια χώρα που κυβερνάται από μια Κυβέρνηση της ηττημένης Ελλάδας. Η Ελλάδα, όμως, δεν είναι ηττημένη. Η Ελλάδα απαιτεί ανάσες προοδευτικών μεταρρυθμίσεων και προοδευτικού πατριωτισμού. Σε αυτή την κατεύθυνση η Κυβέρνηση αυτή δεν μπορεί να κάνει τίποτα. Είναι, όμως, μια Κυβέρνηση που κατάφερε - για παράδειγμα - στην διαπραγμάτευση του Μαΐου του 2015 να χάσει 21 δισεκατομμύρια ευρώ από το εθνικό εισόδημα. Είναι μια Κυβέρνηση που κατάφερε μέσα στο 2015, να αφαιρέσει από τα ελληνικά νοικοκυριά 5,5 δισεκατομμύρια ευρώ σύμφωνα με τα τελευταία στοιχεία της στατιστικής υπηρεσίας. Είναι μια Κυβέρνηση που κατάφερε το 2015 με βάση τα στοιχεία του συστήματος ΕΡΓΑΝΗ, να μειώσει τις μορφές πλήρους απασχόλησης από 52% που ήταν το 2014 σε μόλις 46% σήμερα, μετά από δύο μόλις χρόνια και είναι μια Κυβέρνηση, που ταυτόχρονα μέσα σε αυτή τη θλιβερή διαπραγμάτευση και διακυβέρνηση, είναι και η πιο τυχερή Κυβέρνηση των τελευταίων πολλών ετών. Είναι μια Κυβέρνηση, στη διάρκεια της οποίας η τιμή του πετρελαίου από 120 δολάρια το βαρέλι που ήταν στο τέλος του 2014, είναι σήμερα μόλις 50 δολάρια το βαρέλι. Ξέρετε, κυρίες και κύριοι συνάδελφοι, τι σημαίνει αυτό για την εθνική οικονομία; Αυτό σημαίνει εξοικονόμηση πόρων πάνω από 3 δισεκατομμύρια ευρώ. Μόνο για τη ΔΕΗ που δημοσιοποίησε στοιχεία του 2015, το κέρδος είναι 400 εκατομμύρια ευρώ. Έχουμε, λοιπόν, μια Κυβέρνηση που η διεθνής οικονομική συγκυρία την διευκολύνει, τη βολεύει, με δάνεια που μπορούν να υπάρξουν με μηδενικό επιτόκιο, με τιμή πετρελαίου που είναι στα κατώτατα των τελευταίων δεκαετιών. Την ίδια στιγμή, όμως, τα ελληνικά νοικοκυριά χάνουν εισοδήματα και η εθνική οικονομία χάνει ανταγωνιστικότητα και εξωστρέφεια. Ερχόμαστε τώρα να συζητήσουμε μια οδηγία για τα στεγαστικά δάνεια, μια οδηγία η οποία έρχεται με σοβαρή καθυστέρηση εκ μέρους και της Ευρωπαϊκής Ένωσης, διότι εκτός από τις ελληνικές ολιγωρίες, έχουμε και τις ολιγωρίες της Ευρωπαϊκής Ένωσης. Ενώ η κρίση στην στεγαστική πίστη ξεκίνησε στις Ηνωμένες Πολιτείες από το 2006-2007, η Ευρώπη μετά από περίπου οκτώ χρόνια έρχεται να ενσωματώσει μια οδηγία για την προστασία των δανειοληπτών πρώτης κατοικίας και με μία διετή επιπλέον καθυστέρηση έρχεται η ελληνική Κυβέρνηση, να ενσωματώσει τη συγκεκριμένη οδηγία. Κυρία Υπουργέ, η καρδιά της Ελλάδας χτυπά στα κόκκινα δάνεια. Από τα κόκκινα δάνεια το σημαντικότερο, ίσως, μέρος είναι τα δάνεια της πρώτης κατοικίας των φτωχών και μεσαίου εισοδήματος νοικοκυριών. Έχετε ενσωματώσει όλα τα άρθρα της οδηγίας. Εμείς τη διαπραγματευτήκαμε οι εκπρόσωποι δικών μας κυβερνήσεων. Προφανώς συμφωνούμε επί της αρχής και στα περισσότερα από τα άρθρα. Όμως δεν κάνετε τίποτα παραπάνω, για να κάνετε έστω ένα βήμα μπροστά. Εμείς ως Δημοκρατική Συμπαράταξη έχουμε ξεκαθαρίσει δημόσια, πώς αντιλαμβανόμαστε τον τρόπο ρύθμισης των κόκκινων στεγαστικών δανείων, με ένα πλήρες πλέγμα προτάσεων που έχουμε καταθέσει στο δημόσιο διάλογο. Παίρνω την ευκαιρία σήμερα εδώ, να καταθέσω τις τρεις σημαντικότερες από τις προτάσεις αυτές: Πρόταση πρώτη για τα νοικοκυριά που εμπλέκονται, που είναι δικαιούχοι του κοινωνικού εισοδήματος αλληλεγγύης, για τα φτωχά νοικοκυριά. Πλήρες πάγωμα της οφειλής για όλες αυτές τις κοινωνικές ομάδες, που μπορείτε να το κάνετε χωρίς κανέναν κίνδυνο του τραπεζικού συστήματος. Η δεύτερη κατηγορία είναι αυτοί που μπορούν να αποπληρώσουν, όχι όμως έτσι όπως είναι σήμερα οι δόσεις τους. Η πρόταση για αυτές τις κοινωνικές ομάδες είναι η πλήρης εξατομίκευση, με αντικειμενικό και ουδέτερο τρόπο, των δυνατοτήτων που έχουν οι άνθρωποι αυτοί, οι συμπολίτες μας αυτοί. Λαμβάνοντας υπ' όψιν το εισόδημα, τις υποχρεώσεις προς την εφορία, τις υποχρεώσεις προς τα ασφαλιστικά ταμεία, να προσδιορίζεται με αντικειμενικό τρόπο το ανώτατο πλαφόν που μπορεί να πληρωθεί στα κόκκινα στεγαστικά δάνεια, έτσι ώστε από τη μια να είναι ενήμερα τα δάνεια, ενήμερες οι τράπεζες, ενήμερος ο δανειολήπτης και ταυτόχρονα το κράτος, οι τράπεζες, το σύστημα, η εθνική οικονομία να εισπράττουν όσα μπορούν να εισπράξουν, προκειμένου να μην οδηγούνται στον Καιάδα και αυτοί οι συμπολίτες μας. Υπάρχει και η τρίτη κατηγορία, που αφορά πολλές δεκάδες χιλιάδες δανειοληπτών, οι οποίοι έπεσαν στην παγίδα να δανειστούν με ελβετικό φράγκο. Η πρόταση είναι ξεκάθαρη. Αφορά πάνω από εξήντα πέντε με εβδομήντα χιλιάδες δανειολήπτες σε ελβετικό φράγκο. Εμείς προτείνουμε τη μετατροπή του δανείου από ελβετικό φράγκο σε ευρώ με βάση την ισοτιμία που υπήρχε κατά την ημέρα υπογραφής της σύμβασης και το ίδιο ακριβώς να γίνει στα ρυθμιζόμενα αυτά δάνεια και με το επιτόκιο. Το ερώτημα είναι το εξής: Πέρα από την ενσωμάτωση με τυπικό, τρέχοντα, μίζερο τρόπο μιας κοινοτικής οδηγίας, η Κυβέρνηση έχει τη βούληση εν τοις πράγμασι, να αντιμετωπίσει αυτές τις τρεις κατηγορίες δικαιούχων δανειοληπτών κόκκινων δανείων; Έρχομαι τώρα σε δύο επιμέρους παρατηρήσεις για το συζητούμενο νομοσχέδιο. Η Κυβέρνηση μάς κατέθεσε μια τροπολογία, προκειμένου να αποπληρωθούν, να προωθηθούν περίπου ογδόντα χιλιάδες συντάξεις, από αυτές που περιμένουν στη σειρά να προωθηθούν και να ενταχθούν στο συνταξιοδοτικό σύστημα της χώρας, ζητώντας να εκταμιευθούν από τον κρατικό προϋπολογισμό 859 εκατομμύρια ευρώ. Την τροπολογία αυτή που έχει ενσωματωθεί τώρα στο κύριο σώμα του νομοσχεδίου, προφανώς θα τη στηρίξουμε, γιατί έρχεται να απαντήσει σε ένα πραγματικό πρόβλημα Ελλήνων πολιτών. Τίθενται, όμως, τρία σημαντικά ζητήματα. Η συγκεκριμένη ρύθμιση αναδεικνύει πρώτον, ότι υπάρχει ερασιτεχνισμός και ανικανότητα στον τρόπο χειρισμού και αυτών των θεμάτων, διότι καθυστερημένα και με τροπολογίες έρχεται η Κυβέρνηση να λύσει ένα θέμα το οποίο είναι γνωστό εδώ και τουλάχιστον δύο χρόνια. Δεύτερο μείζον θέμα. Αποκαλύπτεται ότι υπάρχει μια ακόμη «μαύρη τρύπα» στο ασφαλιστικό σύστημα της χώρας. Παρά τα όσα λένε οι κυβερνώντες, παρά τα όσα λέει το Υπουργείο Οικονομικών και το Υπουργείο Κοινωνικών Ασφαλίσεων, αποδεικνύεται ότι δεν είχαν προβλεφθεί άλλα 860 εκατομμύρια περίπου, που έπρεπε να αποδοθούν στην ελληνική κοινωνία, για να προωθηθούν οι συγκεκριμένες συντάξεις. Υπάρχει κι ένα τρίτο ζήτημα. Καλά όλα αυτά. Με ποιον τρόπο άραγε; Με ποιο επιχειρησιακό σχέδιο; Ξέρετε, αγαπητές και αγαπητοί συνάδελφοι, ότι οι ογδόντα χιλιάδες αιτήσεις περίπου που υποτίθεται θα προωθηθούν μέσα στο 2017, σημαίνει ουσιαστικά διπλασιασμό της δουλειάς των εργαζομένων στα ασφαλιστικά ταμεία, οι οποίοι δεν έχουν τη δυνατότητα να ανταποκριθούν στην τρέχουσα δραστηριότητα; Έχει καταθέσει η Κυβέρνηση κάποιο επιχειρησιακό σχέδιο, με ποιον τρόπο αυτή η πρόβλεψη, που εμείς νομοθετούμε σήμερα εδώ, θα μπορέσει στην πραγματικότητα να υλοποιηθεί; Εμείς ως Δημοκρατική Συμπαράταξη, φοβόμαστε πάρα πολύ ότι θα δούμε τα ίδια που βλέπουμε στο προσφυγικό. Δηλαδή να λιμνάζουν 800 εκατομμύρια στις Βρυξέλλες και τα οποία να μπορούν να επενδυθούν, προκειμένου να επιλυθεί, να προωθηθεί το ζήτημα των προσφύγων και μεταναστών στην πατρίδα μας και κυρίως στα νησιά του ανατολικού Αιγαίου, και η Κυβέρνηση να μην έχει ακόμη καταθέσει πρόταση χρηματοδότησης και περί άλλα να τυρβάζουν οι αρμόδιοι Υπουργοί και η Κυβέρνηση. Στη ρύθμιση για τους οικοδομικούς συνεταιρισμούς θα πω μόνο μία φράση: Σε μια εποχή που η οικοδομή δεν υπάρχει, που κανένας δεν επενδύει ούτε 1 ευρώ σε ακίνητα, το να στηριχθούν συλλογικές οντότητες εργαζομένων που έχουν οργανωθεί σε συλλογικά σχήματα, προκειμένου να προωθηθεί μια ορθά λειτουργούσα ιδιωτική πολεοδόμηση, αποτελεί πάντα ένα θετικό βήμα. Ζητήσαμε από την Κυβέρνηση να αφαιρέσει τη διάταξη για τη φορολογική ενημερότητα, έτσι ώστε να δοθεί η δυνατότητα εναρμόνισης των καταστατικών για τις ομάδες αυτές των συνεταιρισμών, που, πράγματι, σκέφτονται και θα μπορούσαν ίσως να προωθήσουν μια τέτοιου είδους δόμηση. Θυμίζω κάτι το οποίο επίσης συνεχίζει να αγνοεί η Κυβέρνηση, προκειμένου να επιλυθεί αυτό το μεγάλο θέμα των περίπου εκατόν πενήντα χιλιάδων οικογενειών Ελλήνων πολιτών για τα θέματα των οικοδομικών συνεταιρισμών, που για δεκαετίες λιμνάζουν. Το 2014 προβλέψαμε ρύθμιση με βάση την οποία σε όλες τις περιπτώσεις που έχουν αγοραστεί εκτάσεις οι οποίες δεν μπορούν να δομηθούν για διάφορους περιβαλλοντικούς, δασικούς, αρχαιολογικούς και άλλους λόγους στις εκτάσεις αυτές να υπάρξει ανταλλαγή με δημόσια γη σε εγκαταλελειμμένους οικισμούς της χώρας, έτσι ώστε από τη μια να επιλυθεί το θέμα των μελών των οικοδομικών συνεταιρισμών, κυρίως όμως να δοθεί μια νέα έμφαση, ζωή, πνοή, ύπαρξη, δραστηριότητα σε εγκαταλελειμμένους οικισμούς της χώρας, έτσι ώστε να έχουμε μια κατάσταση που κερδίζει και το μέλος του συνεταιρισμού αλλά και η ελληνική ύπαιθρος. Και αυτό στις καλένδες! Καμμία δράση επ' αυτού! Αγαπητές και αγαπητοί συνάδελφοι, εμείς τοποθετηθήκαμε επί της αρχής της συγκεκριμένης νομοθετικής ρύθμισης. Όμως, το μείζον πρόβλημα της χώρας δεν είναι οι ρυθμίσεις και οι ενσωματώσεις κοινοτικών οδηγιών. Το μείζον πρόβλημα της χώρας είναι η συγκεκριμένη Κυβέρνηση που έχει τις τύχες των πολιτών στα χέρια της. Η Κυβέρνηση αυτή πρέπει να φύγει το ταχύτερο δυνατό. Είναι μια ανίκανη Κυβέρνηση, ένας θλιβερός διαχειριστής συσσιτίων, μιζέριας, συλλογικής ανασφάλειας και συλλογικής κατάθλιψης. Είναι μια Κυβέρνηση που πρέπει να φύγει, προκειμένου η Ελλάδα, ο ελληνικός λαός, να ξαναδεί ελπίδα και προοπτική, να ξαναπάρει ανάσες ο Έλληνας πολίτης, να ξαναπιστέψει στις δυνάμεις της κοινωνίας, να ξαναπιστέψουμε στις δυνάμεις της πατρίδας μας. Ευχαριστώ πολύ.
Ευχαριστούμε τον κ. Μανιάτη και για την οικονομία στον χρόνο. Να σας πω ότι σύμφωνα με τον κατάλογο που έχουμε και με όσους αναμένεται να μιλήσουν - επειδή έχουμε και τρεις ομιλητές - για να μπορέσουμε να τελειώσουμε γύρω στις 14: 00΄ - το πολύ 14: 30΄ - θα πρέπει να είμαστε συνεπείς στον χρόνο έως και να κάνουμε και μια σχετική οικονομία. Πριν δώσω τον λόγο στον επόμενο συνάδελφο, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαοκτώ μαθήτριες και μαθητές, καθώς και δύο συνοδοί εκπαιδευτικοί από το 57ο Δημοτικό Σχολείο Αθήνας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Αθανάσιος Βαρδαλής. Ορίστε, κύριε Βαρδαλή, έχετε τον λόγο.
Ευχαριστώ, κύριε Πρόεδρε. Για μια ακόμη φορά σε αυτή την Αίθουσα από όλα τα κόμματα, που βλέπουν ως μονόδρομο τη συμμετοχή της χώρας μας στην Ευρωπαϊκή Ένωση, γίνεται - θα έλεγα - μια φιλότιμη προσπάθεια να μας πείσουν πως μια ακόμη οδηγία της, που ενσωματώνεται στο Δίκαιο της χώρας μας, γίνεται για να προστατευθεί ο λαός. Στην προσπάθειά τους, μάλιστα, να πείσουν πως όλοι τους ενδιαφέρονται για τα λαϊκά συμφέροντα - στην προκειμένη περίπτωση για την προστασία των καταναλωτών - δανειοληπτών - ερίζουν για το ποιος πρώτος τη διαπραγματεύθηκε και η μόνη κριτική που κάνουν είναι το ζήτημα της καθυστέρησης της επικύρωσής της από την ελληνική Βουλή. Όλοι τους υποστήριξαν κατά τη συζήτηση που έγινε και στην επιτροπή πως η συγκεκριμένη οδηγία διαμορφώνει ευνοϊκότερους όρους για τους δανειολήπτες στεγαστικών δανείων, ξεκαθαρίζει τα «ψιλά» γράμματα των τραπεζών, υποχρεώνει τις τράπεζες να πληροφορούν τους υποψήφιους δανειολήπτες και άλλα. Ας δούμε, όμως, ποια είναι η πραγματικότητα. Αν ρίξουμε μια ματιά στην ίδια την αιτιολογική έκθεση αλλά και στην οδηγία 2014/17/ΕΕ, εύκολα μπορούμε να διαπιστώσουμε τον πραγματικό στόχο που έχει η οδηγία. Τι λέει συγκεκριμένα η αιτιολογική έκθεση; Στη σελίδα 2 αναφέρει πως με τις ρυθμίσεις της οδηγίας «διασφαλίζεται ο υψηλότερος βαθμός αποτελεσματικότητας και ανταγωνιστικότητας της εσωτερικής αγοράς, που συμβάλλει στη χρηματοπιστωτική σταθερότητα, με τη θέσπιση ενός πλαισίου ίδιου για όλα τα κράτη - μέλη». Άρα να τι απασχολεί τα επιτελεία της Ευρωπαϊκής Ένωσης. Αναζητούν πώς θα αναπτύξουν παραπέρα την ανταγωνιστικότητα, την αποτελεσματικότητα της εσωτερικής αγοράς, το πώς θα πετύχουν τη σταθερότητα του χρηματοπιστωτικού συστήματος. Η ίδια έκθεση στην πρώτη σελίδα αναφέρεται πάλι συγκεκριμένα: «Η παγκόσμια χρηματοπιστωτική κρίση, η οποία προκάλεσε σοβαρά κοινωνικά και οικονομικά προβλήματα, οδήγησε στην έλλειψη εμπιστοσύνης εκ μέρους όλων των συμμετεχόντων στην αγορά και ιδίως των καταναλωτών». Με άλλα λόγια, ψάχνουν πελάτες, αλλά όχι όποιους νά 'ναι. Θέλουν αυτούς που μπορούν να πληρώσουν κανονικά τις υποχρεώσεις τους κάτω από οποιεσδήποτε συνθήκες, δηλαδή, να μην παρουσιαστεί ξανά το πρόβλημα των κόκκινων δανείων. Και το πρόβλημα των κόκκινων δανείων δεν είναι η καρδιά της Ελλάδας όπως ακούστηκε σε αυτή την Αίθουσα. Είναι το πρόβλημα των τραπεζών. Να γιατί το ζήτημα της διαχείρισης των κόκκινων δανείων, σε συνδυασμό με τις διαδικασίες για την εκκαθάριση των προβληματικών επιχειρήσεων, παραμένει ψηλά στην ατζέντα της αντιλαϊκής διαπραγμάτευσης ανάμεσα στην συγκυβέρνηση ΣΥΡΙΖΑ - ΑΝΕΛ και τα κλιμάκια του «κουαρτέτου». Για το ζήτημα αυτό τι λέει η αιτιολογική έκθεση; «Παρατηρείται ότι οι καταναλωτές εντός της Ένωσης έχουν σημαντικά επίπεδα χρέους, μεγάλο μέρος του οποίου είναι συγκεντρωμένο σε πιστώσεις που σχετίζονται με ακίνητα και προορίζονται για κατοικία». Το ίδιο πρόβλημα επισημαίνουν ότι υπάρχει και σε όλες τις χώρες της Ευρωπαϊκής Ένωσης, αλλού μικρότερο και αλλού μεγαλύτερο. Στη χώρα μας τα κόκκινα στεγαστικά δάνεια διαμορφώθηκαν στο 42% από 35% που ήταν το 2014 και, βέβαια, με τάση αύξησης. Τα μη εξυπηρετούμενα δάνεια συνεχίζουν την ανοδική τους πορεία στη χώρα μας και σε όλη την Ευρωπαϊκή Ένωση και μεγάλο μέρος αυτών αποτελούν τα δάνεια που προορίζονται για κατοικία. Άρα να ποιο είναι το πρόβλημά τους, να τι έρχονται να λύσουν με αυτή την οδηγία. Ο βασικός τους στόχος δεν είναι η ανακούφιση των λαϊκών νοικοκυριών, των ανέργων, των αυτοαπασχολούμενων, των εργατικών λαϊκών οικογενειών, που αδυνατούν να αποπληρώσουν τα δάνειά τους, αλλά η ενίσχυση του τραπεζικού συστήματος και προοπτικά στη συγκέντρωση γης και ακινήτων στα χέρια μεγάλων ομίλων, για να προχωρήσουν τα επενδυτικά τους σχέδια. Και αυτό που κάνουν με τη συγκεκριμένη οδηγία, για να πετύχουν τους στόχους τους, είναι να θεσπίσουν ενιαίους κανόνες, ενιαίο πλαίσιο σε όλες τις χώρες - μέλη της Ευρωπαϊκής Ένωσης. Γιατί το κάνουν αυτό; Σε τι τους είναι χρήσιμο; Με τους ενιαίους κανόνες ρυθμίζεται ο ανταγωνισμός μεταξύ των τραπεζών και κυρίως η ομαλή λειτουργία της ενιαίας καπιταλιστικής αγοράς στην Ευρωπαϊκή Ένωση. Το ζήτημα αυτό συνδέεται και με όλο το πλαίσιο της ευρωπαϊκής τραπεζικής ένωσης, που απαιτεί ομοιόμορφους κανόνες λειτουργίας σε βασικά ζητήματα, για να είναι ευκολότερος ο έλεγχος από τα όργανα της Ευρωπαϊκής Ένωσης για την ευρωπαϊκή τραπεζική ένωση. Οι ενιαίοι κανόνες λειτουργίας παίζουν ακόμα έναν σημαντικό ρόλο για το τραπεζικό κεφάλαιο. Συμβάλλουν παραπέρα στη συγκεντροποίηση και συγκέντρωση των τραπεζών. Προωθούν και επιταχύνουν τη διαδικασία αναδιάρθρωσης συνολικά του χρηματοπιστωτικού συστήματος. Αυτό ουσιαστικά βοηθά τους μεγάλους τραπεζικούς ομίλους. Είναι μια εξέλιξη που θα αποδειχθεί σε βάρος των εργαζόμενων στις τράπεζες, οι οποίοι θα την πληρώσουν με απολύσεις και ένταση της εκμετάλλευσης σε βάρος τους. Άλλωστε τώρα υπάρχει πλούσια εμπειρία γύρω από αυτό το ζήτημα. Οι τέσσερις μεγάλες τράπεζες που κρίθηκαν ως συστημικές κατά τη διαδικασία της ανακεφαλαιοποίησης ελέγχουν σχεδόν εξ ολοκλήρου την ελληνική κεφαλαιαγορά. Οι εργαζόμενοι στις τράπεζες μειώθηκαν 30% περίπου αυτή την περίοδο, ενώ συγχρόνως άλλαξαν προς το χειρότερο οι εργασιακές σχέσεις. Βιώνουν ήδη σημαντικές περικοπές σε μισθούς και συνολικά στα δικαιώματά τους. Από την άλλη, όσον αφορά τα λαϊκά στρώματα, παράλληλα με τη ληστεία που τους γίνεται, ήρθαν από πάνω και οι εκβιασμοί για την αποπληρωμή των δανείων τους και η εκμετάλλευση των μικροκαταθέσεών τους, που όλες μαζί βεβαίως αποτελούν σημαντική πηγή χρηματοδότησης του κεφαλαίου με σχεδόν μηδενικά επιτόκια. Σε τελική ανάλυση, τις ζημιές της καπιταλιστικής οικονομικής κρίσης τις πληρώνουν τα λαϊκά στρώματα, είτε ως φορολογούμενοι είτε ως λαϊκοί αποταμιευτές είτε ως δανειολήπτες. Γνωρίζετε όλοι σας πολύ καλά πως για την ανάπτυξη των επενδύσεων των επιχειρηματικών ομίλων είναι αναγκαία η τραπεζική χρηματοδότηση. Για να υπάρξει όμως αυτή, είναι αναγκαία η αποκατάσταση συνθηκών ομαλότητας στο χρηματοπιστωτικό σύστημα. Έτσι μαζί με τις ενισχύσεις του νέου ΕΣΠΑ, του πακέτου Γιούνκερ αλλά και του Προγράμματος Δημοσίων Επενδύσεων του κρατικού προϋπολογισμού, θα βρεθεί ζεστό χρήμα για τους επιχειρηματικούς ομίλους. Άρα να γιατί είναι αναγκαίο βήμα η στήριξη των τραπεζών αυτή την περίοδο. Κυρίες και κύριοι, η αλήθεια είναι πως σε περίοδο καπιταλιστικής οικονομικής κρίσης έχει μειωθεί η εμπιστοσύνη του κόσμου προς τις τράπεζες, δεν συμμετέχει στη συγκεκριμένη αγορά, και με βάση αυτό το πλαίσιο θέλουν να τονώσουν την εμπιστοσύνη των καταναλωτών. Όσο για τις ρυθμίσεις σχετικά με την ενημέρωση των δανειοληπτών κ.λπ., την προστασία τους συνολικά δηλαδή, κατά τη γνώμη μας δεν προσφέρουν καμμία, μα καμμία προστασία. Και αυτό για τους εξής λόγους. Πρώτον, γιατί η οδηγία διατηρεί όλη την πολυπλοκότητα στην ενημέρωση των υποψήφιων δανειοληπτών. Δεύτερον, δεν διασφαλίζει κανέναν έλεγχο για το αν αυτό γίνεται ή όχι. Τρίτον, δεν διασφαλίζει αντικειμενική δυνατότητα σύγκρισης προϊόντων. Τέταρτον, η αοριστία των όρων, που προβλέπονται από συγκεκριμένα άρθρα του σχεδίου νόμου, είναι τέτοια που επιτρέπει την ερμηνεία από τις τράπεζες με όποιον τρόπο τις συμφέρει. Το ίδιο ισχύει και με τα δάνεια σε ξένο νόμισμα, που δεν επιτρέπει στην ουσία τη διακύμανση πάνω από 20%. Το 20% από μόνο του είναι τεράστιο. Άρα η προστασία των καταναλωτών, που επικαλούνται όλα τα άλλα κόμματα, αποτελεί στην ουσία το τυράκι στη φάκα που έχουν στήσει τα «γεράκια» του τραπεζικού κεφαλαίου. Η κοροϊδία τους δεν έχει τέλος. Καλούν τις τράπεζες να δείξουν μέσα από την οδηγία και το σχέδιο νόμου, όπως λένε σε εισαγωγικά - διαβάζω αυτολεξεί - «εύλογη ανοχή, για να καταβάλουν κάθε εύλογη προσπάθεια για την επίτευξη λύσης πριν κινήσουν διαδικασίες κατάσχεσης». Τέτοιου είδους προτροπές προς το τραπεζικό κεφάλαιο μόνο κοροϊδία μπορούν να αποτελούν προς τα λαϊκά στρώματα όταν από την άλλη μεριά κράτος και τράπεζες σχεδιάζουν ακόμα και ηλεκτρονικούς πλειστηριασμούς για να μην μπορεί κανείς να τους παρεμποδίζει. Κυρίες και κύριοι Βουλευτές, όσο κι αν επικαλείστε την προστασία των δανειοληπτών δεν μπορείτε να κρύψετε τη σκληρή πραγματικότητα για τα λαϊκά στρώματα. Εκβιασμοί, απόλυτος εμπαιγμός τα περί προστασίας της πρώτης κατοικίας, κατασχέσεις και πλειστηριασμοί για τις λαϊκές οικογένειες και από την άλλη στήριξη της κερδοφορίας των τραπεζικών ομίλων του χρηματοπιστωτικού συστήματος. Αυτή είναι η σκληρή πραγματικότητα για τα λαϊκά στρώματα. Με τέτοια νομοσχέδια που φέρνετε, ούτε προστασία ούτε ανακούφιση των λαϊκών στρωμάτων μπορεί να υπάρξει. Η συζήτηση για τη λεγόμενη διάσωση των τραπεζών δεν αφορά τα δικά τους συμφέροντα αλλά τη διαχείριση της καπιταλιστικής οικονομικής κρίσης προς όφελος των αστών και τα μεταξύ τους ανταγωνιστικά συμφέροντα. Τη χασούρα των τραπεζών οι όμιλοι ιδιοκτήτες τους θα την βγάλουν από την ένταση της εκμετάλλευσης των εργαζόμενων. Το ΚΚΕ απευθυνόμενο στα λαϊκά στρώματα τούς λέει ξεκάθαρα πως η απάντηση κόντρα σ' αυτή την προοπτική δεν μπορεί να είναι σε καμμία, μα σε καμμία περίπτωση ατομική υπόθεση αλλά ούτε υπόθεση διευκρίνισης ορισμένων προϋποθέσεων που βάζουν οι τράπεζες. Κατά τη γνώμη μας, μπορεί στις μέρες μας να υπάρξει ανακούφιση της λαϊκής οικογένειας, αν ο ίδιος ο λαός δεν εναποθέσει τις ελπίδες του στους διαφόρους σωτήρες, αν πάρει την υπόθεση στα χέρια του βάζοντας τη δική του σφραγίδα στις πολιτικές εξελίξεις. Με την οργάνωση και την πάλη του προσανατολισμένη ενάντια στον κύριο αντίπαλο, που δεν είναι άλλος από τη δράση των επιχειρηματικών ομίλων για την εξασφάλιση των κερδών τους, να απαιτήσει τα αναγκαία μέτρα για την ανακούφισή του. Και τέτοια μέτρα, προς αυτή την κατεύθυνση - τα έχουμε καταθέσει και στη Βουλή - κατά τη γνώμη μας είναι: Πρώτα απ' όλα η διαγραφή κάθε είδους τόκων και ανατοκισμού. Μετά την αφαίρεση των τόκων να διαγραφεί ποσοστό ύψους 50% της οφειλής προς τις τράπεζες. Το ποσό που θα μείνει να πάψει να γεννά τόκους για όσο διάστημα διαρκεί η οικονομική κρίση. Όσον αφορά τους ανέργους, να σταματήσει η πληρωμή των οφειλών τους για όσο διάστημα, επίσης, διαρκεί η οικονομική κρίση. Να σταματήσει κάθε μορφής πράξη αναγκαστικής εκτέλεσης από πλευράς των τραπεζών σε βάρος των οφειλετών, λαϊκών οικογενειών, για οφειλόμενα ποσά. Τέτοιου είδους μέτρα είναι αναγκαία, δεδομένου τού ότι η μεγάλη πλειοψηφία των λαϊκών νοικοκυριών πνίγεται από τραπεζικά δάνεια, που δεν μπορεί να αποπληρώσει και που οδηγούν εκατοντάδες χιλιάδες εργαζόμενους, αυτοαπασχολούμενους, φτωχούς αγρότες και κτηνοτρόφους, κυριολεκτικά, σε απόγνωση. Βέβαια, αυτές οι προτάσεις του ΚΚΕ για την ανακούφιση της λαϊκής οικογένειας έρχονται σε πλήρη αντίθεση με το ευρωενωσιακό πλαίσιο, τα συμφέροντα των μονοπωλίων και ειδικά των τραπεζικών ομίλων. Δείχνουν, όμως, τον πραγματικό αντίπαλο των εργαζόμενων και των λαϊκών στρωμάτων. Δείχνουν ταυτόχρονα κα τον προσανατολισμό που πρέπει να έχουν οι αγώνες του λαού για να είναι αποτελεσματικοί. Με όλα τα παραπάνω γίνεται φανερό ότι το Κομμουνιστικό Κόμμα της Ελλάδας καταψηφίζει το συγκεκριμένο σχέδιο νόμου επί της αρχής. Στον χρόνο που μου μένει, θα ήθελα να πω δυο - τρία λόγια για κάποια άρθρα. Πρώτα απ' όλα, όσον αφορά το άρθρο 43, για την ιδιωτικοποίηση του ΟΛΠ και τη σύμβαση παραχώρησης, θα ήθελα να πω ότι εμείς ως Κομμουνιστικό Κόμμα της Ελλάδας, δεν έχουμε καμμιά αυταπάτη πως η κατάργηση ορισμένων φοροαπαλλαγών αποτελεί φιλολαϊκή πολιτική. Άλλωστε όλοι σας - και η Κυβέρνηση - συμφωνείτε με την υλοποίηση της πολιτικής των ιδιωτικοποιήσεων, που βεβαίως αποτελεί γενικότερη πολιτική της Ευρωπαϊκής Ένωσης για να βρεθεί κερδοφόρα διέξοδος στα συσσωρευμένα κεφάλαια και αυτή την πολιτική θα συνεχίσετε και στο μέλλον να την υλοποιείτε. Καταργούνται, βεβαίως, ορισμένα προνόμια με απόφαση της Ευρωπαϊκής Ένωσης, γιατί πρέπει να θωρακιστεί ο υγιής ανταγωνισμός. Από τη στιγμή που συμφωνείτε με αυτή την πολιτική, είμαστε σίγουροι πως θα βρείτε άλλου είδους τρόπους να δώσετε τα αντίστοιχα προνόμια στο κεφάλαιο. Εμείς θα ψηφίσουμε το συγκεκριμένο άρθρο, χωρίς βεβαίως τις παραπάνω αυταπάτες. Αυτό, άλλωστε, αποδεικνύεται και από την απόσυρση του άρθρου 46, που όχι μόνο το απέσυρε η Κυβέρνηση, αλλά το ζήτησαν και τα υπόλοιπα κόμματα της Αντιπολίτευσης, όπου καταργούσε την έκπτωση του 30% σε πλοία που ελλιμενίζονται μόνιμα στην ελληνική επικράτεια. Επειδή τέλειωσε ο χρόνος μου, για τα υπόλοιπα άρθρα, που θεωρούμε σημαντικά, θα τοποθετηθούμε στη δευτερολογία. Ευχαριστώ, κύριε Πρόεδρε.
Ευχαριστούμε κι εμείς, κύριε Βαρδαλή και για τη συνέπεια στον χρόνο. Τον λόγο έχει ο ειδικός αγορητής από το Ποτάμι κ. Σπυρίδων Δανέλλης.
Ευχαριστώ, κύριε Πρόεδρε. Κυρίες και κύριοι συνάδελφοι, νομίζω - το λέγαμε κατά τη διάρκεια της συζήτησης στην επιτροπή - ότι μπορούμε πλέον να περάσουμε στον σεβασμό των βασικών κανόνων του «ευ νομοθετείν», κυρίως όταν έχουμε να κυρώσουμε είτε διεθνείς συμβάσεις είτε ευρωπαϊκές οδηγίες. Νομίζω ότι πρέπει να τις αντιμετωπίζουμε αυτοτελώς. Οφείλουμε να το κάνουμε αυτό, αλλά και μπορούμε να το κάνουμε. Κι επειδή βεβαίως αντιλαμβάνομαι και συμμερίζομαι ότι υπάρχει συνεχώς σωρεία διαφόρων τροπολογιών και ανάγκη να νομοθετούμε βελτιώνοντας προηγούμενα νομοσχέδια με τις τροπολογίες αυτές, μπορούμε να υιοθετήσουμε μια μεθοδολογία τού να έχουμε κατά διαστήματα νομοσχέδια «πασπαρτού» - να το πω έτσι - ανά Υπουργείο - κυρίως με το δικό σας Υπουργείο, βεβαίως, συμβαίνει αυτό κι έχουμε διαρκείς ανάγκες νομοθετικών βελτιώσεων. Να το κάνουμε, αλλά να το κάνουμε όπως πρέπει, χωρίς να υποβαθμίζουμε τις διεθνείς μας συμβάσεις και κυρίως τις ευρωπαϊκές οδηγίες. Είναι χαρακτηριστικό ότι μόλις - πριν μισή ώρα, μια ώρα - ξεκινούσαμε τη συζήτηση, είχαμε την κατάθεση μιας εκπρόθεσμης υπουργικής τροπολογίας. Νομίζω ότι μπορούμε αυτά να τα μαζέψουμε και καλό θα είναι να το κάναμε. Η κύρωση της σημερινής οδηγίας 2014/17/ΕΕ, κυρίες και κύριοι συνάδελφοι, έχει προκύψει μέσα από μια μακρά διαδικασία που ξεκίνησε το 2010 και ολοκληρώθηκε το 2014 με συναπόφαση Ευρωκοινοβουλίου και Συμβουλίου και έρχεται σήμερα με καθυστέρηση δύο χρόνων μια σημαντική οδηγία για ζητήματα που αφορούν ένα μεγάλο κομμάτι της ελληνικής κοινωνίας. Καλό θα είναι σε τέτοιου είδους οδηγίες να ακολουθούμε άλλους χρόνους, γιατί όντως υπήρξε μια μεγάλη καθυστέρηση και στην Ευρωπαϊκή Ένωση, αλλά έχουμε και τη δίχρονη αυτή καθυστέρηση για ένα θέμα το οποίο «καίει» ένα μεγάλο κομμάτι της κοινωνίας και ενδιαφέρει ένα μεγάλο κομμάτι της κοινωνίας, διότι αφορά στις συμβάσεις πίστωσης για ακίνητα κατοικίας. Εδώ σημειώνουμε ότι δεν αφορά επιχειρηματικά δάνεια, αφορά δάνεια για κατοικία. Και είναι η πρώτη φορά που η Ευρωπαϊκή Ένωση εισάγει νομοθεσία για τα στεγαστικά δάνεια και, βεβαίως, αφορμή αποτέλεσε η μεγάλη κρίση που ήρθε από τις Ηνωμένες Πολιτείες και έπληξε στην αρχή πολύ έντονα χώρες όπως η Ισπανία, η Ιρλανδία, αλλά εξαπλώθηκε και, βεβαίως, φάνηκε ότι αφορά και την Ελλάδα σε ένα σημαντικό βαθμό. Η θέσπισή της ήταν αναγκαία δεδομένου ότι μεγάλο μέρος του χρέους των καταναλωτών σε όλη την ευρωπαϊκή επικράτεια είναι συγκεντρωμένο στις πιστώσεις που αφορούν τα ακίνητα προοριζόμενα για κατοικία. Η οδηγία θέτει ως στόχους την αποφυγή χρηματοπιστωτικών κρίσεων, όπως αυτή που εκδηλώθηκε το 2008-2009 στις Ηνωμένες Πολιτείες, ενώ παράλληλα προσπαθεί να εξασφαλίσει την προστασία των καταναλωτών αλλά και τη δημιουργία μιας ενιαίας αγοράς στα στεγαστικά δάνεια. Τίθενται πλέον και εισάγονται και στο Εθνικό Δίκαιο αυστηρές προϋποθέσεις υπό τις οποίες ένας πολίτης θεωρείται αξιόχρεος από την τράπεζά του. Δίδεται ιδιαίτερη έμφαση στη διαφάνεια που πρέπει να διέπει την πώληση στεγαστικού δανείου με την παροχή πληροφοριών για το δάνειο σε συγκρίσιμη και ενιαία μορφή για τους ενδεχόμενους κινδύνους μεταβλητού επιτοκίου, συναλλάγματος, κόστους κ.λπ.. Ας θυμηθούμε άλλωστε και τα ζητήματα που προέκυψαν όταν δικαστικές αρχές των κρατών - μελών της Ένωσης αλλά και άλλων χωρών της Ευρώπης κλήθηκαν να αντιμετωπίσουν δάνεια που είχαν συνδέσει το επιτόκιό τους με το ελβετικό φράγκο, που σε πολλές περιπτώσεις υπήρξε καταχρηστικότητα στους όρους αλλά και παραπλάνηση των δανειοληπτών, ένα πρόβλημα που απασχολεί και έναν σημαντικό αριθμό Ελλήνων πολιτών, που είναι ανοικτό και που, προφανώς, πρέπει να ρυθμιστεί ταχύτατα. Η περιπέτεια με το ελβετικό φράγκο ήταν ένας από τους βασικούς λόγους κατάληξης στην οδηγία στην οποία σήμερα αναφερόμαστε. Επιπλέον, θα απαγορεύεται η υποχρεωτική συνάρτηση χορήγησης στεγαστικού με άλλα προϊόντα όπως ασφάλειες ζωής, συνταξιοδοτικού προγράμματος κ.λπ.. Με τους νέους κανόνες θα αντιμετωπιστούν προβλήματα όπως οι ανεύθυνες πρακτικές χορήγησης και λήψης δανείων, η παραπλανητική διαφήμιση και εμπορική προώθηση και ανεπαρκής παροχή πληροφοριών πριν από τη σύναψη συμβάσεων, ενώ οι πωλητές δανείων θα πρέπει να αποκαλύπτουν τη σχέση τους με την τράπεζα, όπως και την προμήθεια που έκαστος λαμβάνει. Δίνεται, επίσης, υποχρεωτικά περίοδος «cooling - off» επτά ημερών κατά τη διάρκεια της οποίας ο δανειολήπτης μπορεί να αλλάξει γνώμη, ενώ τα κράτη - μέλη έχουν τη δυνατότητα να απαγορεύσουν την επιβολή προστίμου σε περίπτωση πρόωρης αποπληρωμής του δανείου. Οι πιστωτικοί φορείς πρέπει να επιδεικνύουν εύλογη ανοχή και να καταβάλλουν κάθε προσπάθεια για την επίτευξη εξωδικαστικής λύσης πριν κινήσουν διαδικασίες κατάσχεσης, σύμφωνα με όσα προβλέπονται στον Κώδικα Δεοντολογίας του άρθρου 1 του ν.4224/2013. Σε περίπτωση υπερημερίας του καταναλωτή δεν επιτρέπεται η επιβολή πρόσθετων επιβαρύνσεων πέραν, πρώτον, του προβλεπόμενου ανώτατου ορίου για το επιτόκιο υπερημερίας και, δεύτερον, της αποκατάστασης των εξόδων που αντικειμενικά ανακύπτουν για τον πιστωτικό φορέα στο πλαίσιο ενεργειών αναγκαστικής εκτέλεσης. Τα συμβαλλόμενα μέρη στη σύμβαση πίστωσης επιτρέπεται να προβλέπουν ρητώς ότι η επιστροφή ή μεταβίβαση της εξασφάλισης αρκεί για την αποπληρωμή της πίστωσης. Σε κάθε περίπτωση που μετά τις διαδικασίες αναγκαστικής εκτέλεσης παραμένει ανεξόφλητο χρέος, ο πιστωτικός φορέας διευκολύνει την αποπληρωμή του λαμβάνοντας υπ' όψιν ιδίως την πρώτη ομάδα εύλογων δαπανών διαβίωσης, αλλά και την ύπαρξη τυχόν άλλων περιουσιακών στοιχείων. Αν μετά την εκποίηση του ακινήτου απομένει υπόλοιπο, τα κράτη - μέλη θα πρέπει να εγγυώνται ελάχιστες συνθήκες διαβίωσης των πολιτών. Θα πρέπει να σημειωθεί πως εγγυητής παρατηρητής της πιστής εφαρμογής του νόμου - πλαισίου ορίζεται η Τράπεζα της Ελλάδας. Κυρίες και κύριοι συνάδελφοι, βεβαίως το Ποτάμι υπερψηφίζει την κύρωση της οδηγίας αυτής, όπως βεβαίως κάνουμε σταθερά σε κάθε αντίστοιχη περίπτωση. Περνώντας τώρα στις πρόσθετες διατάξεις, που όπως ανέφερα εισαγωγικά, κακώς συνοδεύουν την οδηγία, να κάνω μια πολύ σύντομη αναφορά σε κάποιες από αυτές. Το παλιό άρθρο 44, τώρα 43, το οποίο αναφέρεται στην υποχρέωση της αναδρομικής, μάλιστα από 23-3-2015, κατάργησης ενισχύσεων ευεργετικών διατάξεων και λοιπά στην μεταβίβαση του ΟΛΠ στην «COSCO», θα το ψηφίσουμε. Όμως, δεν μπορούμε να μη σημειώσουμε ότι παρόμοιες διαδικασίες, μεθοδολογίες αποβαίνουν σε βάρος της αξιοπιστίας της χώρας και νομίζω ότι συμβάλλουν στην απορρύθμιση ενός κλίματος, που οφείλουμε να δημιουργήσουμε για να αποκτήσουμε ξανά την εμπιστοσύνη των πιθανών επενδυτών που τόσο έχουμε ανάγκη ιδιαίτερα σε αυτή τη συγκυρία. Έτσι, λοιπόν, για να αποφευχθεί αντίστοιχη περιπέτεια στο μέλλον θα πρέπει να είμαστε εξαιρετικά προσεκτικοί σε ό,τι έχει να κάνει με τις συμβάσεις παραχώρησης, τις οποίες έχουμε μπροστά μας. Το άρθρο 44 θα το υπερψηφίσουμε, γιατί βοηθάει στη διαφάνεια. Υιοθετεί ρυθμίσεις, οι οποίες βεβαίως είναι αναγκαίες γενικότερα στη λειτουργία της δημόσιας ζωής. Χαιρόμαστε που συμμεριστήκατε την αντίθεσή μας σε σχέση με το πρώην άρθρο 46, το οποίο τελικά αποσύρατε, το οποίο αφορούσε στην άρση παροχής έκπτωσης 30% στο τέλος παραμονής και πλόων. Ήταν εξόφθαλμα αντιφατικό να υιοθετήσουμε μια τέτοια διάταξη τη στιγμή που όλοι συμφωνούμε ότι πρέπει να κάνουμε ό,τι μπορούμε για να στηρίξουμε τη βασική βιομηχανία της χώρας, τον τουρισμό αλλά και την αλιεία. Στο άρθρο 51 με γενικό τίτλο «Τροποποίηση Διατάξεων του ν.4389/2016» δεν ξεφεύγω από τον πειρασμό να αναφερθώ - παίρνοντας μια βαθιά ανάσα - σε μια παράγραφο η οποία είναι, νομίζω, χαρακτηριστική του τρόπου νομοθέτησης και είναι ένα ζήτημα, το οποίο, κύριε Υπουργέ, με αφορμή αυτή τη διατύπωση, πρέπει να δούμε, γιατί θα πρέπει να βελτιώσουμε την ποιότητα παραγωγής νομοθετικού έργου, αλλά να βελτιώσουμε και την ποιότητα των ίδιων των νόμων, να κάνουμε προσιτούς τους νόμους στους πολίτες που θα ενδιαφερθούν να προστρέξουν σε αυτούς, αλλά βεβαίως και τους ειδικούς και εκείνους που στο μέλλον θα προσπαθήσουν να ξεκαθαρίσουν αν κάποια πράγματα ισχύουν ή δεν ισχύουν. Και επαναφέρει, βεβαίως, με τον καλύτερο τρόπο την αναγκαιότητα της κωδικοποίησης και απλούστευσης αυτής της νομοθετικής «ζούγκλας», την οποία έχει να αντιμετωπίσει ο κάθε πολίτης. Παίρνω ανάσα, λοιπόν, και διαβάζω μία παράγραφο. Στο τέλος της παραγράφου 6 του άρθρου 8 του ν.4389/2016 α94 προστίθενται εδάφια ως εξής: «Για τον πρόεδρο, τα μέλη του συμβουλίου διοίκησης και τον εμπειρογνώμονα που καλούνται από το εξωτερικό, αναγνωρίζονται έξοδα κίνησης με κάθε μεταφορικό μέσο, ημερήσια σημείωση εξωτερικού και έξοδα διανυκτέρευσης εξωτερικού της περίπτωσης β, της κατηγορίας Ι, της παραγράφου 1 του άρθρου 5 του κεφαλαίου Α της υποπαραγράφου δ9, της παραγράφου δ του μέρους Β΄ του άρθρου 2 του ν.4336/2015 α94». Ο νομοθέτης μίλησε καθαρά. Γυρίζοντας στο νομοσχέδιο, στο άρθρο 52 για τη νομιμοποίηση της μεταβίβασης της χρήσης της έκτασης της συγκεκριμένης στον Δήμο Χαλανδρίου λέμε «ναι». Και σχετικά με το άρθρο το οποίο αποσύρθηκε, που αφορούσε στις φορολογικές ενημερότητες των οικοδομικών συνεταιρισμών, υπάρχει μία σωρεία ζητημάτων σε σχέση με τους οικοδομικούς συνεταιρισμούς, στους οποίους έχουν εμπλέξει πάρα πολλούς συμπολίτες σε όλη την Ελλάδα. Η υπόθεση των οικοδομικών συνεταιρισμών ήταν ένα εργαλείο που, αν από την αρχή του δεν χαρακτηρίζονταν από διάφορες κακοδαιμονίες, θα μπορούσε να αποβεί θετικό. Έχει εγκλωβίσει, όμως, σήμερα πάρα πολλούς συμπολίτες και νομίζω ότι θα άξιζε τον κόπο να αναληφθεί μία πρωτοβουλία για ένα συνολικότερο εκσυγχρονισμό όλου του πλαισίου λειτουργίας των οικοδομικών συνεταιρισμών κι ένα ξεκαθάρισμα στο ποιοι μπορούν να συνεχίσουν να υφίστανται και να έχουν σκοπό, ποιοι δεν μπορούν και πώς τα μέλη των συνεταιρισμών που έχουν εγκλωβιστεί σε αυτούς που δεν μπορούν να έχουν μέλλον, θα έχουν μία ευμένεια μέσα στο πλαίσιο ορθής αντιμετώπισης των πολιτών από τον δημόσιο χώρο. Νομίζω ότι μπορούν να λυθούν ζητήματα, τα οποία επί χρόνια απασχολούν πολλούς συμπολίτες και να βοηθήσουν, επίσης, και στην αντιμετώπιση προβλημάτων υποβάθμισης περιβαλλοντικής, αισθητικής, για αρκετές περιοχές της χώρας. Είναι καιρός, έχουν ωριμάσει οι συνθήκες, να άρουμε πολλές από τις παθογένειες που συνόδευσαν από τη γέννησή τους τους οικοδομικούς συνεταιρισμούς. Κλείνω με μία αναφορά στην εκπρόθεσμη υπουργική τροπολογία με γενικό αριθμό 756 και ειδικό 124, για τις διατάξεις περί δημοσίου λογιστικού. Πρόκειται για εξόχως τεχνικές ρυθμίσεις που φαίνονται όλες ότι κινούνται στη σωστή κατεύθυνση, αν δεχθούμε ότι στόχος, βεβαίως, είναι η μείωση, κατά το δυνατόν, της γραφειοκρατίας και η διευκόλυνση των πληρωμών του δημοσίου. Την ίδια στιγμή, όμως, επειδή αυτή φαίνεται ότι είναι η βούληση και ο επιδιωκόμενος στόχος, ταυτόχρονα, σύμφωνα και με την έκθεση του Γενικού Λογιστηρίου του Κράτους, δημιουργούμε άλλη μία επιβάρυνση του κρατικού προϋπολογισμού και των φορέων της γενικής κυβέρνησης, από τη στιγμή που συστήνουμε νέες οργανωτικές δομές. Δεν ξέρω, πρώτον, αν είναι αναγκαία η δημιουργία νέων δομών και όχι μία αναδιάρθρωση των υφισταμένων και, δεύτερον, δεν έχουμε το ακριβές ύψος των δαπανών που θα απαιτηθούν, γιατί αυτό δεν προβλέπεται από την πρότασή σας. Νομίζω ότι δεν μπορούμε να προσπαθούμε να βελτιώσουμε υφιστάμενα προβλήματα, χωρίς να μας ενδιαφέρει το να μη δημιουργούμε νέα και σε άλλους τομείς ή παράπλευρους τομείς. Μπορούμε να το αποφύγουμε και νομίζω ότι χρειάζεται μια τέτοια προσπάθεια. Σας ευχαριστώ.
Ευχαριστούμε τον κ. Θανάση Βαρδαλή, ειδικό αγορητή…
Ο κ. Δανέλλης ήταν.
Συγνώμη, κύριε Δανέλλη. Τον λόγο έχει ο κ. Δημήτριος Καμμένος από τους Ανεξάρτητους Έλληνες.
Σας ευχαριστώ πολύ, κύριε Πρόεδρε. Για να ευθυμήσουμε, σε σχέση με αυτό που είπε ο κύριος Πρόεδρος, δεν ξέρω αν ο κ. Δανέλλης έχει περάσει από το κόμμα, να μας το πει.
Από την Ανανεωτική Αριστερά.
Εντάξει. Ευχαριστώ πολύ. Αγαπητοί συνάδελφοι, αγαπητή κυρία Υπουργέ, και από την Ολομέλεια θα πρέπει να σας ευχηθώ σιδεροκέφαλη και ό,τι καλύτερο για τη θητεία σας. Να σας διαβεβαιώσω ότι θα έχετε την πλήρη συμπαράσταση της Κοινοβουλευτικής Ομάδας των Ανεξαρτήτων Ελλήνων και φαντάζομαι και όλων των Βουλευτών στο έργο σας. Διότι ένα έργο, όπως το δικό σας, είναι ένα έργο για όλους, δεν είναι κομματικό ούτε είναι χρωματισμένο. Οι Ανεξάρτητοι Έλληνες, όπως είπα και στην εισήγησή μου στην επιτροπή, ψηφίζουμε επί της αρχής και επί των άρθρων το συγκεκριμένο νομοσχέδιο. Είναι η εναρμόνιση της νομοθεσίας, βάσει της οδηγίας 214/2017 της Ευρωπαϊκής Ενώσεως. Δεν έχουμε κάποια διαφοροποίηση. Θα πρέπει, όμως, εδώ πέρα να μου επιτρέψετε - και δεν θα φάω όλον τον χρόνο σας - σήμερα να δώσω κάποια στοιχεία και θα πρέπει να αναγνώσω κάποια στοιχεία της ίδιας της οδηγίας. Γιατί δεν γνωρίζω πόσοι από εσάς είχαν τον χρόνο να διαβάσουν την οδηγία αυτή καθ' εαυτή, την οποία ενσωματώνουμε, έτσι ώστε να βοηθήσουμε τους συμπολίτες μας, να δείξουμε ποιες είναι οι λύσεις που προβλέπει έστω αργά η Ευρωπαϊκή Ένωση στα δάνεια τα οποία είναι σε ξένο νόμισμα, τι εννοούμε όταν λέμε ξένο νόμισμα, δεν είναι το νόμισμα στο οποίο διαμένει και δημιουργεί το εισόδημά του ο δανειολήπτης ή τι άλλο; Θα τα εξηγήσω, για να είμαστε ξεκάθαροι και για να καταγραφούν στα Πρακτικά και πιο πολύ για να βοηθήσουμε όλους τους πολίτες και για να έχουμε μια καθαρή εικόνα. Επίσης, θα εξηγήσω το τι συμβαίνει στην ελληνική αγορά με τις νομικές διεκδικήσεις και τις αγωγές που έχουν γίνει κατά τραπεζών, είτε κατά μόνας είτε βάσει συλλόγων για τα δάνεια, τα οποία απασχολούν πολύ την Ελλάδα πλέον και τα στεγαστικά, τα οποία είναι σε ισοτιμία ελβετικού φράγκου. Το πρόβλημα δημιουργήθηκε όταν η Κεντρική Τράπεζα της Ελβετίας αποφάσισε να αλλάξει την ισοτιμία, οπότε επιβάρυνε αντίστοιχα όλους τους δανειολήπτες σε όλη την Ευρώπη και σε όλον τον κόσμο και όχι μόνο στην Ελλάδα. Θα μου επιτρέψετε, όμως, να ξεκινήσω από ένα ζήτημα το οποίο το έθεσα και ήταν το ζήτημα του άρθρου 43 για τους οικοδομικούς συνεταιρισμούς και τις φορολογικές ενημερότητες. Έχει γίνει μια προσπάθεια συνεννόησης με όλα τα κόμματα, διακομματικά - και ευχαριστώ και την κυρία Υπουργό. Πρέπει να γνωρίζουν οι συνάδελφοι όλων των κομμάτων ότι χθες έγινε μία διαβούλευση, προσπαθούμε να βρούμε μία λύση, δεν αφήνουμε το ζήτημα στην τύχη του. Αλλά, όπως είπα και στην εισήγησή μου, πρέπει να είμαστε δίκαιοι και να φερόμαστε στον πολίτη με δικαιοσύνη, για να μας αντιμετωπίζει και αυτός, όταν είναι να εκπληρώσει τις φορολογικές του υποχρεώσεις, με τον ίδιο σεβασμό. Σήμερα έχω φέρει και θα καταθέσω στα Πρακτικά - έχω σβήσει από το TAXIS την Ελληνική Δημοκρατία από τη ΔΟΥ Α΄ Αθηνών - μία ειδοποίηση ληξιπρόθεσμων οφειλών σε έναν πρόεδρο οικοδομικού συνεταιρισμού. Το ύψος της βεβαίωσης είναι 493.570,30, δηλαδή μισό εκατομμύριο ευρώ ΕΝΦΙΑ βεβαιωμένος στον πρόεδρο του συνεταιρισμού. Το κεφάλαιο είναι 381.400 ευρώ και οι προσαυξήσεις 112.165 ευρώ. Το καταθέτω, γιατί πιθανόν κάποιος να νόμιζε ή να φανταζόταν ότι δεν υπάρχει, δεν συμβαίνει κάτι τέτοιο. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προσέξτε τώρα, γιατί το κράτος κάνει αυτό. Επειδή το κράτος δεν μπορεί από λάθος του. Εδώ μια μικρή παρένθεση: Θα πρέπει και ο κ. Φάμελλος, ο φίλος μου ο Σωκράτης, μαζί με εμάς, όλοι μας να επιληφθούμε του θέματος, διότι είναι καθαρά ένα ζήτημα για το οποίο πρέπει να φτιάξουμε τη νομιμότητα στα μερίδια και στη γη τη συγκεκριμένη των συνεταιρισμών. Το κράτος στέλνει το ειδοποιητήριο στον πρόεδρο γιατί; Γιατί δεν είναι ικανό, διότι δεν υπάρχει η κατάλληλη νομοθεσία, να στείλει τον ΕΝΦΙΑ σε καθέναν από τους μετόχους ή συνεταίρους του συνεταιρισμού ή τους μεριδιούχους. Έχει ειπωθεί και το εξής: «Το στέλνω σε εσένα και μάζεψέ τα από τους άλλους». Και αυτό έχει γίνει πριν από εμάς όχι στη διακυβέρνηση τώρα των ΣΥΡΙΖΑ - Ανεξαρτήτων Ελλήνων. Άρα το κράτος τι κάνει; Θα μου επιτρέψετε την έκφραση, δεν είναι πρέπουσα, αλλά είναι αυτό, δηλαδή, έχει μια μαφιόζικη τακτική, εκβιάζει. Δηλαδή, στέλνει μισό εκατομμύριο ΕΝΦΙΑ σε έναν άνθρωπο που δεν έχει καμμία ευθύνη και του λέει μάζεψέ τα από τους άλλους. Μα, και το κράτος δεν θα τα εισπράξει ποτέ και δημιουργούμε τεράστιο πρόβλημα στον ίδιο τον άνθρωπο και δεν λύνεται και το ζήτημα. Για να λυθεί το ζήτημα πρέπει να έχουμε πολύ καθαρές δασικές εκτάσεις, πολύ καθαρές χρήσεις γης. Όλα αυτά τα έχει αλλάξει το κράτος, δυστυχώς, μονομερώς. Στη σύμβασή του, όταν έδωσε τα μερίδια στους συνεταιρισμούς, δόθηκαν για καθαρά αναπτυξιακούς οικιστικούς λόγους. Μετά άλλαξε ο χάρτης, διότι πολλά απ' αυτά, το κράτος μονομερώς, τα χαρακτήρισε δασικά, χωρίς να ζητηθεί η γνώμη κανενός και χωρίς να συντρέξει κάποιος λόγος. Οπότε δεν υπάρχει νομιμότητα πλέον. Άρα πρέπει το αρμόδιο Υπουργείο - και όχι της κ. Παπανάτσιου - να καταλογίσει και να υπάρχει νομή - κατοχή στα μερίδια, να πηγαίνει ο ΕΝΦΙΑ στον κάθε συνέταιρο, εταίρο, μερισματούχο, μεριδιούχο, να πληρώνει ο καθένας και να δηλώνει στο Ε9 του ό,τι πρέπει να δηλώσει από την ακίνητη περιουσία του και ως ιδιοκτήτης ενός κομματιού γης. Από εκεί και πέρα δεν θα πρέπει να αφήσουμε το ζήτημα χωρίς να έχουμε νόμο. Διότι προσέξτε τώρα τι άλλος κίνδυνος ελλοχεύει, τον οποίο συζητήσαμε και χθες και με την κυρία Υπουργό. Σε περίπτωση που δεν έχουμε κανονικό πλαίσιο, δηλαδή, δεν έχουν εναρμονιστεί τα καταστατικά, δεν προβλέπεται - οι νομικοί γνωρίζουν πολύ καλύτερα από εμένα, πιθανό να έχουν λάβει στα χέρια τους καταστατικό συνεταιρισμού - ποια είναι η επόμενη ημέρα. Δηλαδή, όπως είπα και χθες, εάν σε τριακόσιες εξήντα πέντε ημέρες συν μία δεν έχει φορολογική ενημερότητα, για τους ευνόητους λόγους που είπα, αλλά δεν έχει εναρμονίσει και το καταστατικό του τι μπορεί να συμβεί; Αυτό που πιθανολογώ ότι θα συμβεί είναι ότι θα πάει σε εκκαθάριση. Η εκκαθάριση τι σημαίνει; Να το πούμε τώρα οικονομικά, αλλά να το πούμε και νομικά. Εκκαθάριση σημαίνει ότι διαλύεται αυτοδίκαια και δεν ξέρουμε τι θα γίνει στη γη. Η διάλυση της γης τι σημαίνει; Ότι αυτή η γη πλέον δεν έχει ιδιοκτήτη. Νομικά αυτό καταλαβαίνω, εκτός αν κάποιος μπορεί να με διορθώσει. Δεν έχω προλάβει μέσα σε δύο μέρες να κάνω κάποια συνάντηση - θα κάνω κάποιες συναντήσεις στις επόμενες μέρες - να δούμε η επόμενη μέρα ποια είναι. Διότι αν δεν φροντίσουμε να μη βγει ο συνεταιρισμός σε εκκαθάριση, άρα η γη μείνει χωρίς ιδιοκτήτη - μια γη χωρίς ιδιοκτήτη αυτές τις μέρες είναι κάτι ύποπτο για μένα και περίεργο, θα πρέπει να το δούμε - πού θα πάει αυτή η γη; Ποιος θα τη διεκδικήσει, το δημόσιο; Πού θα πάει αυτή η γη και τι θα κάνει ο κάθε μεριδιούχος, μερισματούχος ή συνέταιρος ή εταίρος στον συνεταιρισμό, όταν χωρίς δική ευθύνη το κράτος τού εκκαθαρίζει τον συνεταιρισμό και χάνει τη γη του; Εδώ θα μπλέξουμε και νομικά. Θα το καταθέσω, λοιπόν, στα Πρακτικά. Είναι προσχέδιο τροπολογίας, δεν κατατέθηκε, για να τη δουν όλοι οι συνάδελφοι. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχω πει ότι πρέπει να γίνει ο συνεταιρισμός, να έχουμε το δωδεκάμηνο. Γράφω πολύ απλά να φτιάξουν τα καταστατικά, διότι χωρίς καταστατικό δεν υπάρχει συνεταιρισμός. Και πολλοί έχουν φτιάξει και έχουν εναρμονίσει τα καταστατικά τους και είναι βασικός όρος, αλλά να μην έχει, τουλάχιστον σε αυτή τη φάση, ως προαπαιτούμενο, σαν conditionality, τη φορολογική ενημερότητα, διότι κάποιοι έχουν ενημερότητες, κάποιοι δεν έχουν. Οπότε οριζόντια δεν μπορείς να καταστρέψεις και να πας εκκαθάριση σε αυτόν που δεν έχει. Διότι αν πάει ο ΕΝΦΙΑ, όπως έδωσα στη Γραμματεία πριν, μισό εκατομμύριο, αυτός δεν μπορεί να έχει ενημερότητα. Τη στιγμή που δεν έχει ενημερότητα δεν μπορώ να του καταλογίσω ευθύνη. Όποιος συνάδελφος θέλει μπορεί να ρίξει μια ματιά στο προσχέδιο της τροπολογίας. Αν μπορέσουμε διακομματικά - και αυτή είναι η πρότασή μου και κλείνω αυτό το θέμα - και με τη βοήθεια της Υπουργού, η οποία το βλέπει θετικά - και εδώ θα πω μια κουβέντα για να κλείσω και για τους θεσμούς, γιατί το κοιτάζουν το ζήτημα - να το υπογράψουμε όλοι και εξηγήσουμε για ποιον λόγο το ζητούμε, θα πρέπει να καταλάβουν και οι θεσμοί που ελέγχουν. Μιλά και ο αξιότιμος κ. Χουλιαράκης και ο κ. Τσακαλώτος αυτή τη στιγμή και βλέπουν το «tick in the box», δηλαδή ότι εκεί δεν έχεις φορολογική και σου λένε «γιατί δεν έχεις; Πάει αυτό το κράτος να παρανομήσει;». Δεν πάμε να παρανομήσουμε. Πάμε να εκλογικεύσουμε μια παρανομία η οποία συμβαίνει χρόνια και να εξηγήσουμε στους θεσμούς ότι δεν είναι παρανομία. Παρανομία είναι να φερθείς άνισα σε κάποιον που η ιδιοκτησία του προστατεύεται συνταγματικά. Έχει συνταγματική κατοχύρωση ιδιοκτησιακά και δεν μπορεί να του την πάρει το κράτος, χωρίς να ευθύνεται ο ιδιοκτήτης της γης ή του ακινήτου. Τις υπόλοιπες τροπολογίες τις ψηφίζουμε όλες, όπως έχουμε πει. Τις στηρίζουμε όλες και την τελευταία. Είναι εκπρόθεσμη, αλλά είναι πολύ σημαντικό κάποια στιγμή να φτιάξουμε τη διαδικασία του αμοιβαίου διακανονισμού στις συμβάσεις αποφυγής διπλής φορολόγησης, διότι όταν η εταιρεία αποσχίζεται ή αποσχίζει στοιχεία ενεργητικού ή συγχωνεύεται με άλλη, πρέπει πλέον να κλείνουν τα ζητήματα. Προβλέπει και ο κώδικας να μην υπάρχουν χαρτόσημα, φόροι κ.λπ., υπέρ τρίτων. Πρέπει να γίνει και αυτό, για να προχωρήσει η διαδικασία η εταιρική σε όλα τα ζητήματα. Από εκεί και πέρα, πάμε λίγο στα κόκκινα δάνεια, τα οποία είναι σε ξένο νόμισμα. Θα καταθέσω στα Πρακτικά την ίδια την οδηγία. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά την προαναφερθείσα οδηγία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παρακαλώ πάρα πολύ, όποιον έχει τη διάθεση να διαβάσει - και θα έπρεπε να διαβάσουμε όλοι - στο κεφάλαιο 9 εκεί που λέει «δάνεια σε ξένο νόμισμα και δάνεια μεταβλητού επιτοκίου». Είναι μιάμιση σελίδα και εξηγεί ακριβώς τι προβλέπει η ευρωπαϊκή διαδικασία. Πρέπει να ξέρουμε τι γίνεται, τι έχει ψηφιστεί και τι λέει η Ευρωπαϊκή Κεντρική Τράπεζα. Θα πούμε εδώ στους ορισμούς τι εννοούμε εναλλακτικό νόμισμα. Είναι, πρώτον, ή το νόμισμα, στο οποίο ο καταναλωτής λαμβάνει κατά κύριο λόγο το εισόδημά του ή διατηρεί τα περιουσιακά του στοιχεία, από τα οποία πρόκειται να εξοφληθεί η πίστωση, όπως κατέδειξε στην τελευταία αξιολόγηση της πιστοληπτικής του ικανότητας πριν τη σύμβαση πίστωσης, ή είναι, δεύτερον, το νόμισμα του κράτους - μέλους, στο οποίο ο καταναλωτής είτε κατοικούσε τη στιγμή της σύναψης της σύμβασης πίστωσης είτε κατοικεί στην παρούσα στιγμή. Δηλαδή είτε σαν κατοικία παίρνει το νόμισμα της σύμβασης είτε εκεί που δημιουργεί το εισόδημά του και κάνει τη φορολογική του δήλωση. Αυτό είναι μια ευελιξία που δίνει ο νόμος. Πιο κάτω, όμως, στο 3- και είναι σημαντικό να καταγραφεί - λέει όταν ο καταναλωτής έχει δικαίωμα να μετατρέψει τη σύμβαση πίστωσης σε εναλλακτικό νόμισμα, σύμφωνα με το στοιχείο άλφα, το οποίο ήταν το νόμισμα όπου δημιουργεί το εισόδημά του της παραγράφου 1, τα κράτη - μέλη διασφαλίζουν ότι η συναλλαγματική ισοτιμία, βάσει της οποίας γίνεται η μετατροπή, είναι η συναλλαγματική ισοτιμία που ισχύει την ημέρα της μετατροπής, εκτός αν προβλέπεται διαφορετικά από τη σύμβαση πίστωσης. Και πιο κάτω στο 5 λέει ότι δεν έχει αναδρομικότητα. Αυτό έχει ψηφιστεί, αλλά αφήνει ένα παράθυρο στο κράτος ότι αν η σύμβαση της τραπέζης με τον δανειολήπτη προβλέπει διαφορετικά, μπορεί να μην ισχύσει ή να ισχύσει η αναδρομικότητα ή οτιδήποτε άλλο. Θα παρακαλούσα πάρα πολύ, λοιπόν, να το δείτε. Θα το καταθέσω στα Πρακτικά. Το έχω στη σελίδα που είναι τα δύο σημαντικά σημεία για μελέτη, για να ενημερωθούν οι καταναλωτές και να ενημερωθούμε και εμείς. Εν τω μεταξύ, η Ευρωπαϊκή Κεντρική Τράπεζα στα δικά της δελτία και στις διαβουλεύσεις που γίνονται, έχει επισημάνει τρία σημεία και επισημαίνει ακριβώς αυτά που επισημαίνω, γιατί εκεί τα βρήκα και εγώ μέσα από το soc'ing που έγινε από την επικοινωνία μου με την ECB. Ήταν στα αγγλικά αλλά είναι στα ελληνικά το κείμενο αυτό. Η Ευρωπαϊκή Κεντρική Τράπεζα έχει τρία βασικά σημεία, τα οποία επισημαίνει, σε σχέση με τη διαχείριση των δανείων σε άλλο νόμισμα με συναλλαγματική διαφορά. Πρώτον, είναι οι αρνητικές επιπτώσεις των ρυθμίσεων στην κεφαλαιακή επάρκεια των πιστωτικών ιδρυμάτων - δεν διαβάζω το υπόλοιπο. H κατανομή του οικονομικού βάρους πρέπει να γίνεται με δίκαιο τρόπο μεταξύ καταναλωτών, πιστωτικών ιδρυμάτων, των κυβερνήσεων και των λοιπών αρμοδίων αρχών προς αποφυγή ηθικού κινδύνου στο μέλλον. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Είναι σημαντικές οι διατυπώσεις. Δεν μπορεί να νομοθετήσει ούτε η Ευρωπαϊκή Κεντρική Τράπεζα ούτε εμείς ούτε κάποιο κοινοβούλιο, χωρίς να λάβουμε υπ' όψιν μας τις ηθικές επιπτώσεις της άνισης μεταχείρισης ή οτιδήποτε άλλο φέρνει ανισορροπία ή αντισυνταγματικότητα σε οποιοδήποτε νόμο πας να ψηφίσεις. Κλείνοντας να πω ότι στα ελληνικά δικαστήρια αυτή τη στιγμή, από επαφές που έχω με νομικούς κύκλους και με τις τράπεζες, υπάρχουν δύο είδη αποφάσεων. Το ένα είδος αποφάσεων είναι υπέρ των καταναλωτών. Θα διαβάσω τα τρία σημεία, που είναι υπέρ των καταναλωτών, που έχουν προβεί σε σύναψη σε ξένο νόμισμα και άλλα τρία σημεία είναι υπέρ των τραπεζών. Θα τα καταγράψω για τα Πρακτικά. Είναι μέσα από τις πρωτόδικες αποφάσεις, όχι τις τελικές, όχι αμετάκλητες και όχι που δεν έχουν ακόμα δεχθεί ακόμα έφεση. Θετικές αποφάσεις υπέρ των δανειοληπτών είναι: Σε μια περίπτωση κρίθηκε άκυρη η δανειακή σύμβαση. Οι περισσότερες περιπτώσεις κρίθηκαν ότι είναι καταχρηστικές και συνεπώς άκυρος ο όρος, σύμφωνα με τον οποίο οι καταβολές των δόσεων πρέπει να γίνονται είτε σε ελβετικό φράγκο είτε σε ευρώ, με βάση την ισοτιμία ευρώ - ελβετικού φράγκου ή τις ημερομηνίες καταβολής. Τρίτο σημείο υπέρ του δανειολήπτου: Σε μία περίπτωση κρίθηκε ότι η ανανέωση της προστασίας δόσης, που είχε συμφωνηθεί κατά τη χορήγηση του δανείου, πρέπει να γίνεται με βάση την ισοτιμία της ημερομηνίας χορήγησης του δανείου. Αποφάσεις σχετικές και υπέρ των τραπεζών είναι - εννοώ πάντα και επιμένω πρωτόδικα χωρίς την έφεση - οι εξής: Πρώτον, η ενημέρωση ήταν επαρκής και συνεπώς δεν έχει παραβιαστεί η αρχή της διαφάνειας. Δεύτερον, η διακύμανση των συναλλαγματικών ισοτιμιών δεν υπόκειται σε συγκεκριμένους κανόνες, που μπορούν να εξηγηθούν σε δανειολήπτες. Εδώ υπάρχει πάντα ένα ερωτηματικό. Ποιος δανειολήπτης είναι επαρκής να κατανοήσει τη δανειακή σύμβαση, τους όρους της ή την εξήγηση αυτού που του πουλάει το δάνειο; Όμως αυτό έχει κριθεί στο δικαστήριο, ότι πολλοί είναι επαρκείς, πολλοί δεν ήταν επαρκείς. Το έχει κρίνει το δικαστήριο. Δεν το λέω εγώ, αλλά λέω πάλι ότι είναι πρωτόδικες αποφάσεις. Τρίτον, οι κίνδυνοι των εν λόγω συμβάσεων μπορούσαν να γίνουν αντιληπτοί εν όψει του ότι κατά τα διδάγματα της κοινής πείρας είναι γνωστό στον μέσο συναλλασσόμενο ότι η ισοτιμία νομισμάτων είναι μεταβαλλόμενη ακόμη και ότι υπάρχει μεγάλη κατά καιρούς διακύμανση. Είναι γνωστό και θα πω ένα παράδειγμα χωρίς να παίρνω το μέρος κανενός. Η Ελλάδα αυτή τη στιγμή διαπραγματεύεται σταθερό επιτόκιο. Έχουμε στα δάνεια του ESM κυμαινόμενο. Τι σημαίνει πολύ απλά το κυμαινόμενο; Κάποια στιγμή μπορεί να γίνει ένα «μπραφ» στο Euribor ένα βράδυ και εκεί που είναι 1,5 να πάει 4,5. Δηλαδή, θα είναι κόκκινο δάνειο το δάνειο της Ελλάδας. Θα τα πω στον προϋπολογισμό αυτά μεθαύριο. Μπορεί να κοκκινίσει το δάνειο και να μην μπορούμε να αποπληρώσουμε, διότι δεν λάβαμε υπ' όψιν μας τη συναλλαγματική ισοτιμία ή την αλλαγή, γιατί δεν προβλέπεται στη δανειακή σύμβαση, που έχουμε με τον ESM. Προβλέπεται με το ΔΝΤ. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Ολοκληρώνω σε τριάντα δευτερόλεπτα, κύριε Πρόεδρε. Μια παρένθεση. Το ΔΝΤ επειδή έχει SDR, έχει τα special drawing right, τα «ειδικά τραβηχτικά δικαιώματα» και είναι καλάθι νομισμάτων, έχει μόνιμη ισοτιμία που παίζει κάθε μέρα με το ευρώ. Έχουμε ξεκινήσει με 0,070 και έχει φτάσει 0,98. Εάν δεν είχαμε ποντάρει και «χεντζάρει» με ειδικό υβριδικό προϊόν - και καλά έκανε ο ΟΔΔΗΧ και το έκανε και ασφάλισε το ελληνικό δάνειο σε συναλλαγματική διαφορά μεταξύ SDR και ευρώ - , θα είχαμε χάσει 3 δισεκατομμύρια συναλλαγματικά από το ΔΝΤ από το 2010 μέχρι σήμερα. Όμως, αυτό δεν συμβαίνει στα δάνεια που έχει το δημόσιο. Τέλος, κλείνοντας, θα πρέπει να πούμε σε όλους τους καταναλωτές ότι βάσει του κώδικα δεοντολογίας προστατεύονται. Αυτή η Κυβέρνηση έχει φέρει, νομίζω, τους νόμους, οι οποίοι φτιάχνουν τους κανόνες εμπλοκής σε όλα τα επίπεδα. Δεν πρέπει να φοβάται να πάει στην τράπεζα και ειδικά οι τράπεζες έχοντας σε γνώση τον κώδικα δεοντολογίας, την οδηγία, η οποία είναι ψηφισμένη, το τι κάνει η ελληνική Κυβέρνηση και την πίεση που ασκούμε, το τι συμβαίνει σε άλλες αγορές, πάντα τα δάνεια αυτά τα κουρεύουν, τα επιμηκύνουν βάσει εισοδηματικών κριτηρίων και πρέπει όλοι οι πολίτες να πηγαίνουν είτε κατά μόνας είτε συλλογικά να διεκδικούν μια λύση για το δάνειό τους και η Κυβέρνηση θα σταθεί δίπλα τους. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Ολοκληρώνω, κύριε Πρόεδρε. Τέλος, για το Μέγαρο. Επειδή ξέρω ότι μπορεί να υπάρξει κουβέντα στο μέλλον και θα την παρακολουθήσω, περιμένω, κύριε Υπουργέ, επειδή δεν έχουμε βρει τα διαχειριστικά στοιχεία του νέου διοικητικού συμβουλίου, διότι χαρίσαμε 245 εκατομμύρια - δεν ήταν ευθύνη ΣΥΡΙΖΑ - ΑΝΕΛ - εγγυήσεις που κατέθεσαν, που έδωσαν οι προηγούμενες κυβερνήσεις και το Μέγαρο αυτή τη στιγμή δεν βγάζει λεφτά, δεν έχει φορολογική ενημερότητα και χρωστάει, θα πρέπει εμείς να προσβλέψουμε τι θα γίνει με το Μέγαρο. Εάν θα πάρει άλλα δάνεια με εγγύηση κρατική, εγώ σαν Δημήτρης Καμμένος, ειλικρινά σας το λέω, δεν θα το υπογράψω. Εάν συνεχίσει να χάνει λεφτά και να μην έχει λεφτά για τη μισθοδοσία του το Μέγαρο, δεν γίνεται να του δίνουν εσαεί φορολογική ενημερότητα. Δίνω φορολογική ενημερότητα στην Πολεμική Βιομηχανία, γιατί πρέπει να φτιάξω σφαίρες, κάλυκες ή να φτιάξω τα δίευρα στη Μεταλλουργική Ηπείρου. Αλλά δεν γίνεται να δίνω συνέχεια σε ένα «χωνί», που χάσαμε 250.000.000, νέα φορολογική ενημερότητα. Και θα πρέπει εδώ να είμαστε σοβαροί, να έχουμε έναν διαχειριστικό έλεγχο και να προβλέψουμε την υπερχρέωση του Μεγάρου στο μέλλον. Ευχαριστώ πολύ.
Κι εγώ ευχαριστώ.
Κύριε Πρόεδρε, με συγχωρείτε, μετά τον κ. Σαρίδη, θα ήθελα να πάρω τον λόγο ως Κοινοβουλευτικός Εκπρόσωπος, γιατί έχουμε Κοινοβουλευτική Ομάδα, αν δεν έχουν πρόβλημα οι υπόλοιποι.
Συμφωνούμε.
Έχει συμφωνηθεί να μιλήσουν τρεις Βουλευτές, μετά η Υφυπουργός και μετά οι Κοινοβουλευτικοί Εκπρόσωποι. Τον λόγο έχει ο ειδικός αγορητής της Ένωσης Κεντρώων κ. Ιωάννης Σαρίδης. Παρακαλώ, κύριε Σαρίδη, έχετε τον λόγο.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, η Ευρώπη άργησε πολύ και σε πολλά. Η ευρωπαϊκή οδηγία 17/2014, με την οποία καλούμαστε σήμερα να εναρμονίσουμε την ελληνική νομοθεσία, είναι πάρα πολύ σημαντική. Βάσει αυτής χάνουν την αξία τους τα περίφημα «ψιλά γράμματα», αυτά που εξακολουθούμε να μη διαβάζουμε, ενώ όλοι γνωρίζουμε πως εκεί κρύβονται οι παγίδες. Τα «ψιλά γράμματα» είναι πράγματι υποχρεωμένοι, όσοι τα υπογράφουν, να τα διαβάζουν πρώτα. Δεν αλλάζει αυτή η υποχρέωση του πολίτη. Αυτό, όμως, που σήμερα νομοθετούμε είναι ότι ευθύνη για τα «ψιλά γράμματα» έχει και ο συντάκτης τους, αυτός που τα έγραψε. Είναι εξίσου υπεύθυνος από εδώ και πέρα και ο φορέας με τον οποίο συναλλάσσεται ο πολίτης. Οι δανειολήπτες αποδείχτηκε πως ήταν απροστάτευτοι από τα «ψιλά γράμματα» και η εμπιστοσύνη των πολιτών στις τράπεζες δέχτηκε πολύ ισχυρό πλήγμα, όταν οι επιπτώσεις της κρίσης υποχρέωσε τους δανειολήπτες να διαβάσουν για πρώτη φορά και με μεγάλη προσοχή αυτά που στο παρελθόν υπέγραφαν χωρίς να τα διαβάσουν. Πιστεύω πως το πήραμε το μάθημά μας ως κοινωνία και ως πολίτες. Έχουμε δικαιώματα όσο αναλαμβάνουμε και τις σχετικές ευθύνες. Και ακριβώς εδώ βρίσκεται και η ουσία της ευρωπαϊκής οδηγίας 17/2014. Για να λάβει ένας πολίτης την οποιαδήποτε ευθύνη και να είναι υποχρεωμένος να αντεπεξέλθει σε αυτή, πρέπει πρώτα να γνωρίζει με ακρίβεια και με σαφήνεια τη σημασία της απόφασής του και να έχει κατανοήσει πλήρως το σύνολο των λεπτομερειών γύρω από τη δέσμευσή του. Αυτό είναι κοινή υποχρέωση πλέον και του πολίτη αλλά και των φορέων, με τους οποίους κάθε φορά αυτός συναλλάσσεται. Η υπό συζήτηση εναρμόνιση ακριβώς αυτό επιδιώκει. Ναι μεν άγνοια νόμου δεν υπάρχει, αλλά αυτό δεν σημαίνει πως είναι και αποκλειστικό πρόβλημα του πολίτη να καταλαβαίνει τι υπογράφει. Είναι πρόβλημα και της τράπεζας όχι μόνο να του εξηγεί, αλλά και να εκτιμά και η ίδια τον βαθμό κατανόησης και ικανότητας του υποψήφιου δανειολήπτη να αντεπεξέλθει μελλοντικά στις υποχρεώσεις του και να πράττει σχετικά και με υπεύθυνο τρόπο. Πολλά από αυτά τα ζητήματα έχουν να κάνουν και με το γεγονός πως δεν προβλέπονταν και δεν εφαρμόζονταν κανενός είδους κυρώσεις. Πόσες τράπεζες, άραγε, θα είχαν σοβαρό πρόβλημα, εάν αυτός ο νόμος είχε αναδρομική ισχύ; Πόσοι συμπολίτες μας δεν θα είχαν βρεθεί σε αδιέξοδο, εάν είχαμε προβλέψει πως το κέρδος και η αισχροκέρδεια χρειάζονταν ένα σαφές κανονιστικό πλαίσιο ελέγχου και διαχωρισμού, για να μη συγχέονται και προκαλούν καταστροφικές συνέπειες; Κυρίες και κύριοι Βουλευτές, η ευρωπαϊκή οδηγία 17/2014 αποτελεί την ξεκάθαρη απάντηση που δίνουν ως σύνολο οι ευρωπαϊκοί λαοί στα φαινόμενα παραβατικότητας, που επέτρεψαν να βρίσκονται με μια θηλειά στον λαιμό τους εξήντα πέντε χιλιάδες Έλληνες, εξήντα πέντε χιλιάδες οικογένειες στην Ελλάδα που εμπιστεύτηκαν το περιβόητο ελβετικό φράγκο αλλά και άλλους εκατοντάδες χιλιάδες συμπολίτες μας που παρασύρθηκαν από το ισχυρό κλίμα ευημερίας που καλλιέργησαν οι τράπεζες, που καλλιέργησαν και συντήρησαν με διαφημίσεις για χρόνια και δεχόντουσαν να σου δώσουν δάνεια για να ανάγκες που δεν είχες, για καταναλωτικούς και όχι για αναπτυξιακούς σκοπούς. Το τραπεζικό σύστημα έχασε τον προσανατολισμό του και μετατοπίστηκε το κέντρο βάρους της δραστηριότητάς του από την αποταμίευση και την ανάπτυξη στην ενίσχυση της κατανάλωσης, με σκοπό την επίτευξη της επίπλαστης ευημερίας των αριθμών. Κλείνω την εισήγησή μου, σχετικά με το βασικό θέμα τού προς ψήφιση νομοσχεδίου, με την επισήμανση πως δυστυχώς η σημερινή εναρμόνιση δεν έχει αναδρομική ισχύ - θα έπρεπε να είχε - και, άρα, δεν καλύπτονται οι δανειολήπτες σε ελβετικό φράγκο και θα πρέπει να τους καλύψουμε στο μέλλον. Κρατάω, όμως, την υπόσχεση της νέας Υπουργού, που μας έδωσε κατά τη δεύτερη ανάγνωση του νομοσχεδίου, πως στο πλαίσιο της εξέτασης του νομοσχεδίου για τα επαγγελματικά δάνεια, θα προσπαθήσει να φέρει προς συζήτηση κάποια διάταξη σχετικά με τους δανειολήπτες του ελβετικού φράγκου. Κυρίες και κύριοι Βουλευτές, η απόσυρση του άρθρου 46, που προέβλεπε την κατάργηση της ελάφρυνσης στο 30% για όσους ελλιμενίζουν τα σκάφη τους για όλη τη διάρκεια του έτους στην Ελλάδα, αλλά και η απόσυρση του άρθρου 43, το οποίο εισήγαγε μια νέα υποχρέωση για τους οικοδομικούς συνεταιρισμούς, με μια επανάληψη δωδεκάμηνης παρατάσεως, ήταν επιβεβλημένες από τη λογική. Και ευτυχώς που η Κυβέρνηση σε αυτό το σημείο, στο πλαίσιο των επιτροπών, φέρθηκε υπεύθυνα. Η μεν κατάργηση του 30% θα ήταν το τελειωτικό χτύπημα στην έννοια της νησιωτικότητας. Ο τρόπος, με τον οποίο κατάφερε κάποτε να προστατεύσει τη νησιωτικότητα ο Κωνσταντίνος Καραμανλής αποτελεί από σήμερα αντικείμενο ιστορικής μελέτης, καθώς δεν υφίσταται ως πραγματικότητα πια. Ένα από τα θύματα της κρίσης ήταν και η νησιωτικότητα. Θα ήθελα σε αυτό το σημείο να κάνω και την εξής παρατήρηση: Το απόγευμα, σε αυτήν εδώ την Αίθουσα, συζητάμε την εναρμόνιση της ελληνικής νομοθεσίας με μια άλλη εξίσου σημαντική ευρωπαϊκή οδηγία, με την οποία υποσχόμαστε κίνητρα, χωρίς βέβαια να τα περιγράφουμε ή να τα ορίζουμε - θα τα πούμε και αυτά το απόγευμα - αλλά για την ανάπτυξη υποδομών στα λιμάνια και τις μαρίνες, για να ενισχύσουμε τη χρήση εναλλακτικών καυσίμων. Τι πελατεία θα είχαν αυτές οι μαρίνες και αυτά τα λιμάνια, αν εμείς καταργούσαμε σήμερα εδώ το πρωί το 30%, τη στιγμή μάλιστα που δεν μας υποχρεώνει κανείς να το κάνουμε και να προχωρήσουμε σε μια τέτοια απόφαση; Τονίζω πως το βασικό επιχείρημά μας απέναντι σε κάποιες σκέψεις περί αθέμιτου ανταγωνισμού, που ακούστηκαν από εκείνους που εισηγήθηκαν αυτή τη λάθος διάταξη, είναι το γεγονός ότι η συγκεκριμένη ελάφρυνση ισχύει για όλους, ανεξαρτήτως υπηκοότητας ή σημαίας. Δεν υφίσταται, λοιπόν, θέμα αθέμιτου ανταγωνισμού. Κυρία Υπουργέ, μας οφείλετε μια εξήγηση για το άρθρο 49. Επανειλημμένως τοποθετηθήκαμε στις επιτροπές. Με το άρθρο 49 ζητάτε από το ελληνικό Κοινοβούλιο να δώσει άσυλο για άλλα τρία χρόνια στα μέλη της επιτροπής των capital controls. Σας ρώτησα επανειλημμένως μέσα στις επιτροπές, στις συζητήσεις τις οποίες κάναμε, γιατί όχι έναν χρόνο, γιατί όχι δύο χρόνια και γιατί το ορίζετε στα τρία χρόνια. Με ποια λογική, ποιους υπολογισμούς πήρατε αυτή την απόφαση, να δώσετε αυτή την παράταση για μια ολόκληρη τριετία; Μας είπατε πως τα μέλη της επιτροπής αυτής, εργάζονται σκληρά, υπερωριακά και δεν αμείβονται. Μα, δεν αμφισβήτησε κανείς το αν κάνουν τη δουλειά τους ή το αν αμείβονται ναι ή όχι καλά. Σας ρώτησα να μας εξηγήσετε τον τρόπο, με τον οποίο σκέφτεται η ελληνική Κυβέρνηση και ζητά σήμερα από το Κοινοβούλιο να προχωρήσει στη συγκεκριμένη παράταση αναστολής. Κάθε απόφαση, που αφορά τη θηλιά που έχετε βάλει στον Έλληνα πολίτη, πρέπει να μας εξηγείται επαρκώς και με ποια επιχειρήματα την παίρνετε από αυτό εδώ το Βήμα. Αν δεν μας εξηγήσετε και συνεχίσετε να αγνοείτε την πολύ σοβαρή ερώτησή μας, θα αναγκαστούμε να επανεξετάσουμε τη στάση και στο σύνολο του νομοσχεδίου. Το άρθρο 44- με τη σημερινή μάλλον αρίθμηση 43- μετά την απόσυρση του απαράδεκτου άρθρου που ζήταγε τη φορολογική ενημερότητα από τους οικοδομικούς συνεταιρισμούς - τη στιγμή που προσπαθούν να εναρμονίσουν τα καταστατικά τους που τοποθετηθήκαμε μέσα στις επιτροπές - το νέο αυτό άρθρο είναι αποτέλεσμα της σχετικής απόφασης της Ευρωπαϊκής Επιτροπής με την οποία η Ευρώπη εγκαλεί πως παρανομήσαμε, όταν το 2009 δώσαμε στην «COSCO» κάποιες φοροελαφρύνσεις. Τώρα μας υποχρεώνουν να νομοθετήσουμε την κατάργηση των απαλλαγών και να ζητήσουμε τα λεφτά πίσω. Βέβαια, δεν είναι αυτή ολόκληρη η εικόνα. Η ελληνική Κυβέρνηση νομίζω έχει προσφύγει στα δικαστήρια για να ακυρώσει αυτή την απόφαση της Ευρωπαϊκής Επιτροπής. Ζητάμε, δηλαδή, να δώσουμε πίσω τα λεφτά στην «COSCO». Κυρίες και κύριοι Βουλευτές, εγώ προσωπικά θεώρησα αυτονόητο πως κάποιος από την Κυβέρνηση θα αναλάμβανε την ευθύνη να εξηγήσει στους Έλληνες τι ακριβώς συμβαίνει. Τι συμπέρασμα πρέπει να βγάλουν οι συμπολίτες μας όταν ακούνε πως η ελληνική Κυβέρνηση καταφεύγει στο Ευρωπαϊκό Δικαστήριο για την ακύρωση μιας απόφασης, που υποχρεώνει την «COSCO» να πληρώσει; Τονίζω πως δεν έχω καμμία πρόθεση να επιχειρηματολογήσω εναντίον αυτής της πολύ σημαντικής για τον Πειραιά και για την Ελλάδα γενικότερα κινέζικης επένδυσης. Αντιθέτως, αναρωτιέμαι τι να σκέφτονται αυτοί οι άνθρωποι για τον τρόπο, με τον οποίο αντιμετωπίζουμε διαχρονικά την επένδυσή τους αυτή. Τα μηνύματα που στέλνει η Ελλάδα προς τις διεθνείς αγορές συνεχίζουν να είναι αρνητικά. Συνεχώς αποδεικνύουμε πως είναι αλήθεια ότι όποιος πάει να επενδύσει στην Ελλάδα ενδεχομένως να μπλέξει πάρα πολύ άσχημα. Δεν υπάρχουν εύκολες επενδύσεις στην Ελλάδα με τον τρόπο, με τον οποίο νομοθετείτε πλέον. Από τον Εμίρη του Κατάρ, που τον μηνύουμε μαζί με τη μισή του κυβέρνηση, μέχρι την επένδυση της «COSCO», που την έχουμε αμφισβητήσει αρκετές φορές, έως και την επένδυση στο Ελληνικό, που ακόμα αναρωτιόμαστε τι θα γίνει αν αλλάξει γνώμη η Αρχαιολογική Υπηρεσία, η Ελλάδα συνεχίζει να στέλνει αρνητικά μηνύματα την ίδια στιγμή που έχει ανάγκη τις επενδύσεις, την ίδια στιγμή που εδώ και δύο χρόνια δεν έχει γίνει μια ουσιαστική επένδυση στον τόπο. Όποιος επενδύει στην Ελλάδα μπλέκει. Οφείλετε, λοιπόν, σαν Κυβέρνηση να δώσετε εξηγήσεις στους Έλληνες πολίτες τι συμβαίνει με την υπόθεση των φοροαπαλλαγών της «COSCO» και τι σημαίνει η απόφαση της Ευρωπαϊκής Επιτροπής για τους ενδιαφερόμενους επενδυτές. Κυρίες και κύριοι της Κυβέρνησης, στις άσχετες διατάξεις των άρθρων που εμβόλιμα εντάξατε και σε αυτή την εναρμόνιση της οδηγίας 17/2014, υπάρχουν και μερικά σωστά σημεία, τα οποία δεν πληρούν βεβαίως την αναγκαία προϋπόθεση του κατεπείγοντος χαρακτήρα για να συζητηθούν με τη διαδικασία, με την οποία συζητιούνται και η παρουσία τους σε νομοσχέδιο εναρμόνισης με την κοινοτική νομοθεσία καταπατά σαφώς τον Κανονισμό της Βουλής και αντιβαίνει στο πνεύμα του συνταγματικού νομοθέτη. Αλλά αυτά τα λίγα θετικά δεν μας επιτρέπει η υπευθυνότητά μας να τα παραβλέψουμε και να μην τα τονίσουμε κι εμείς σαν Ένωση Κεντρώων. Η επέκταση της ασφαλιστικής κάλυψης στο άρθρο 47- μάλλον 45 με την καινούργια αρίθμηση - στα πλωτά μέσα της Γενικής Γραμματείας Δημοσίων Εσόδων, αλλά και η παραχώρηση για σαράντα χρόνια των αθλητικών εγκαταστάσεων και των ελεύθερων χώρων στον Δήμο Χαλανδρίου, αποτελούν πραγματικά δύο σημαντικά ζητήματα, τα οποία θα στηρίξουμε. Δεν μπορούν, όμως, αυτά τα δύο θετικά σημεία να καλύψουν την προχειρότητα - και το είπαμε και πριν - με την οποία νομοθετεί η Κυβέρνηση. Τα άρθρα για το ΤΕΚΕ, στη νομοθέτηση των οποίων παραδέχεστε μέσα στην αιτιολογική έκθεση πως οδηγηθήκατε εξαιτίας λαθών εκ παραδρομής, δεν μπορούμε να τα παρακολουθήσουμε. Σπασμωδικές ενέργειες σε πολύ σοβαρά ζητήματα. Αυτή η έλλειψη προγραμματισμού γίνεται φανερή και με την ανεξέλεγκτη ροή τροπολογιών μέσα σε αυτή την Αίθουσα, μέσα σε όλα τα νομοσχέδια. Σχετικά με τις τροπολογίες, λοιπόν: Πάω στην τροπολογία με γενικό αριθμό 753 στο άρθρο 55 του νομοσχεδίου για το Μέγαρο Μουσικής. Πώς είναι δυνατόν να δεχθούμε να μην πληρωθούν οι άνθρωποι στο Μέγαρο Μουσικής; Παράταση στην παράταση. Δημιουργείτε την εντύπωση πως χρησιμοποιείτε τους εργαζόμενους ως πρόσχημα, για να δίνετε παρατάσεις και να πληρώνονται άλλα πράγματα και όχι οι εργαζόμενοι. Σας ζητήσαμε στις επιτροπές να μας δώσετε με τη συγκεκριμένη τροπολογία τι αφορούσε, ποιες είναι οι πληρωμές, το νούμερο, το ποσό, με το οποίο θα καλυφθούν. Ζητήσαμε να μας φέρετε στοιχεία και να μας αποδείξετε πως πράγματι νομοθετείτε στο όνομα των εργαζομένων και για το συμφέρον τους. Οφείλουμε να νομοθετούμε με γνώμονα το δημόσιο συμφέρον και την προάσπιση των δικαιωμάτων των συμπολιτών μας. Πώς εξυπηρετούνται τα συμφέροντα της χώρας με την τροπολογία με αριθμό 754 και ειδικό 122 του περιβόητου άρθρου 56 για τα ενοίκια του δημοσίου; Πώς να πείσουμε τους πολίτες ότι νοιαζόμαστε και κάνουμε προσπάθειες να εξαφανίσουμε τις σπατάλες, όταν βλέπει κανείς μια σειρά δημοσίων κτηρίων να είναι έρημα και αφημένα στο έλεος παραβατικών συμπεριφορών και την ίδια ώρα να λέμε πως αναγκαζόμαστε με τροπολογία να πληρώσουμε ένα σωρό λεφτά σε ενοίκια και σε ιδιώτες; Αυτό το πράγμα κάποια στιγμή πρέπει να τελειώσει και είναι αποκλειστική ευθύνη της συγκεκριμένης Κυβέρνησης που επί δύο χρόνια βρίσκεται εδώ που βρίσκεται και δεν έχει κάνει τίποτα για αυτή τη σπατάλη του δημοσίου χρήματος. Σχετικά με την τροπολογία με γενικό αριθμό 755 και ειδικό 123 με τον τίτλο: «Συμπλήρωση του άρθρου 6 του ν.4281/2014», σαφώς και θέλουμε να λυθεί το θέμα των συγκεκριμένων ανθρώπων και να πάρουν τις συντάξεις τους. Αλίμονο! Όμως, αφορά μια επιχορήγηση από τον κρατικό προϋπολογισμό των φορέων της γενικής κυβέρνησης για εξόφληση των ληξιπρόθεσμων υποχρεώσεών τους. Δεν μπορώ να σχολιάσω κάτι πέραν του ότι αυτός δεν είναι και ο σωστός τρόπος διαχείρισης των υποχρεώσεων της Κυβέρνησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα σας παρακαλούσα να μου δώσετε ένα ακόμα λεπτό και να μου το κρατήσετε από τη δευτερολογία μου. Όσον αφορά τις καινούργιες τροπολογίες, τις οποίες μας φέρατε - τις δύο δεν τις βάλαμε μέσα στο νομοσχέδιο - μιλάτε για τροποποίηση των διατάξεων των άρθρων 24, 25, 66, 69Γ, 69Δ του ν.4270/2014. Για τη συγκεκριμένη τροπολογία, για την 756/124, αρκεί να σας παρουσιάσω το βασικό επιχείρημα της αιτιολογικής έκθεσης, «να υλοποιηθεί με τον αποτελεσματικότερο τρόπο η μεταρρύθμιση του δημοσιονομικού συστήματος που έχει ξεκινήσει με τη θέσπιση των διατάξεων του ανωτέρω νόμου». Αυτό το επιχείρημα έρχεται σε πλήρη αντίθεση με την ανεύθυνη απόφαση να εισάγετε με προχειρότητα τη συγκεκριμένη τροπολογία. Είναι δυνατόν να μας έρχεται με τον τρόπο με τον οποίο μας έρχεται μια τέτοια τροπολογία; Πώς να μας πείσετε ότι ο σκοπός σας είναι να υλοποιηθεί δήθεν και με τον αποτελεσματικότερο τρόπο η μεταρρύθμιση του δημοσιονομικού συστήματος; Ποια μεταρρύθμιση έγινε και πέτυχε με μια εκπρόθεσμη τροπολογία; Είναι δυνατόν να θέλετε να κάνετε νόμο του κράτους τελευταία στιγμή μερικές δεκάδες σελίδες διατάξεων και την ίδια ώρα να μας λέτε ότι με αυτόν τον τρόπο θα είστε πιο αποτελεσματικοί; Δεν πείθετε κανέναν. Τα ίδια ισχύουν και με τη δεύτερη άκρως προσβλητική για τη νοημοσύνη μας τροπολογία με γενικό αριθμό 759 και ειδικό 125. Μόνο ο τίτλος της είναι απάντηση στον κάθε υποψήφιο επενδυτή στη χώρα. Σας έχουμε τονίσει επανειλημμένως και με κάθε τόνο πως χωρίς σταθερό φορολογικό σύστημα επενδυτές δεν πρόκειται να έρθουν. Και εσείς ως απάντηση στις αγωνίες μας μάς φέρνετε μια εκπρόθεσμη τροπολογία, «Τροποποιήσεις του Κώδικα Φορολογικής Διαδικασίας, του Κώδικα Φορολογίας Εισοδήματος» και τολμάτε να μιλάτε για δήθεν κίνητρα και μετασχηματισμούς επιχειρήσεων. Πρόχειρα γραπτά! Αυτή είναι μια κοινοβουλευτική παρουσία, ειλικρινά, για λύπηση! Ανεξάρτητα από το γεγονός ότι η Ένωση Κεντρώων θα στηρίξει επί της αρχής το συγκεκριμένο νομοσχέδιο, έπρεπε να εκφραστεί όπως εκφράστηκε, γιατί αυτή είναι η πραγματικότητα, αυτή είναι η αλήθεια. Και από αυτό το Βήμα από την Ένωση Κεντρώων θα ακούτε μόνο την αλήθεια. Ευχαριστώ πολύ.
Ευχαριστώ και εγώ.
Κύριε Πρόεδρε, μπορώ να κάνω μια διαδικαστική παρέμβαση για μισό λεπτό;
Ναι, κύριε Μπούρα, αν θέλετε να κάνετε διαδικαστική παρέμβαση, έχετε τον λόγο.
Και για να διευκολυνθούμε όλοι στις τοποθετήσεις μας και στη δευτερολογία οι εισηγητές, θέλω να αναφέρω ότι είχαμε πει στην κυρία Υπουργό, όταν πέρασαν κάποιες τροπολογίες από την επιτροπή και ενσωματώθηκαν ως ίδια άρθρα, ότι περνούν με την επιφύλαξη ότι οι Υπουργοί θα έρθουν οι ίδιοι να εξηγήσουν. Και αναφέρομαι, παραδείγματος χάριν, στην τροπολογία η οποία σχετίζεται με το Υπουργείο Εργασίας και την κ. Αχτσιόγλου. Αυτό είναι το πρώτο. Δεύτερον, όσον αφορά τις δύο κατατεθείσες σήμερα τροπολογίες, η μία - αν δεν απατώμαι - αναφέρεται στην κ. Γεροβασίλη, στο Υπουργείο Διοικητικής Μεταρρύθμισης και η άλλη δεν ξέρω σε ποιο Υπουργείο αναφέρεται. Εντάξει, εκεί καλύπτεται το θέμα.
Δεν είναι δικές μας τροπολογίες.
Δεν μπορούμε να τοποθετούμεθα επί πολυσέλιδου κειμένου - το είπε και ο συνάδελφος λίγο πριν - χωρίς να έχουμε τον αρμόδιο Υπουργό. Ποτέ δεν γινόταν αυτό. Έρχονται οι Υπουργοί, αλλιώς δεν γίνονται δεκτές οι τροπολογίες. Ο Υπουργός, ο έχων την ευθύνη, ο επισπεύδων του νομοσχεδίου δεν δεχόταν - και δεν μπορεί να δεχθεί - τις τροπολογίες. Πρέπει να έρθει ο καθ' ύλην αρμόδιος Υπουργός, για να μας εξηγήσει τις τροπολογίες.
Συνήθως αυτό γίνεται, κύριε Μπούρα.
Όχι, όταν θα μιλήσω...
Παρακαλώ. Συνήθως αυτό γίνεται.
Ναι, αλλά δεν γίνεται τώρα.
Κύριε Πρόεδρε, θα μπορούσα να έχω τον λόγο;
Ναι, κυρία Παπανάτσιου, έχετε τον λόγο.
Όσον αφορά την τροπολογία που έγινε δεκτή στις επιτροπές και αφορά την συμπλήρωση του άρθρου 6 του ν.4281/2014, που πρώτη υπογράφει η κ. Αχτσιόγλου, είναι τροποποίηση που αφορά το Υπουργείο Οικονομικών. Ο νόμος είναι του Υπουργείου Οικονομικών. Με αυτή τη λογική, απλά η υπογραφή ήταν με βάση την ιεραρχία των Υπουργείων. Είναι και ο κ. Τσακαλώτος και ο κ. Χουλιαράκης που υπογράφουν τη σχετική τροπολογία. Και για τις άλλες, πάλι το ίδιο συμβαίνει. Είναι τροποποιήσεις διατάξεων, άρθρων νόμων που έχουν να κάνουν…
Δεν υπάρχει διάταξη…
Συνήθως έρχονται οι Υπουργοί…
Κύριε Πρόεδρε, επειδή η κυρία Υπουργός είναι καινούργια και δικαιολογείται…
Κύριε Μπούρα, να σας διακόψω. Συνήθως έρχονται οι Υπουργοί και υποστηρίζουν τις τροπολογίες τους. Εάν, όμως, η Υφυπουργός ή ο Υπουργός μπορεί να υποστηρίξει την τροπολογία, μπορεί να το κάνει.
Δεν έχει την…
Έχει τη δυνατότητα.
Συγγνώμη, είναι οικονομική τελικά;
Οικονομική είναι.
Είναι; Διότι έχουμε μια επιβάρυνση του προϋπολογισμού. Όμως, γιατί το ζητήσαμε; Πρόκειται περί ενός πάρα πολύ σοβαρού θέματος και θετικού. Θέλουμε την αρμόδια Υπουργό για να μας δώσει και άλλα στοιχεία, τα οποία εμείς δεν ξέρουμε, δηλαδή πόσες είναι οι συντάξεις. Πρέπει να έρθει ο αρμόδιος Υπουργός. Δεν μπορεί να μην έρθει.
Μπορεί αυτό να γίνει στο πλαίσιο του ελέγχου και λοιπά.
Ομοίως και αυτή η τροπολογία - μην πω αριθμό, την ανέφερε πριν ο συνάδελφος - είναι μια πολυσέλιδη τροπολογία και αναφέρεται στο Υπουργείο Διοικητικής Μεταρρύθμισης. Δεν υπάρχει νομοσχέδιο που να μην υπογράφει ο Υπουργός Οικονομικών, διότι στο τέλος σχεδόν όλα τα νομοθετήματα δημιουργούν οικονομικό αποτέλεσμα. Για αυτό εγώ παρακαλώ τώρα να έρθουν. Ήδη η ώρα είναι 12.30΄ και το Προεδρείο είπε ότι θα ολοκληρωθεί η συνεδρίαση στις 14.00΄ με 14.30΄. Πρέπει να έρθουν τώρα, πριν τοποθετηθούμε.
Κύριε Πρόεδρε, μπορώ να έχω τον λόγο;
Κύριε Μπούρα, οι τρεις τροπολογίες έχουν ήδη γίνει δεκτές στις επιτροπές.
Και για εκείνη είχαμε ζητήσει - είναι στα Πρακτικά - να έρθει…
Αυτές εδώ που εκκρεμούν, είναι του Υπουργείο Οικονομικών, δηλαδή μετέχουν Υπουργοί Οικονομικών. Οπότε η κ. Παπανάτσιου είναι αρμόδια για να πάρει θέση.
Μπορεί να μας αναλύσει την τροπολογία του Υπουργείου Διοικητικής Μεταρρύθμισης; Εγώ θέλω να την καταλάβω.
Θα σας την πω τώρα. Κύριε Πρόεδρε, θέλετε να την πω τώρα;
Ωραία, έχετε τον λόγο κυρία Υφυπουργέ.
Κύριε Πρόεδρε, όταν θα έρθει η σειρά, να μιλήσει, γιατί τώρα θα…
Τώρα γιατί το κάνουμε έτσι, κύριε Πρόεδρε; Έχω ζητήσει τον λόγο εγώ.
Ζήτησε η Νέα Δημοκρατία επισήμως να έρθουν οι Υπουργοί. Η Υπουργός θέλει να τοποθετηθεί και να υποστηρίξει τις τροπολογίες. Παρακαλώ, έχετε τον λόγο κυρία Υφυπουργέ.
Η συγκεκριμένη τροπολογία κατ' αρχήν είναι μια τροπολογία η οποία έχει να κάνει με τον βασικό νόμο για το δημόσιο λογιστικό, τον ν.4270/2014. Στόχος των εν λόγω διατάξεων είναι να διευκολυνθεί η διαδικασία μεταβίβασης και μεταφοράς των αρμοδιοτήτων από τις υπηρεσίες δημοσιονομικού ελέγχου στις οικονομικές υπηρεσίες κάθε συγκεκριμένου φορέα - είναι μια υποχρέωση που απορρέει από τον ν.4336/2015- και να μη δημιουργηθούν καθυστερήσεις στις διαδικασίες πληρωμής των δημοσίων δαπανών. Με την προτεινόμενη διάταξη διευρύνεται το αντικείμενο εξουσιοδότησης των προϊσταμένων οικονομικών υπηρεσιών Υπουργείων και λοιπών φορέων της γενικής κυβέρνησης προς τα ιεραρχικά υφιστάμενά τους όργανα, ώστε να είναι εφικτή η αποτελεσματικότερη άσκηση των αρμοδιοτήτων τους. Παρέχονται εξουσιοδοτήσεις για την αντιμετώπιση των δαπανών που διενεργούνται από περιφερειακές υπηρεσίες Υπουργείων, Ανεξάρτητων Αρχών, του Ελεγκτικού Συνεδρίου, του Νομικού Συμβουλίου του Κράτους και της Προεδρίας της Δημοκρατίας. Καταργείται η δυνατότητα ανάληψης υποχρέωσης για συγκεκριμένες κατηγορίες δαπανών που αφορούν το τελευταίο δίμηνο του έτους σε βάρος πιστώσεων του προϋπολογισμού του επόμενου οικονομικού έτους, καθότι προκλήθηκαν διάφορες ερμηνευτικές δυσχέρειες κατά την εφαρμογή τής εν λόγω διάταξης. Είδαμε και στην προηγούμενη τροπολογία ότι αυτό είχε ως αποτέλεσμα να μην μπορούμε να πληρώσουμε κάποιες υποχρεώσεις που είχε το δημόσιο προς τρίτους και έτσι να μην πληρώνονται δαπάνες των νομίμως παρασχεθεισών υπηρεσιών. Συνοπτικά, πρόκειται για ρύθμιση που επιχειρεί να επιλύσει οργανωτικά ζητήματα στο πλαίσιο μεταφοράς και κατανομής των αρμοδιοτήτων των υπηρεσιών δημοσιονομικού ελέγχου κατά τις ειδικώς οριζόμενες οργανικές μονάδες Υπουργείων και λοιπών φορέων της γενικής κυβέρνησης. Και εδώ, κύριε Πρόεδρε, θέλω να καταθέσω και μια νομοτεχνική βελτίωση που αφορά στη συγκεκριμένη τροπολογία. Η παράγραφος 3β αντικαθίσταται ως εξής: «3β. Η παράγραφος 9 του άρθρου 66 του ν.4270/2014, καθώς και η παράγραφος 5 του άρθρου 9 του προεδρικού διατάγματος 80/2016 «Ανάληψη υποχρεώσεων από τους διατάκτες» (Α.145) καταργούνται. Η ισχύς των παραγράφων 1, 2 και 3α αρχίζει από την 1-1-2017, ενώ η ισχύς της παραγράφου 3β αρχίζει από τη δημοσίευση του παρόντος νόμου». Έχω ακόμα μια νομοτεχνική βελτίωση. Καλό είναι να την ακούσουμε τώρα. Βρίσκεται μετά την πρόταση του Συνηγόρου του Καταναλωτή για τις πέντε ημέρες που ζήτησε να έχουμε τις συμβάσεις που έχουν υπογραφεί στα χέρια του δανειολήπτη. Στην παράγραφο 8 του άρθρου 13 η φράση «…αντίγραφο του σχεδίου σύμβασης πίστωσης» αντικαθίσταται με τη φράση «…αντίγραφο, δεσμευτικό για τον φορέα πίστωσης, σχεδίου σύμβασης πίστωσης».
Ευχαριστώ.
Κύριε Πρόεδρε, θα ήθελα τον λόγο επί της διαδικασίας.
Έχετε τον λόγο.
Είναι τρεις, τέσσερις ομιλητές και οι Κοινοβουλευτικοί Εκπρόσωποι. Θα θέλαμε να πείτε ποιος θα μιλήσει και με ποια σειρά.
Κοιτάξτε, η σειρά που έχει συμφωνηθεί είναι οι τρεις Βουλευτές, η Υπουργός και μετά οι Κοινοβουλευτικοί Εκπρόσωποι. Ζήτησε, όμως, ο κ. Λοβέρδος για λόγους καθαρά προσωπικούς να προηγηθεί. Και θα προηγηθεί είτε μετά τον έναν Βουλευτή, είτε τώρα. Πότε θέλετε;
Κύριε Λοβέρδο, να μιλήσουν πρώτα οι Βουλευτές;
Δεν θα προλάβω, συνάδελφε.
Να μιλήσει πρώτα ένας Βουλευτής και μετά εσείς. Ο κ. Συρμαλένιος έχει τον λόγο.
Ευχαριστώ, κύριε Πρόεδρε. Κυρία Υπουργέ, κατ' αρχήν σιδεροκέφαλη. Καλή δύναμη. Αγαπητοί συνάδελφοι, εγώ δε θα μιλήσω επί του συνόλου του νομοσχεδίου. Θα μιλήσω μόνο για το αποσυρθέν άρθρο 46, το οποίο νομίζω ότι καλώς αποσύρθηκε. Θα μιλήσω γι' αυτό, γιατί έχει μια πολύ ουσιαστική σημασία και για τη νησιωτική Ελλάδα, αλλά και για τον θαλάσσιο τουρισμό της χώρα μας. Νομίζω, λοιπόν, ότι αυτό το νομοσχέδιο, όπως είπα, καλώς αποσύρθηκε, διότι δεν υπήρξε η απαιτούμενη ολοκληρωμένη προετοιμασία και από τα δύο συναρμόδια Υπουργεία, δηλαδή, από το Υπουργείο Οικονομικών και το Υπουργείο Ναυτιλίας. Προφανώς το αποσυρθέν άρθρο ήθελε να εναρμονίσει - και θα γίνει αυτό, φυσικά, το προσεχές διάστημα - την εθνική νομοθεσία ΦΠΑ με την αντίστοιχη ευρωπαϊκή οδηγία. Αυτό το άρθρο περιελάμβανε την κατάργηση απαλλαγών φόρων των ασχολούμενων με την αλιεία, πλην των σπογγαλιέων. Επίσης, περιελάμβανε την κατάργηση της έκπτωσης 30% στο τέλος παραμονής και πλόων για τα πλοία που ελλιμενίζονται μόνιμα στην ελληνική επικράτεια. Υπάρχει, βεβαίως, ένα ζήτημα - μας το εξήγησε και ο εκπρόσωπος των ακτοπλόων στην επιτροπή - για την έννοια της «ανοικτής θάλασσας», τι εννοούμε, δηλαδή, «ανοικτή θάλασσα» στα έξι χιλιάδες νησιά του αρχιπελάγους και γενικότερα στα πελάγη της χώρας μας. Αυτό έχει να κάνει, φυσικά, και με την ακτοπλοϊκή διασύνδεση των ελληνικών νησιών με τον Πειραιά, αλλά και με τα άλλα, μεγάλα λιμάνια. Συνεπώς καλώς αποσύρθηκε. Θα έλεγα ότι η Κυβέρνηση στο όνομα της νησιωτικότητας, στη μελέτη της νέας διάταξης που θα φέρει, θα πρέπει να εξαντλήσει όλα τα ευνοϊκά περιθώρια που έχουν κερδίσει κι άλλες χώρες - και θα πω παρακάτω - τόσο για την ελληνική ακτοπλοΐα όσο και για την ελληνική αλιεία, αλλά, επίσης, για τον θαλάσσιο τουρισμό της χώρας που αποτελεί σημαντικό κομμάτι της τουριστικής ανάπτυξης της χώρας. Στο σημείο αυτό, θα ήθελα, όμως, να δούμε λίγο και την προϊστορία. Στην τότε ΕΟΚ, Ευρωπαϊκή Οικονομική Κοινότητα, το 1977, πρωτοεμφανίστηκε ως ΦΠΑ ο φόρος κύκλου εργασιών. Στην Ελλάδα ο ΦΠΑ μπήκε το 1987. Από τότε, από το 1987, δηλαδή τριάντα χρόνια περίπου, καμμία κυβέρνηση - ούτε του ΠΑΣΟΚ ούτε της Νέας Δημοκρατίας - δεν ασχολήθηκε με τη θεσμοθέτηση ειδικού καθεστώτος για τις μεταφορές αγαθών και προσώπων στη νησιωτική Ελλάδα. Αντίθετα με ό, τι έκανε η χώρα μας, η Πορτογαλία φρόντισε για τις Αζόρες και τη Μαδέρα - δύο νησιά δικά της - να εξομοιώσει το καθεστώς με τις διεθνείς μεταφορές. Και το ερώτημα που τίθεται είναι: Γιατί η Ελλάδα, δηλαδή οι κυβερνήσεις της, δεν φρόντισε για εκατόν δεκαεπτά κατοικημένα νησιά να διεκδικήσει ένα ειδικό καθεστώς, όπως το πέτυχε η Πορτογαλία; Και όχι μόνο αυτό. Από το 2012, οι τότε κυβερνήσεις ΠΑΣΟΚ και Νέας Δημοκρατίας, πάλι δεν πήραν καμμία μέριμνα σε σχετική σύσταση της Ευρωπαϊκής Ένωσης για την εναρμόνιση. Μας φαίνεται, λοιπόν, αδιανόητο πώς οι κυβερνήσεις μας διαχρονικά άφησαν στην τύχη του ένα τόσο σοβαρό θέμα, όπως αυτό της απαλλαγής από τον ΦΠΑ στα καύσιμα για έναν παραγωγικό κλάδο όπως είναι οι θαλάσσιοι αλιείς, αλλά πώς άφησαν, επίσης, στην τύχη του αυτό το συνολικό ζήτημα των ακτοπλοϊκών συνδέσεων με το σύνολο της νησιωτικής Ελλάδας. Υπάρχει, όμως, κι ένα άλλο σοβαρό θέμα που αφορά το τέλος παραμονής και πλόων των πλοίων αναψυχής και μικρών σκαφών. Σας ενημερώνω, λοιπόν, ότι από τότε που θεσμοθετήθηκε αυτό το τέλος με τον ν.4211/2013 επί κυβέρνησης Σαμαρά - Βενιζέλου, δεν έχει εισπραχθεί ούτε ένα ευρώ. Για ποιους λόγους; Κυρίως για δύο λόγους: Πρώτον, η Γενική Γραμματεία Δημοσίων Εσόδων δεν ανέπτυξε το αναγκαίο ηλεκτρονικό σύστημα και δεύτερον, επειδή υπήρξαν ενστάσεις ότι το τέλος πλόων αντίκειται στο δίκαιο της θάλασσας. Ήδη, από την απελθούσα πολιτική ηγεσία του Υπουργείου Ναυτιλίας, του Υπουργού κ. Δρίτσα, έχει ετοιμαστεί μια νέα ρύθμιση για την είσπραξη, επιτέλους, του τέλους αυτού που θα αποτελέσει σημαντικό έσοδο για το ελληνικό δημόσιο. Επιπλέον, αυτή η διάταξη έχει και τη σύμφωνη γνώμη των φορέων, όπως παραδείγματος χάριν, της Ένωσης Πλοιοκτητών Ελληνικών Σκαφών Τουρισμού, η οποία ήρθε στην επιτροπή και μας παρουσίασε τη συμφωνία της μετά από διαβούλευση με την προηγούμενη πολιτική ηγεσία του Υπουργείου Ναυτιλίας για τη διαμόρφωση τελικά της διάταξης. Νομίζω, λοιπόν, ότι υπάρχουν τα περιθώρια να δούμε το θέμα αυτό, που είναι πολύ σοβαρό για όλη τη νησιωτική χώρα και τον θαλάσσιο τουρισμό. Και θα έλεγα, προσωπικά, ότι θα μπορούσαμε ακόμα - εφόσον δεν αποτελεί προαπαιτούμενο με μνημόνια - να εξαντλήσουμε όλα τα περιθώρια, ακόμα και την προσφυγή στο Ευρωπαϊκό Δικαστήριο. Όσο για τα περί «θλιβερής κυβέρνησης που πρέπει να φύγει άμεσα» που μας είπε ο κ. Μανιάτης πριν, θα έλεγα ότι αυτός ο καταταλαιπωρημένος χώρος της Κεντροαριστεράς καλό θα είναι πρώτα να βρει τον ηγέτη του και τον βηματισμό του και μετά να απαιτεί από την Κυβέρνησή μας να αποχωρήσει. Εν πάση περιπτώσει, η Κυβέρνηση αυτή, μέσα σε αυτά τα δύο χρόνια, με σκληρές διαπραγματεύσεις κατάφερε να φτάσει εδώ που έχουμε φτάσει και τώρα ανοίγει το φως στο τούνελ. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε. Η δεύτερη αξιολόγηση, αγαπητοί συνάδελφοι και συναδέλφισσες, θα κλείσει. Και, βεβαίως, σχετικά με αυτό που ειπώθηκε, ότι θα είμαστε απόντες στη Διάσκεψη των Υπουργών Οικονομικών των ευρωπαϊκών χωρών με το ΔΝΤ την Παρασκευή, σας ενημερώνω ότι αυτό είναι ένα άτυπο όργανο, το λεγόμενο Washington Group, το οποίο αποτελείται από τους Υπουργούς Οικονομικών των τεσσάρων μεγαλύτερων χωρών της Ευρωπαϊκής Ένωσης - Γαλλίας, Ιταλίας, Ισπανίας και Γερμανίας - το οποίο συνεδριάζει εδώ και αρκετό καιρό. Αυτή η συνεδρίαση δεν αποτελεί έκτακτη συνεδρίαση. Προφανώς, όμως, θα συζητηθεί και το ελληνικό θέμα εν όψει και του Eurogroup της 5ης Δεκεμβρίου και των επόμενων εξελίξεων που μας περιμένουν. Ευχαριστώ.
Ευχαριστώ. Ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ, ο κ. Λοβέρδος, έχει τον λόγο για δώδεκα λεπτά.
Κυρίες και κύριοι Βουλευτές, θέλω να εκφράσω εκ μέρους της Δημοκρατικής Συμπαράταξης την θλίψη μας για την απώλεια του Κωστή Στεφανόπουλου, μια απώλεια ενός στηρίγματος για την χώρα σε αυτές τις δύσκολες στιγμές. Θυμάμαι - ίσως και οι παλαιότεροι να το θυμηθούν - την εποχή εκείνη που στην Ελλάδα συζητούσαν για την ανάγκη να ανανεωθεί το πολιτικό σκηνικό, να φύγουν οι «δεινόσαυροι», όπως έλεγαν τους πολιτικούς της ολκής του Ανδρέα Παπανδρέου ή του Κωσταντίνου Καραμανλή. Και έφυγαν μεν αυτοί, αλλά περάσαμε σε μια γενιά των αδιάφορων της πολιτικής, μια γενιά των ενδιαφερομένων μόνο για τον εαυτό τους. Και την πληρώσαμε πολύ αυτή τη νέα φουρνιά των πολιτικών. Ο Κωστής Στεφανόπουλος, λοιπόν, πέρασε στην ιστορία του ελληνικού έθνους ως ένα πραγματικό υπόδειγμα δημοσίου ανδρός. Σε ό,τι αφορά στην οδηγία, την οποία ενσωματώνουμε, επικαλούμαι την τοποθέτηση του κ. Μανιάτη. Πριν μπω, όμως, στα θέματα μου, θα ήθελα να σας καλωσορίσω και εγώ, κυρία Υπουργέ, και να σας ευχηθώ, καλή επιτυχία. Το πρώτο θέμα που ως Κοινοβουλευτικός Εκπρόσωπος της Δημοκρατικής Συμπαράταξης θέλω να θίξω αφορά την εξωτερική μας πολιτική και τα μεγάλα μας θέματα. Χθες, πέραν των τοποθετήσεων Ερντογάν για τη Διεθνή Συνθήκη της Λωζάνης, είχαμε και τα όσα είπε ο Πρωθυπουργός της Αλβανίας Ράμα σε συνέντευξή του στο ΣΚΑΙ. Άλλοι άνθρωποι, άλλες χώρες, ίδια στάση απέναντι στην Ελλάδα. Αυτό κρατώ και αυτό θέλω να σχολιάσω με δύο, τρία επιχειρήματα. Μένω σε ό,τι αφορά τις τοποθετήσεις του Τούρκου Πρωθυπουργού - το θέμα δημοσιεύτηκε στην Ελλάδα γύρω στο μεσημέρι - στο briefing του εκπροσώπου της Κυβερνήσεως. Ο εκπρόσωπος της Κυβέρνησης εμφανίστηκε να μην το ξέρει το θέμα.
Έχει απαντήσει ο εκπρόσωπος της Κυβέρνησης σήμερα.
Εγώ δεν στέκομαι στον εκπρόσωπο της Κυβέρνησης που θέλετε να στηρίξετε, κύριε Μαντά. Το έχω κάνει πριν από εσάς, μιλώντας για έναν νέο άνθρωπο που το Υπουργείο Εξωτερικών όφειλε να τον έχει ενημερώσει. Επειδή έχουν πληθύνει τα παραδείγματα που σχετίζονται με τις τοποθετήσεις του Υπουργείου Εξωτερικών και την ενημέρωση που παρέχει στην υπόλοιπη Κυβέρνηση, εγώ θέλω να σχολιάσω εδώ στη Βουλή το γεγονός μιας εμφανούς πια ανεπάρκειας σε ό,τι έχει τουλάχιστον να κάνει με τα θέματα της ενημέρωσης του Υπουργείου Εξωτερικών. Εδώ, συνάδελφοι, υπάρχει και ένα θέμα. Δεν λειτουργεί η πρεσβεία μας στην Άγκυρα; Λειτουργεί. Είναι οι σχέσεις του Υπουργείου Εξωτερικών με την πρεσβεία μας στην Άγκυρα οι πρέπουσες; Φαντάζομαι πως είναι. Πάντα ήταν. Τι συμβαίνει όμως; Τι συμβαίνει και έχουμε αλλεπάλληλα παραδείγματα προβλημάτων που υπάρχουν στην επικοινωνία αυτή και προβλημάτων που υπάρχουν, όπως αποδείχθηκε χθες, και στην επικοινωνία ανάμεσα στα στελέχη της Κυβέρνησης; Έχουμε κρατήσει εδώ και δύο χρόνια την πιο σοβαρή στάση σε ό,τι αφορά τα θέματα εξωτερικής πολιτικής. Είναι σπάνιες οι περιπτώσεις που έχουμε κάνει δημόσιες δηλώσεις και είναι υποδειγματική η στάση μας και στο Συμβούλιο Εξωτερικής Πολιτικής, αλλά και στην Επιτροπή Εξωτερικών και Άμυνας, ενώ είχαμε αδυσώπητο πόλεμο από τον ΣΥΡΙΖΑ όταν ήμασταν στο Υπουργείο Εξωτερικών εμείς. Είχαμε, μάλιστα, δήλωση πρωτεύοντος στελέχους του ΣΥΡΙΖΑ λίγο προ των εκλογών του 2015, ότι δεν αναγνωρίζει την έκφραση του κατεστημένου, όπως είχε πει, του καθεστώτος στο Υπουργείο Εξωτερικών. Είχαμε αδυσώπητο πόλεμο με χαρακτηρισμούς περί προδοτών και ούτω καθεξής. Δεν επιστρέφουμε αυτές τις πρακτικές, γιατί είναι σε βάρος των συμφερόντων της χώρας, και επί δύο χρόνια κρατάμε μία στάση συνεπούς Αντιπολίτευσης, στήριξης της χώρας μας πάνω απ' όλα. Όμως, υπάρχει ένα όριο. Μήπως έτσι κοιμάστε, κυρίες και κύριοι της Κυβέρνησης; Μήπως πρέπει να σας αφυπνίσουμε με την κριτική μας; Τι συμβαίνει εδώ; Είναι πρωτοφανή αυτά που ακούγονται σε βάρος της χώρας. Ήταν ο Τούρκος Πρόεδρος, ο κ. Ερντογάν, αποκτήσαμε και τον κ. Ράμα τον Πρωθυπουργό της Αλβανίας. Τι συμβαίνει;
Έλα ντε!
Εκδηλώνετε κάποια αδυναμία;
Αυτό είναι;
Εκδηλώνετε κάποια αδυναμία και ο καθένας λέει ότι του περνούσε επί δεκαετίες από το μυαλό, αλλά δεν το έλεγε; Τι συμβαίνει εδώ; Είναι η στάση της Αντιπολίτευσης αυτή που σας κοιμίζει; Θέλετε κριτική έντονη και στα θέματα αυτά; Εμείς προσπαθούμε να είμαστε πάρα πολύ φειδωλοί στην κριτική. Έγινε συνεδρίαση κεκλεισμένων των θυρών της Επιτροπής Εξωτερικών με τον Υπουργό Εξωτερικών την Παρασκευή και δεν υπήρξε η παραμικρή διαρροή από κανέναν. Απέναντι σε αυτό - και ακούσαμε τι είπε ο Υπουργός εκεί - αντιδράτε με κατάχρηση της εμπιστοσύνης μας; Τι κάνετε; Αν ο πολίτης βλέπει την Κυβέρνηση του να μην γνωρίζει τα θέματα εξωτερικής πολιτικής, όπως προέκυψε εχθές…
Δεν είναι έτσι.
Κύριε Μαντά, το ξαναλέω: Θα ήταν άδικο να στραφεί η Αντιπολίτευση στον δέκα ημερών Υπουργό, ένα νέο παιδί. Υπάρχει άλλο θέμα.
Έδωσε εξήγηση. Αυτό θέλω να σας πω.
Ο πολίτης τι θα κάνει, δηλαδή, άμα σας βλέπει να είστε έτσι στα θέματα εξωτερικής πολιτικής; Τι θα κάνει; Πώς πρέπει να αντιδράσει; Και ακούσαμε τον Γραμματέα του ΣΥΡΙΖΑ το πρωί σε ένα μέσο ενημέρωσης να λέει ότι τα θέματα αυτά πρέπει να τα αντιμετωπίζουμε με σοβαρότητα. Μας δίνει και συμβουλές; Πρέπει λιγάκι να καταλάβετε ότι είστε Κυβέρνηση της Ελληνικής Δημοκρατίας. Δεν παίζετε και δεν είστε και στο σπίτι σας. Είστε στον χώρο που σας έστειλε ο κυρίαρχος λαός για να κυβερνήσετε και να υπερασπιστείτε τα συμφέροντά του. Δεν το κάνετε! Είναι προφανές πως δεν το κάνετε. Εμείς, πάντως, είμαστε προβληματισμένοι. Και είναι βέβαιο ότι τη στάση αυτή των δύο ετών θα την επανεξετάσουμε. Θα επανεξετάσουμε μήπως με τον τρόπο αυτό, μια σοβαρής Αντιπολίτευσης, ήπιας, δεν έχουμε απέναντί μας την Κυβέρνηση η οποία τα καταλαβαίνει αυτά, τα αντιλαμβάνεται και μπορεί να βοηθήσει. Αφήστε, δε, που ως τελευταία ένδειξη της δική μας καλής θέλησης, δεν έχουμε κάνει παρέμβαση αυτές τις μέρες για το Κυπριακό. Υπάρχουν θέματα πάνω στα οποία θα μπορούσαμε να είχαμε παρέμβαση και θέματα για τα οποία δεν θα είχατε αποφύγει την πολεμική όταν ήσασταν εσείς αντιπολίτευση. Λοιπόν, για να σοβαρευτούμε και να εξηγηθούμε: Τη συνεπή Αντιπολίτευση να την πάρετε ως στήριγμα, ότι η ελληνική δημοκρατία διαθέτει πολιτικές δυνάμεις με συνέπεια. Να μην την καταλαβαίνετε ως αδυναμία. Δύο χρόνια μετά να βάλετε μυαλό και να εξηγήσετε στον ελληνικό λαό αυτά που συμβαίνουν. Και πάντως, δεν θα ήταν σε αυτή τη συγκυρία χωρίς νόημα η σύγκλιση του Εθνικού Συμβουλίου Εξωτερικής Πολιτικής. Σε ό,τι αφορά τώρα τα θέματα που ρυθμίζονται με τροπολογίες: Θέλω να κάνω μια αναφορά στο Μέγαρο Μουσικής και στη σχετική τροπολογία. Κυρία Υπουργέ, εσείς θα την υπερασπιστείτε ή θα έρθει Υπουργός από το Πολιτισμού;
Για ποια μιλάτε τώρα;
Για την τροπολογία για το Μέγαρο Μουσικής.
Την έχουμε περάσει ήδη από τις επιτροπές.
Το ξέρω, ναι. Είναι πρόβλημα, πάντως, για τη νέα Υπουργό Πολιτισμού να μην είναι εδώ να υπερασπιστεί την τροπολογία που υπογράφει με το Υπουργείο Οικονομικών, αλλά αφορά το Υπουργείο Πολιτισμού και συνυπογράφει και η κ. Κονιόρδου. Γιατί, αν ερχόταν εδώ, θα άκουγε δια ζώσης τα θέματα τα οποία υπάρχουν γύρω από το ζήτημα του Μεγάρου Μουσικής και για τα οποία, επίσης, έχουμε δείξει ως Αντιπολίτευση συνεπή στάση, ακόμα κι όταν ο κυβερνητικός σας εταίρος δεν σας ψήφιζε και σας ψηφίσαμε εμείς για το συγκεκριμένο. Κύριοι συνάδελφοι, φέρνουμε το 2013 μια τροπολογία στη Βουλή για να μπορέσει ο Οργανισμός Μεγάρου Μουσικής να πάρει χρήματα και να μην κατασχεθούν αυτά. Φέρνουμε το 2013 μια τροπολογία ούτως ώστε να μην υπάρχει ανάγκη για υποβολή ασφαλιστικής και φορολογικής ενημερότητας από την πλευρά του Μεγάρου. Αυτό το ξαναφέρνουμε το 2014, ξανάρχεται το 2015 και επειδή θα ερχόταν και το 2016, επιτέλους πια παίρνει πρωτοβουλία ο Υπουργός - η οποία θα είχε ολοκληρωθεί επί Τασούλα, αλλά η κυβέρνηση έπεσε - και φέρνει ο κ. Μπαλτάς, με θάρρος, μία ρύθμιση για το θέμα. Την ψηφίζουμε εμείς, δεν την ψηφίζει ο κυβερνητικός σας εταίρος, κύριοι και κυρίες του ΣΥΡΙΖΑ, και περνάει με τη δική μας ψήφο. Κάνω δύο ερωτήσεις στον κ. Μπαλτά, σε ένα πνεύμα συνεργασίας, και του λέω «έτσι όπως το πάτε θα χρειαστείτε νέα τροπολογία». Γιατί από το Γενικό Λογιστήριο του Κράτους υπήρξε μία ερμηνεία του νόμου του κ. Μπαλτά και δεν συμπεριέλαβε στις ρυθμίσεις του, σε ό,τι αφορά τα χρέη του Μεγάρου Μουσικής, και τα χρέη πριν το 2012, ενώ η διάθεση της Βουλής, η ιστορική ερμηνεία δηλαδή του νόμου, είναι ότι όλα τα χρέη του Μεγάρου Μουσικής θα ερρυθμίζοντο με αυτόν τον τρόπο. Και γι' αυτά τα χρόνια, που κακώς το Γενικό Λογιστήριο του Κράτους έκρινε πως δεν ρυθμίζονται, δεν μπορεί να χρηματοδοτηθεί το Μέγαρο Μουσικής χωρίς να κατασχεθεί η χρηματοδότηση, γιατί χρειάζεται ασφαλιστική και φορολογική ενημερότητα. Πάλι τα ίδια. Κι έρχεται μια τροπολογία εδώ σαν κι αυτή του 2013. Η νέα Υπουργός ελπίζω να ακούει ή να ενημερωθεί. Εγώ σας ρωτάω, κυρία Υπουργέ, αφού θα υποστηρίξετε εσείς τον νόμο, - ζητάω και συγνώμη δηλαδή που το κάνω αυτό, αλλά εσείς το είπατε ότι θα τον υποστηρίξετε εσείς - γιατί να φέρετε αυτή την τροπολογία σήμερα που φτάνει, κύριοι συνάδελφοι, μέχρι τον Φεβρουάριο και μετά πρέπει να ξαναέλθει; Γιατί δεν φέρνετε μία τροπολογία για να επεκτείνετε τις ρυθμίσεις - που ο νόμος έτσι ήθελε να κάνει, ο δικός σας νόμος - και πριν το 2012, για να κλείσετε το θέμα, και φέρνετε μία τροπολογία για δυο μήνες; Για να ξανακάνουμε την ίδια συζήτηση εδώ; Είναι πρακτική αυτή; Και ακόμη, με την ευκαιρία μιας και συζητάμε για το Μέγαρο Μουσικής, κυρία Υπουργέ, έχετε σκοπό να οργανώσετε αποσπάσεις για να βολέψετε «ημετέρους» και να χρησιμοποιήσετε και τις εστίες του πολιτισμού γι' αυτό; Κάτι τέτοιο ακούγεται. Επίσης, ακούγεται ότι τρεις νοσηλεύτριες που παρέλειψε ο νόμος Μπαλτά να τις τακτοποιήσει, θέλει - λέει - η διοίκηση να τις αλλάξει και να φέρει τρεις δικές της νοσηλεύτριες. Τέτοια ακούγονται. Τα θέματα του προσωπικού του Μεγάρου Μουσικής, κυρία Υπουργέ, έγιναν το άρμα της επίλυσης του προβλήματος. Πάνω σε αυτό συμφώνησαν οι περισσότεροι εδώ. Και τελικά, με τη διαιώνιση αυτών των πρακτικών, τι επιτυγχάνεται; Το μόνο πράγμα που έχει γίνει από τη ρύθμιση του Φεβρουαρίου του 2016 είναι η περικοπή των αμοιβών του προσωπικού. Μόνο αυτή την αλλαγή κάνατε, παρ' ότι φέρατε συνολικό νόμο τον Φεβρουάριο του 2016. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, με την ανοχή σας, θα ήθελα δύο λεπτά ακόμη. Κυρίες και κύριοι Βουλευτές, έχω ένα σχόλιο για την τροπολογία περί 850 εκατομμυρίων περίπου, που μεταφέρονται για τις ανάγκες του ασφαλιστικού συστήματος, ειδικά της χορήγησης συντάξεων σε νέους συνταξιούχους. Είπε «ωραία» ο κ. Μανιάτης, ότι «εμείς είμαστε με τους συνταξιούχους». Θα το στηρίξουμε αυτό. Εσείς, όμως, ως Κυβέρνηση και ως Πλειοψηφία - κύριε Μαντά, θα πάρετε τον λόγο - , δεν λέγατε ότι λύσατε το ασφαλιστικό πριν από λίγους μήνες; Δεν φέρατε εδώ τη λύση του ασφαλιστικού; Δεν κάνατε παρέμβαση νομοθετική; Δεν αντιπαρατεθήκαμε στη Βουλή; Δεν ισχυριζόσασταν ότι κλείσατε το ασφαλιστικό με την επίλυσή του; Τι είναι αυτό τώρα εδώ; Τι μεταφορά κονδυλίου είναι αυτή; Από πού αφαιρούνται αυτά για να δοθούν εκεί; Ποιες είναι οι διαρρυθμίσεις που γίνονται στο εσωτερικό του προϋπολογισμού, ώστε αυτά τα χρήματα να διατεθούν για τον σκοπό αυτό; Είναι μια ομολογία της χρεοκοπίας σας; Δεν μας ξαφνιάζει ότι αλλάζετε τον ασφαλιστικό νόμο ή τον συμπληρώνετε κάθε μήνα που περνάει. Θυμόμαστε αλλαγές, για τις οποίες πανηγυρίζατε εδώ ότι κρατήσατε διατάξεις, ρυθμίσεις ευνοϊκές για νέους εργαζομένους και μελλοντικούς συνταξιούχους και με αυτό λέγατε στους Βουλευτές της Πλειοψηφίας ότι κάτι κάνετε. Δέκα ημέρες μετά την ψήφιση του ασφαλιστικού τις πήρατε πίσω. Δεν μας παραξενεύουν τα κόλπα αυτά που κάνετε. Όμως, εδώ το ποσό είναι κοντά στο 1 δισεκατομμύριο ευρώ. Τι μεταφορά είναι αυτή; Έχετε να δώσετε επαρκείς απαντήσεις; Και μια και είστε Υφυπουργός Οικονομικών, δεν μας λέτε και γιατί αυτός ο νέος γύρος καθυστέρησης σε ό,τι αφορά την επένδυση στο Ελληνικό; Διαβάζουμε για τετράμηνη νέα καθυστέρηση. Γιατί; Εδώ ο συνάδελφος από την Πλειοψηφία, ο κ. Καμμένος, μου έλεγε πριν από λίγο ότι ακόμα τα λεωφορεία είναι παρκαρισμένα εκεί. Το αμαξοστάσιο δεν έχει φύγει από τον χώρο. Τι συμβαίνει και έχουμε νέο γύρο καθυστερήσεων; Έχετε καμμία εξήγηση να δώσετε; Γιατί τελικώς το μυαλό μας πάει και λίγο πονηρότερα. Ενάμισης χρόνος καθυστέρησης για δήθεν διαπραγματεύσεις για τη νέα σύμβαση! Θα είχαμε έργα από τον Ιούνιο του 2016 εκεί. Και τώρα νέοι γύροι για άλλα θέματα, τα οποία δεν ξέρουμε. Κύριοι συνάδελφοι, δεν έχει κλείσει το θέμα. Τετράμηνη καθυστέρηση, λέει, στην υπογραφή. Μετά έχουμε έκδοση προεδρικών διαταγμάτων. Εδώ αυτό πάει να αρχίσει να υλοποιείται μετά τη λήξη της κοινοβουλευτικής περιόδου, που εξελέγη η Βουλή τον Σεπτέμβριο του 2015. Νομίζω ότι η αποτυχία σας σε όλα τα επίπεδα είναι πια καταφανής. Και, συνάδελφοι της Πλειοψηφίας, που έχετε και το θάρρος να μιλάτε για φως στο βάθος του τούνελ, τι φως είναι αυτό; Είναι φως ήλιου ή το φως που έρχεται να σας πλακώσει; Νομίζω το δεύτερο. Ευχαριστώ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις εκπαιδευτικοί συνοδοί τους από το 5ο Δημοτικό Σχολείο Βριλησσίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επ' ευκαιρία του ότι ο κ. Λοβέρδος εμνημόνευσε τον Κωστή Στεφανόπουλο, θεωρώ καθήκον μου, για να υπάρχει και στα Πρακτικά της Βουλής, και απευθύνομαι και προς τους Κοινοβουλευτικούς Εκπροσώπους, τον κ. Δένδια, που είναι διαπρεπής νομικός, τον κ. Μαντά, που δεν είναι νομικός, αλλά είναι διαπρεπής γιατρός και τον κ. Λοβέρδο, που είναι καθηγητής Συνταγματικού Δικαίου, να τους μεταφέρω ότι ο Κωστής Στεφανόπουλος βρέθηκε μπροστά σε ένα τεράστιο συνταγματικό πρόβλημα όταν ο Πρωθυπουργός τότε, ο Ανδρέας Παπανδρέου, νοσηλευόμενος στο «Ωνάσειο» ήταν διασωληνωμένος και ουδείς μπορούσε να δώσει γνωμάτευση ότι μετά θα μπορούσε να επανέλθει όχι ως Πρωθυπουργός, αλλά ακόμα και ως άνθρωπος εν ζωή. Η χώρα, λοιπόν, είχε συνταγματικό κενό. Ο Στεφανόπουλος δεν ήξερε τι να κάνει. Ερχόταν και ζητούσε από εμάς, τους γιατρούς εννοώ, να του πούμε τι να κάνει από πλευράς ιατρικής. Δηλαδή ρωτούσε: προβλέπετε ότι ο Πρωθυπουργός θα ανανήψει, θα μπορεί να ασκήσει τα καθήκοντά του; Να καλέσει ποιον; Η Κοινοβουλευτική Ομάδα από ποιον να ενημερωθεί, αφού οι γιατροί δεν μπορούσαν να ενημερώσουν και να πουν ότι εξέλιπε ο Πρωθυπουργός; Στην Αμερική, όπως ξέρετε, το Σύνταγμα προβλέπει ότι ακόμα και όταν υποστεί νάρκωση ο Πρόεδρος της Αμερικής, ο Αντιπρόεδρος στον χρόνο της χειρουργικής επεμβάσεως αναλαμβάνει καθήκοντα Προέδρου, γιατί εκεί αντιμετωπίζουν προβλήματα ακόμα και πυρηνικού πολέμου. Εμείς εδώ δεν είχαμε, βέβαια, τέτοιο πρόβλημα πυρηνικού πολέμου. Είχαμε, όμως, μετά από λίγες ημέρες, αν θυμάστε, τα Ίμια. Φανταζόσασταν να συνέβαιναν τα Ίμια λίγες μέρες πιο πριν; Ποιος θα μπορούσε να πάρει απόφαση και τέτοια απόφαση που να είναι καθοριστική για τη χώρα; Αυτό λοιπόν το λέω διότι θα πρέπει να το λάβουν υπ' όψιν τους εν όψει της μεταβολής του Συντάγματος. Υπάρχει συνταγματικό κενό. Ο Κωστής Στεφανόπουλος, λοιπόν, για να μην μακρηγορώ, πήρε πάνω του την ευθύνη και πραγματικά περάσαμε δύσκολες ώρες, για να μην πω μέρες, για να δούμε τι θα γίνει. Υπήρχε αδιέξοδο. Και αυτό το καταγράφω, για να υπάρχει και στην ιστορία. Ο κ. Βρούτσης έχει τώρα τον λόγο.
Κυρίες και κύριοι συνάδελφοι, περίμενα σήμερα στη συνεδρίαση, μια τροπολογία που συζητήθηκε στην επιτροπή και ενσωματώθηκε στον νόμο, αυτή για τα 859 εκατομμύρια, να κάνει την Υπουργό κ. Αχτσιόγλου να έρθει στη Βουλή να ενημερώσει για το με ποια διαδικασία θα πληρωθούν τα ληξιπρόθεσμα, ποιοι είναι οι μηχανισμοί του Υπουργείου και τι προετοιμασίες γίνονται. Εκτιμώ ότι δεν ήρθε για λόγους συνειδητούς, διότι πιθανόν γνώριζε ότι θα αντιμετωπίσει αμείλικτα ερωτήματα, τα οποία έχουν να κάνουν με την επικαιρότητα, έχουν να κάνουν με τη διαπραγμάτευση με τα εργασιακά και με την ομολογία της, την ειλικρινή θα έλεγα, ότι οι ΣΥΡΙΖΑ - ΑΝΕΛ ως Κυβέρνηση έχουν την απόλυτη ευθύνη για δύο χρόνια καθυστέρησης στα ζητήματα των εργασιακών και στη μη επίλυσή τους. Έχουν την απόλυτη ευθύνη για τη μείωση των μισθών των εργαζομένων. Έχουν την απόλυτη ευθύνη ότι η ισχυρή τάση αποκλιμάκωσης φρενάρισε και επιβραδύνθηκε. Έχουν την απόλυτη ευθύνη για την εικόνα που παρουσιάζει πλέον η αγορά εργασίας, η οποία για πρώτη φορά στα δύο χρόνια ΣΥΡΙΖΑ - ΑΝΕΛ είναι μια κόκκινη αγορά εργασίας. Δηλαδή, οι ευέλικτες μορφές απασχόλησης κυριαρχούν, για πρώτη φορά στην ιστορία της αγοράς εργασίας, απόλυτα της πλήρους απασχόλησης. Αυτό είναι το έργο ΣΥΡΙΖΑ - ΑΝΕΛ και για αυτό απουσιάζει σήμερα η κυρία Υπουργός, που προς τιμήν της - όχι διά της απουσίας της, προς τιμήν της - η πρώτη της ανακοίνωση προχθές - η πρώτη που έβγαλε ως δελτίο Τύπου - είναι μια ανακοίνωση που ομολογεί αυτά που λέω τώρα, κύριοι του ΣΥΡΙΖΑ. Ομολογεί ότι είναι λάθος του ΣΥΡΙΖΑ και αυτό που συμβαίνει σήμερα. Διότι στην πρώτη της ανακοίνωση στο Υπουργείο, τι κάνει; Επιζητεί και επιδιώκει πλέον στο πλαίσιο της διαπραγμάτευσης να έρθουμε στη συμφωνία που έκανα μαζί με τον παρευρισκόμενο Βασίλη Κεγκέρογλου στη Γενεύη στις 30-9-2014. Κλείσαμε μια συμφωνία για τα εργασιακά με όλους τους κοινωνικούς εταίρους, με την αιγίδα του ILO. Συμμετείχαν όλοι οι κοινωνικοί εταίροι, εργαζόμενοι και εργοδότες. Και φυσικά θυμίζω αυτά που ξεχνάτε, κυρία Υπουργέ, και εσείς. Εσείς - δεν ξέρω - σβήσατε το tweet σας; Δεν το ξέρω. Όμως, τουλάχιστον αυτά τα οποία έλεγε επίσημα ο ΣΥΡΙΖΑ για τη διαπραγμάτευση των εργασιακών σχέσεων ήταν τα εξής: αύξηση του κατώτατου μισθού στα 751 ευρώ, κατάργηση των ελαστικών μορφών απασχόλησης, διπλασιασμός του επιδόματος ανεργίας σε διπλάσιους ανέργους και επιστροφή του βέτο - που κατήργησα εγώ - , αυτού του απαράδεκτου, τριτοκοσμικού βέτο, μιας παθογένειας που ευθύνεται για χιλιάδες χαμένες θέσεις απασχόλησης, και πάλι στον Υπουργό. Αυτά λέγατε. Τι λέει σήμερα η Κυβέρνηση; Πήγατε σε μια διαπραγμάτευση. Τα υπερασπιστήκατε αυτά; Τίποτε από αυτά δεν υπερασπιστήκατε. Και πήγατε και κάνετε υποτίθεται και διαρροές περί του ότι θα αφήσετε το βέτο. Κυρίες και κύριοι συνάδελφοι του ΣΥΡΙΖΑ, καταθέτω στα Πρακτικά και το καταθέτω και για τους δημοσιογράφους, οι οποίοι το αγνοούν, το ΦΕΚ βάσει του οποίου μετά από σαράντα χρόνια για πρώτη φορά αυτή τη παθογένεια και την στρέβλωση που είχε το σύστημα αγοράς εργασίας της χώρας μας δεν την έχει πια. Δεν είναι ο Υπουργός που θα αποφασίζει, όπως έκανε για σαράντα χρόνια, για τον αν επιτρέπονται ή όχι ομαδικές απολύσεις. Επρόκειτο για μια στρέβλωση που μας στοίχισε το κλείσιμο χιλιάδων επιχειρήσεων. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσον αφορά τώρα το δεύτερο θέμα που σας είπα, την ειλικρινή, την έντιμη ομολογία της κ. Αχτσιόγλου, που όμως, από τη μια είναι έντιμη και ειλικρινής, αλλά από την άλλη αναγνωρίζει τις ευθύνες της Κυβέρνησης ΣΥΡΙΖΑ - ΑΝΕΛ για όλα τα δεινά στην αγορά εργασίας στα δύο αυτά χρόνια, και διότι δεν έκλεισε η αξιολόγηση και για όλα τα υπόλοιπα. Καταθέτω, λοιπόν, τη συμφωνία, που πετύχαμε στη Γενεύη στις 30 Σεπτεμβρίου, και την οποία επικαλείται πλέον ο ΣΥΡΙΖΑ, ως ύστατη γραμμή άμυνας. Την καταθέτω, κυρία Υπουργέ, για να την δώσετε στην ομόλογό σας στην κυρία Υπουργό, η οποία την ξέρει και προστρέχει σε αυτό. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και τώρα πάω στο εξής: Κυρίες και κύριοι συνάδελφοι, θέλω να σας ενημερώσω με την ειλικρίνεια που πάντα διαθέτω σε αυτά τα ζητήματα. Φυσικά πρώτα δεν μπορούσαμε, δεν μας άκουγε ο κόσμος διότι επικρατούσαν οι λαϊκισμοί και οι απαράδεκτες, ψεύτικες υποσχέσεις του ΣΥΡΙΖΑ. Τώρα που πλέον η σκόνη του λαϊκισμού έπεσε και πλέον μας ακούει ο κόσμος, θα σας πω ότι αυτό που επιδιώκει σήμερα η Κυβέρνηση για το ζήτημα των ληξιπροθέσμων όσον αφορά συντάξεις που βρίσκονται σε εκκρεμότητα, θα είχε λυθεί εδώ και έναν χρόνο και τέλος του 2015 είχε προγραμματιστεί με το σύστημα «ΑΤΛΑΣ», το οποίο παραμένει ηλεκτρονικά καταγεγραμμένο. Είχαμε καταγράψει - κύριοι συνάδελφοι, θέλω να ακούσετε το νούμερο - το ασφαλιστικό βιογραφικό, που αποτελεί μια καινοτομία, μια από τις μεγαλύτερες μεταρρυθμίσεις που κάναμε, χωρίς να πληρώσει ούτε ένα ευρώ το δημόσιο, με μηδέν ευρώ. Μόνο με την ηλεκτρονική καταγραφή και την προσπάθεια, το φιλότιμο και την πολιτική πρωτοβουλία, καταγράψαμε 22,8 δισεκατομμύρια ημέρες ασφάλισης και καταγράψαμε ηλεκτρονικά τα τελευταία είκοσι ένα χρόνια. Τι σημαίνει αυτό; Σημαίνει ότι αν, με τον προγραμματισμό που είχαμε, γινόταν μια προσπάθεια για το 2015, θα καταγράφονταν και τα άλλα δέκα χρόνια και η σύνταξη θα έβγαινε σε μία ημέρα. Με μαθηματική βεβαιότητα εκεί θα καταλήξει πολύ σύντομα η επόμενη διοίκηση της ηγεσίας του Υπουργείου Εργασίας, διότι είναι παθογένεια να μη δίνουμε τη σύνταξη στον συνταξιούχο σε μία ημέρα ενώ μπορούμε. Όμως η ιδεοληψία του κ. Κατρούγκαλου - γιατί πρόκειται περί ιδεοληψίας - όχι μόνο σταμάτησε το θέμα, αλλά το φρενάρισε, κύριε Μαντά. Το φρενάρισε η αδιαφάνεια και ο σκοταδισμός και ο μεσαίωνας. Αυτό φέρανε στο Υπουργείο Εργασίας. Όπως, επίσης, σταμάτησαν και το σύστημα «ΗΛΙΟΣ», τη μεγαλύτερη, επίσης, μεταρρύθμιση του ασφαλιστικού, που το χαρτογραφήσαμε, που νικήσαμε τις «μαϊμού» - συντάξεις, που ο κάθε Βουλευτής, κάθε μήνα θα έβλεπε τη χαρτογράφηση του ασφαλιστικού με ακρίβεια cent. Το σταμάτησε ο κ. Κατρούγκαλος από τον Αύγουστο του 2015, για να μη φαίνονται οι μειώσεις του ΣΥΡΙΖΑ. Αυτή είναι η Αριστερά! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Όμως, τι σημαίνουν τώρα τα 859 εκατομμύρια, τα οποία καλωσορίζουμε; Η διάταξη είναι θετική και θα το ψηφίσουμε. Όμως, στην πράξη σημαίνει και επιβεβαιώνει αυτό που ειπώθηκε και πριν, ότι το ασφαλιστικό είναι στον «αέρα». Οι υποσχέσεις του ΣΥΡΙΖΑ και της Κυβέρνησης ότι λύθηκε το ασφαλιστικό μετά την ψήφιση τον Μάιο του 2016, επιβεβαιώνει ακριβώς ότι τα 859 εκατομμύρια έρχονται από τα ληξιπρόθεσμα που πάνε στο χρέος. Είναι εκτός εσόδων προϋπολογισμού, δηλαδή, αυτών που είναι οριοθετημένα για να πληρώνονται οι συντάξεις, και εσόδων από τα ασφαλιστικά ταμεία. Άρα είναι κάτι παραπάνω, που πάει στο χρέος. Δηλαδή, τα 859 εκατομμύρια θα τα πληρώσει όλα και πάλι ο ελληνικός λαός, που σημαίνει ότι δεν λύθηκε το ζήτημα του ασφαλιστικού και το ασφαλιστικό, παρ' ότι έρχονται αυτά τα 859 εκατομμύρια, θα παραμείνει ανοικτό. Υπάρχει ένα ζήτημα. Η ολοκλήρωση αυτής της εξόφλησης των ληξιπροθέσμων στις συντάξεις απαιτεί οργάνωση. Για να δοθούν και να κατανεμηθούν τα 859 εκατομμύρια θα πρέπει να οργανωθεί το Υπουργείο Εργασίας σε μια πολύ σωστή βάση, για να βγουν γρήγορα οι συντάξεις, γιατί υπάρχει χρονοδιάγραμμα και τέλος στην καταβολή. Αυτό τι σημαίνει; Σημαίνει ότι θα πρέπει η κ. Αχτσιόγλου στην εκκρεμή υπουργική απόφαση, που βάζει ο νόμος, να απαντήσει πολύ σύντομα και να οργανώσει ομάδες στο Υπουργείο Εργασίας που να εκδίδουν τις συντάξεις. Ερώτηση: Υπάρχει προηγούμενο; Βεβαίως. Πήραμε και εμείς για το ζήτημα των εφάπαξ και δώσαμε 3,1 δισεκατομμύρια ευρώ και ενενήντα έξι χιλιάδες επτακόσια εφάπαξ, αλλά το κάναμε και ξεπληρώσαμε μέχρι και τέλος του 2013. Προσέξτε, γιατί είναι ένας πήχης πολύ δύσκολος για το Υπουργείο και πρέπει να το κάνει - με πληροφορίες που έχω - μέχρι τον Οκτώβριο του 2017. Εάν δεν το κάνει, τα λεφτά επιστρέφονται. Πιστεύω και εύχομαι να πετύχετε. Πιστεύω και εύχομαι αυτό να ολοκληρωθεί και να γίνει πράξη. Τη διάταξη την ψηφίζουμε. Ευχαριστώ πολύ.
Κι εγώ ευχαριστώ. Τον λόγο έχει ο κ. Παναγιώταρος, Βουλευτής της Χρυσής Αυγής, για επτά λεπτά.
Ευχαριστώ, κύριε Πρόεδρε. Βλέπουμε ένα νομοσχέδιο, το οποίο έχει έρθει προς συζήτηση σήμερα, σύμφωνα με το οποίο διασφαλίζονται οι τράπεζες, διάφορες μεγάλες πολυεθνικές, οι αμαρτίες του παρελθόντος πάνε για μια ακόμα φορά, με έμμεσο ή με άμεσο τρόπο, να καλυφθούν και για τους δανειολήπτες, επί της ουσίας, τίποτε απολύτως. Δυστυχώς βλέπουμε την υποκρισία των κυβερνώντων, και των τωρινών αλλά και των προηγούμενων, οι οποίοι λειτουργούν ως ορντινάντσες των απανταχού τραπεζιτών. Το λέμε αυτό, διότι - θα το επαναλάβουμε για μια ακόμα φορά - όταν υπάρχουν πλέον χιλιάδες τελεσίδικες αποφάσεις δικαστηρίων υπέρ των δανειοληπτών για όλων των ειδών τα δάνεια - δεν μιλάμε για τον νόμο Κατσέλη, στον οποίο υπάγεται κάποιος για ανθρωπιστικούς λόγους και η συζήτηση για το πρόβλημά του θα γίνει μετά από κάποια χρόνια, μιλάμε για όλων των ειδών τα δάνεια - , σύμφωνα με το άρθρο 95 του Συντάγματος, παράγραφος 5, ορίζεται ρητά ότι οι αποφάσεις δικαστηρίων θα πρέπει να γίνονται αυτομάτως δεκτές και να εφαρμόζονται από τη διοίκηση, εννοώντας την κυβέρνηση ή το κράτος και άλλους. [[Θόρυβος στην Αίθουσα]] Κύριε Βρούτση, αν θέλετε, λίγο πιο χαμηλά. Κύριε Πρόεδρε, το πηγαδάκι στα πίσω έδρανα.
Παρακαλώ, κύριε Βρούτση, κύριε Λοβέρδο, λίγη ησυχία.
Επαναλαμβάνω ότι αν εφαρμόζατε το άρθρο 95 του Συντάγματος, θα σας έλυνε τα χέρια. Και δεν θα έπρεπε να βρίσκονται εκατομμύρια συμπολιτών μας σε αυτή την παραζάλη, σε αυτή τη μέγγενη των τραπεζιτών και των πολιτικών που τους υπηρετούν, αλλά να μπορέσουν να ανασάνουν, για να προχωρήσουν τη ζωή τους. Όλα, λοιπόν, για τους τραπεζίτες! Την ίδια ώρα ρυθμίζετε τα τεράστια χρέη χρεοκοπημένων δήμων. Για όσους δεν το γνωρίζουν, έγιναν ρυθμίσεις από το ελληνικό κράτος σε τρεις δήμους. Ο Δήμος Φυλής, που είναι ο δήμος ο οποίος έχει εισπράξει εκατοντάδες εκατομμύρια ευρώ, δισεκατομμύρια ως αντισταθμιστικά οφέλη για τη χωματερή των Άνω Λιοσίων - εκεί που λέμε στη Φυλή - , παρ' όλα αυτά έχει καμμιά πεντακοσαριά εκατομμύρια ευρώ χρέη και έκανε μια ρύθμιση, παρακαλώ, που θα την αποπληρώσει σε δύο χιλιάδες εκατόν είκοσι εννέα χρόνια. Και απλοί Έλληνες πολίτες, μικρομεσαίοι, παρακαλούν για να υπαχθούν στις τριάντα έξι δόσεις στη ΔΕΗ ή το κράτος να τους πετάξει το ξεροκόμματο και να επιτρέψει τις εκατό δόσεις στους ελεύθερους επαγγελματίες και σε όλους όσους οφείλουν χρήματα στο ελληνικό δημόσιο! Είναι άλλοι δύο δήμοι, ο Δήμος Πειραιά που θα αποπληρώσει σε δεκατρία χρόνια, εάν δεν κάνω λάθος, και ο Δήμος Αμαρουσίου που θα αποπληρώσει σε μόλις εκατόν εξήντα έξι χρόνια τις υποχρεώσεις του. Την ίδια ώρα κατάσχουν τις περιουσίες των συμπατριωτών μας, των διαφόρων ελεύθερων επαγγελματιών, των μικρομεσαίων, για πολύ μικρότερα ποσά ή οι δήμοι για 400, 500 ή 600 ευρώ. Τι ειρωνεία! Τι ξεφτίλα! Την ίδια ώρα που κάνετε όλα αυτά, ξαναφέρνετε εδώ τροπολογία για να χρεωθεί ξανά ο ελληνικός λαός για το πολλάκις χρεοκοπημένο Μέγαρο Μουσικής, αυτό το μνημείο αίσχους, αυτό το μνημείο το οποίο χρέωσε το ελληνικό κράτος, τους Έλληνες πολίτες με εκατοντάδες εκατομμύρια ευρώ, με θαλασσοδάνεια απλήρωτα, και που όταν κατέρρευσαν όλα το πήρε το κράτος υπό τη σκέπη του, για να συνεχίζει να το πληρώνει και οτιδήποτε άλλο. Αλήθεια, δώσατε τα «φιλέτα» έναντι πινακίου φακής. Όσο είναι τα χρέη του Μεγάρου Μουσικής, για τόσο περίπου δώσατε ολόκληρο το λιμάνι του Πειραιά και κάτι παραπάνω, ενώ θα μπορούσατε να διευκολύνετε, επαναλαμβάνω, και τους δανειολήπτες ελβετικού φράγκου. Όπως είπε και ο εισηγητής μας, ο κ. Γερμενής, στέλεχος μάλιστα της Νέας Δημοκρατίας έστειλε επιστολή στην επιτροπή που λέει ότι θα πρέπει να υπαχθούν όλοι όσοι είχαν συνάψει δάνειο σε ελβετικό φράγκο, κι όχι από τούδε και στο εξής, αλλά να ισχύσει αναδρομικά ο νόμος. Πολύ σωστά. Αν ήθελε το ελληνικό κράτος, θα μπορούσε να είχε διευκολύνει όλες αυτές τις ομάδες πολιτών, αλλά δεν το κάνει, πολύ απλά γιατί δεν ενδιαφέρεται για τους Έλληνες πολίτες. Την ίδια ώρα, επαναλαμβάνουμε, θα μπορούσε να διευκολύνει και τους ελεύθερους επαγγελματίες. Γιατί διαβάζουμε τώρα ότι ετοιμάζετε να φέρετε κάποια στιγμή νομοσχέδιο, με τη σύμφωνη γνώμη των δανειστών, έτσι ώστε να υπάρξει κούρεμα χρέους όχι για τους μικρομεσαίους, αλλά για πολύ μεγάλες επιχειρήσεις, όπως ήταν τα «CARREFOUR» και άλλες. Μα, αν δεν στηρίξετε τους μικρομεσαίους που είναι οι πραγματικοί στυλοβάτες μιας οικονομίας, τότε ποιον θα στηρίξετε; Τις διάφορες πολυεθνικές, οι οποίες πάνε κι έρχονται, ο οποίες μπορεί να φύγουν ή να αλλάξουν τις έδρες τους και να κάνουν το οτιδήποτε; Είστε πολύ λάθος σε όλα όσα συμβαίνουν αυτή τη στιγμή στην πατρίδα μας, αλλά και σε ολόκληρο το παγκόσμιο γίγνεσθαι. Ανοίξτε επιτέλους τα μάτια σας, έστω και αυτή την ύστατη ώρα. Προσπαθήστε να σπάσετε τα δεσμά σας, αν ξέρετε πώς. Διότι μπορεί να σας αρέσουν αυτά τα δεσμά και να σας βολεύουν και οι θέσεις, οι οποίες σας κρατούν σε αυτά τα δεσμά. Όλος ο κόσμος αλλάζει. Ο νέος Πρόεδρος των Ηνωμένων Πολιτειών εξήγγειλε ότι θα καταργήσει αυτές τις μεγάλες συμφωνίες εμπορίου, τη λεγόμενη TTP, με τις ασιατικές χώρες και τις χώρες του Ειρηνικού και όπως καταλαβαίνετε θα καταγγείλει και δεν θα ισχύσει από ό,τι φαίνεται και η περίφημη TTIP που εσείς με χέρια και με πόδια, παρ'ότι λέτε άλλα, θα την ψηφίσετε. Ο κόσμος αλλάζει. Δίπλα μας ο Πρόεδρος της Τουρκίας, ο Ερντογάν, αμφισβητεί ευθέως πλέον - και δεν είναι γραφικότητες αυτά - , τη Συνθήκη της Λωζάνης, τη Συνθήκη του Μοντρέ για τα Δαρδανέλια. Εσείς αντί να του αντιτάξετε τη Συνθήκη των Σεβρών ή άλλα πράγματα, να προετοιμαστείτε, δεν βγάζετε ούτε επίσημες ανακοινώσεις πλέον. Το Υπουργείο τις βγάζει με καθυστέρηση, αφού έχουν βγάλει όλοι οι υπόλοιποι. Η Τουρκία σε δύο χρόνια παραλαμβάνει αεροσκάφη πέμπτης γενιάς, F35 και εσείς έχετε παραμείνει με F16 ή με αεροσκάφη του πολέμου του Βιετνάμ ή με Φάντομ και δεν κάνετε τίποτα απολύτως. Και φυσικά δεν κοιτάτε και σε προσιτές λύσεις, όπως θα ήταν η προμήθεια αεροσκαφών από τη Ρωσία με πολύ ευνοϊκούς όρους, γιατί η Ρωσία είναι ο στρατηγικός μας εχθρός και εμείς θα πρέπει να παραμείνουμε έρμαιοι και υποτακτικοί, σκλάβοι προσδεμένοι σε άλλα άρματα, τα οποία όμως δεν μας εξασφαλίζουν επ' ουδενί. Βλέπουμε ότι ακόμα και Αλβανοί, οι κατσαπλιάδες έχουν ξυπνήσει, σας αμφισβητούν, σας ξεφτιλίζουν καθημερινά. Τώρα πλέον, εκτός από τους Τσάμηδες θέτουν και ζητήματα για το Ιόνιο και ένα κάρο ζητήματα και εσείς δεν κάνετε τίποτα, παρά μόνο χασκογελάτε και νομίζετε ότι έτσι μπορείτε να κρατήσετε τα πράγματα. Όσες φορές κι αν ο Πρόεδρος της Δημοκρατίας πει ότι υπάρχουν συνθήκες και πρέπει να τηρούνται, η πραγματικότητα τον διαψεύδει περίτρανα. Αν δεν πάρουμε τα μέτρα μας, μια μέρα θα βρεθούμε προ εκπλήξεως και δεν θα μπορούμε να κάνουμε τίποτα. Βλέπουμε ότι ο κόσμος αλλάζει, πολλαπλώς και ποικιλοτρόπως. Επιμένετε στο εμπάργκο κατά της Ρωσίας. Μόλις σήμερα γράφουν οι εφημερίδες τα στατιστικά για τον τουρισμό του Σεπτεμβρίου και του Οκτωβρίου. Οι Βρετανοί με το Brexit και οι Ρώσοι με το εμπάργκο αύξησαν τα έσοδα για το ελληνικό κράτος κι εσείς παρ' όλα αυτά επιμένετε σε τραγικές πρακτικές. Μέχρι και ο Αρχιεπίσκοπος της Αγγλίας έκανε δηλώσεις γι' αυτό το αίσχος το οποίο συμβαίνει με την πατρίδα μας, με αυτόν τον οικονομικό «στραγγαλισμό». Ποιος; Ο Αρχιεπίσκοπος της Αγγλίας και εδώ δεν μιλάει κανείς από τους δικούς μας. Όλο το πολιτικό σύστημα θέλετε ντε και καλά να μας πείσετε ότι είναι μονόδρομος να παραμείνουμε στο ευρώ, να παραμείνουμε στην Ευρωπαϊκή Ένωση, να ψηφίζουμε μνημόνια σαν το τέταρτο που θα έλθει σε λίγες μέρες, που ό,τι κι αν κάνετε δεν μπορείτε να το αποφύγετε. Η λύση είναι μία για να μπορέσει να ανασάνει ο ελληνικός λαός επιτέλους. Λογιστικός έλεγχος του χρέους, διαγραφή του χρέους, διεκδίκηση του κατοχικού δανείου, πρωτογενής παραγωγή, προάσπισή της πάση θυσία, Έλληνα εργαζόμενο και ελληνικά προϊόντα. Όχι να προσπαθείτε με κάθε τρόπο, μέσω διαφόρων ΜΚΟ μέσω «ανθρωπιστικών» καταστάσεων να θέλετε ντε και καλά να φέρετε εδώ εκατοντάδες χιλιάδες λαθρομετανάστες, αλλόφυλους, αλλόθρησκους, μουσουλμάνους, τζιχαντιστές, να κατσικωθούν εδώ εις βάρος των Ελλήνων πολιτών. Επιστροφή στο εθνικό νόμισμα, συντεταγμένα και οργανωμένα μπας και σωθούμε. Γιατί, όπως έλεγε και ο Ξενοφώντας, «αν θες να υποτάξεις κάποιον φτωχοποίησέ τον». Ευχαριστώ πολύ.
Ευχαριστούμε. Η Υφυπουργός Οικονομικών κ. Παπανάτσιου έχει τον λόγο για δεκαοκτώ λεπτά.
Κύριε Πρόεδρε, κυρίες και κύριοι Βουλευτές, σχετικά με την αναφορά των κ.κ. Λοβέρδο και Βρούτση στη νέα Υπουργό Εργασίας, θα ήθελα να πω το εξής: η δύναμη των νέων ανθρώπων, που εμείς εμπιστευόμαστε είναι πάρα πολύ σημαντική, γι' αυτό και όλοι ασχολούνται με τις δηλώσεις της νέας Υπουργού. Εμπιστευόμαστε τους νέους, όπως και την κ. Αχτσιόγλου και τον κ. Τζανακόπουλο. Θα επιτύχουν το έργο τους και θα επιτύχει το έργο της η Κυβέρνηση. Όσον αφορά και κάποια ζητήματα στα οποία αναφέρθηκε ο κ. Μανιάτης για το Washington Group, δεν θα αναφερθώ περισσότερο. Αναφέρθηκε ο κ. Συρμαλένιος, οπότε να μην επαναλαμβάνω, γιατί έχω αρκετά άλλα πράγματα να πω. Για τα εθνικά θέματα που αναφέρθηκαν από τον κ. Λοβέρδο. Κατ' αρχάς, ο Κυβερνητικός Εκπρόσωπος δεν μπορούσε να έχει επιβεβαίωση της είδησης και γι' αυτό δεν αναφέρθηκε στην είδηση. Από εκεί και μετά, οι δηλώσεις του Υπουργείου Εξωτερικών είναι ξεκάθαρες. Στον αναθεωρητισμό που διατυπώνεται κατ' επανάληψη από την τουρκική ηγεσία, η Ελλάδα αντιπαρατάσσει την προσήλωσή της στη διασφάλιση της διεθνούς νομιμότητας, της ειρήνης και της σταθερότητας. Δηλώσεις αμφισβήτησης της Συνθήκης της Λωζάνης είναι απαράδεκτες. Αυτή είναι η θέση της ελληνικής Κυβέρνησης - διατυπώνεται παντού - για τα εθνικά θέματα. Δεν μπορούμε να κάνουμε παιχνίδια. Ας προσέξουμε όλοι μας. Αναφερόμενη τώρα στα ζητήματα του νομοσχεδίου, αρχικά θα ήθελα να ευχαριστήσω για την ποιότητα και το επίπεδο της συζήτηση στις επιτροπές από όλους τους εισηγητές και τους Βουλευτές που παρευρέθηκαν. Ακούσαμε με προσοχή τόσο τους φορείς όσο και τους εισηγητές της Αντιπολίτευσης και θα λάβουμε υπ' όψιν τις παρατηρήσεις τους, εξετάζοντας τη δυνατότητα εφαρμογής τους είτε στο άμεσο είτε στο έμμεσο μέλλον. Το παρόν νομοσχέδιο εναρμονίζει την ελληνική νομοθεσία με την οδηγία 2014 του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014, σχετικά με τις συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση της οδηγίας 2008. Η εναρμόνιση αυτή χαρακτηρίστηκε ως θετική από το σύνολο σχεδόν των κομμάτων της Αντιπολίτευσης αλλά και από τους φορείς που τοποθετήθηκαν στην επιτροπή. Το παρόν νομοσχέδιο αποτελεί ενσωμάτωση μιας ρύθμισης που στοχεύει στην προστασία των δανειοληπτών, από μια αγορά που αδυνατούσε να αυτορρυθμιστεί, δημιουργώντας προβλήματα στους δανειολήπτες και στην οικονομία γενικότερα, προβλήματα που, ως γνωστόν, δημιουργήθηκαν ως απόηχος της παγκόσμιας χρηματοπιστωτικής κρίσης. Καταργεί ουσιαστικά τα ψιλά γράμματα από τις δανειακές συμβάσεις και προχωρά στην ενημέρωση και την προστασία του καταναλωτή. Για πρώτη φορά έχουμε μια οδηγία με δεσμευτικό περιεχόμενο για τις ενυπόθηκες δανειακές συμβάσεις, μια οδηγία που προβλέπει κυρώσεις στους παραβάτες, προστατεύει ουσιαστικά τους καταναλωτές. Αυτό είναι ιδιαίτερα σημαντικό για την ελληνική αγορά, διότι δεν υπήρχε μέχρι σήμερα ανάλογη ρύθμιση στην ελληνική νομοθεσία. Το μόνο που υπήρχε ήταν ο Κώδικας Δεοντολογίας της Τράπεζας της Ελλάδος, ο οποίος, όντας μη δεσμευτικός, δεν προέβλεπε κυρώσεις και ως εκ τούτου κατέληγε κενό γράμμα, αφήνοντας τους δανειολήπτες ουσιαστικά απροστάτευτους. Όσον αφορά τις διατάξεις του δευτέρου μέρους του νομοσχεδίου, για τις οποίες τοποθετηθήκαμε αναλυτικά στις επιτροπές, έχουν σκοπό να αντιμετωπίσουν χρόνια προβλήματα της ελληνικής οικονομίας και να ρυθμίσουν αδικίες που είτε παρουσιάστηκαν τα τελευταία χρόνια είτε δεν είχαν διορθωθεί από τις προηγούμενες κυβερνήσεις. Για παράδειγμα, το άρθρο 44, για τη διαφάνεια σχετικά με τις κρατικές ενισχύσεις, ενισχύει αποτελεσματικά τον έλεγχο, ώστε να μην υπάρχει κανένα θολό τοπίο και καμμία σκιά. Επίσης, το άρθρο 46 δίνει τη δυνατότητα ανάθεσης από το Νομικό Συμβούλιο του Κράτους σε εμπειρογνώμονες νομικούς ή τεχνικούς της διενέργειας εμπειρογνωμοσύνης σε διαιτητικά δικαστήρια. Αυτό είναι ιδιαίτερα σημαντικό, καθώς είναι συχνό φαινόμενο σε διεθνή διαιτητικά δικαστήρια να απαιτείται η προσκόμιση πραγματογνωμοσύνης σε πολύ στενά χρονικά περιθώρια, της τάξεως των δέκα ημερών. Είναι προφανές ότι αυτές οι χρονικότητες καθιστούν αδύνατη τη συνήθη διαδικασία για μια πραγματογνωμοσύνη, με αποτέλεσμα η χώρα να κινδυνεύει να παρουσιαστεί σε αυτά τα δικαστήρια ουσιαστικά απροετοίμαστη, κάτι το οποίο θα είχε ένα δυσθεώρητο δημοσιονομικό κόστος, σε περίπτωση καταδίκης μας ύψους εκατοντάδων εκατομμυρίων, και συνεπώς θα ήταν διαφορετικής τάξης μεγέθους από το κόστος της ίδιας της πραγματογνωμοσύνης. Αναφορικά με το θέμα των δανείων σε ξένο νόμισμα, που ακούστηκε από τους εισηγητές των κομμάτων της Αντιπολίτευσης, το άρθρο 22 του παρόντος νομοσχεδίου, υπάρχει και η πρόβλεψη η σύμβαση πίστωσης να συνοδεύεται καθ' όλη τη διάρκεια αυτής με χρηματοπιστωτικό μέσο αντιστάθμισης του συναλλαγματικού κινδύνου. Αναφορικά με το θέμα των δανείων σε ελβετικό φράγκο, είναι ένα ζήτημα το οποίο δεν αφορά την παρούσα εναρμόνιση με την οδηγία και θα εξετασθεί, ώστε να λυθεί σε κάποιο μελλοντικό νομοσχέδιο. Δεσμευτήκαμε, εξάλλου και στις επιτροπές ότι θα το δούμε στο μέλλον. Επίσης, αναφορικά με τις προτάσεις που κατέθεσε ο Συνήγορος του Καταναλωτή, εξετάζονται ήδη από τις αρμόδιες Υπηρεσίες. Τη μία πρότασή του την κάναμε δεκτή, για τις πέντε μέρες. Όσον αφορά τις υπόλοιπες, σε μελλοντικά νομοσχέδια θα μπορέσουμε να φέρουμε τις απαραίτητες τροπολογίες. Όσον αφορά για το Μέγαρο Μουσικής, στο οποίο αναφέρθηκε και ο κ. Λοβέρδος. Πρόκειται για μια ρύθμιση που χορηγεί απαλλαγή στον Οργανισμό Μεγάρου Μουσικής Αθηνών από την υποχρέωση προσκόμισης φορολογικής και ασφαλιστικής ενημερότητας. Δεν έχει να κάνει επί της ουσίας για όλα αυτά τα ζητήματα που έβαλε ο κ. Λοβέρδος. Η απαλλαγή έχει προσωρινό χαρακτήρα, δηλαδή από την έναρξη ισχύος της διάταξης μέχρι το τέλος του Φεβρουαρίου του 2017. Εδώ θα ήθελα να αναφέρω ότι ήδη έχει οριστεί διαχειριστικός έλεγχος για το Μέγαρο Μουσικής μέσα στον Οκτώβριο του 2016. Κατά το ίδιο περιορισμένο διάστημα, μέχρι τέλος Φεβρουαρίου 2017, δεν επιτρέπεται η διενέργεια πάσης φύσεως συμψηφισμού σε βάρος του Οργανισμού Μεγάρου Μουσικής Αθηνών και αναστέλλονται οι πράξεις διοικητικής ή αναγκαστικής εκτέλεσης, καθώς και η λήψη οποιουδήποτε ασφαλιστικού ή διασφαλιστικού μέτρου. Η προτεινόμενη ρύθμιση διευκολύνει τη συνέχιση λειτουργίας του Μεγάρου Μουσικής, με την παροχή δυνατότητας είσπραξης της κρατικής επιχορήγησης ή άλλων οφειλόμενων από τρίτους ποσών, ώστε να γίνει δυνατή η πληρωμή της μισθοδοσίας των εργαζομένων αλλά και η εξυπηρέτηση των συμβατικών υποχρεώσεων στην Ελλάδα και στο εξωτερικό. Εξυπακούεται ότι η ρύθμιση δεν συνεπάγεται την απαλλαγή του Οργανισμού Μεγάρου Μουσικής Αθηνών από την υποχρέωση εκπλήρωσης των φορολογικών και ασφαλιστικών του υποχρεώσεων. Όσον αφορά το άρθρο 56, η προώθηση της εν λόγω ρύθμισης αφορά δαπάνες μισθωμάτων για κτήρια όπου στεγάζονται φορείς της κεντρικής διοίκησης, δαπάνες οι οποίες έχουν καταστεί ληξιπρόθεσμες και δεν πληρώθηκαν κυρίως λόγω της έκδοσης των νέων οργανισμών των Υπουργείων κατά το τελευταίο τρίμηνο του 2014 και της επακόλουθης αναδιάρθρωσής τους. Για τον ίδιο λόγο, καθυστέρησαν οι μεταφορές των πιστώσεων και κατά συνέπεια δεν τηρήθηκαν οι δημοσιολογιστικές διατάξεις υπερανάληψης υποχρεώσεων. Οι αναλήψεις υποχρεώσεων αναλαμβάνονται από την αρχή του οικονομικού έτους για ολόκληρο το ετήσιο ποσό, με πίνακες που καταρτίζονται από τους διατάκτες βάσει των σχετικών πιστωτικών συμβάσεων και σύμφωνα με τις διατάξεις περί δημοσίου λογιστικού, απόφαση ανάληψης της υποχρέωσης, ύπαρξη και δέσμευση της πίστωσης. Η προτεινόμενη διάταξη διευκολύνει την πληρωμή των δικαιούχων, συμβάλλει στην αποφυγή εμπλοκής του ελληνικού δημοσίου σε σχετικές δικαστικές διενέξεις και ενισχύει την εμπιστοσύνη των πιστωτών του δημοσίου προς το κράτος. Για το άρθρο 57, στο πλαίσιο της σύμβασης χρηματοδοτικής διευκόλυνσης από τον Ευρωπαϊκό Μηχανισμό Σταθερότητας - είναι για το επίμαχο άρθρο που θέλανε και την καινούργια Υπουργό Εργασίας - προβλέπεται η υποχρέωση εκκαθάρισης των καθυστερούμενων οφειλών των εκκρεμών αιτήσεων επιστροφής φόρου. Εδώ για αυτό ακριβώς δεν αναφέρεται μόνο στα ασφαλιστικά, αλλά αναφέρεται και στις εκκρεμείς αιτήσεις επιστροφής φόρου - είναι θέμα κατά κύριο λόγο του Υπουργείου Οικονομικών και όχι του Υπουργείου Εργασίας - καθώς επίσης και των εκκρεμών αιτήσεων συνταξιοδότησης. Με το υφιστάμενο θεσμικό πλαίσιο έχει προβλεφθεί η δυνατότητα επιχορήγησης των φορέων της Κυβέρνησης για την εξόφληση αποκλειστικά ληξιπρόθεσμων υποχρεώσεων προς τρίτους. Με την προτεινόμενη διάταξη συμπληρώνεται το θεσμικό πλαίσιο, ώστε να γίνει η επιτάχυνση του ρυθμού εκκαθάρισης των αιτήσεων συνταξιοδότησης με χρηματοδότηση από τον ESM. Ταυτόχρονα, διασφαλίζεται ότι, εφόσον οι φορείς της Κυβέρνησης δεν επιστρέψουν έγκαιρα το υπόλοιπο της χρηματοδότησης, δεν θα επιβαρύνεται ο κρατικός προϋπολογισμός με απώλεια εσόδων, καθώς δεν διενεργείται αντιστοίχου ύψους παρακράτηση από άλλες μεταβιβάσεις προς τους φορείς αυτούς. Με την εκκαθάριση των εκκρεμών αιτήσεων συνταξιοδότησης από την ειδική χρηματοδότηση του ESM προκύπτει δαπάνη 859 εκατομμυρίων ευρώ για το έτος 2017. Ωστόσο, η εν λόγω δαπάνη δεν θέτει σε κίνδυνο τους στόχους που έχουν τεθεί στη σύμβαση χρηματοδοτικής διευκόλυνσης, καθότι εξαιρείται από το αποτέλεσμα της γενικής κυβέρνησης, σύμφωνα με τους όρους της εν λόγω σύμβασης. Θα αναφερθώ λίγο και στην τελευταία τροπολογία που έχουμε φέρει, του Υπουργείου Οικονομικών. Στο άρθρο 1, με την προτεινόμενη διάταξη ορίζεται η διαδικασία αμοιβαίου διακανονισμού που προβλέπεται στις συμβάσεις αποφυγής διπλής φορολογίας και αφορά την περίπτωση της διόρθωσης των κερδών των συνδεδεμένων επιχειρήσεων μεταξύ κρατών - μελών της Ευρωπαϊκής Ένωσης. Στο άρθρο 2 οι προτεινόμενες διατάξεις στοχεύουν στην αποφυγή καταστρατηγήσεων των σχετικών διατάξεων των άρθρων 53 και 54 του ν.4172/2013 του Κώδικα Φορολογίας Εισοδήματος. Στο άρθρο 3, με τις διατάξεις των άρθρων 52 ως 55 του ν.4172/2013, χορηγήθηκαν φορολογικά κίνητρα σε μετασχηματισμούς επιχειρήσεων. Με την τροπολογία, αφ' ενός παρέχεται ένα πλήρες πλαίσιο κινήτρων και αφ' ετέρου υπάρχει ενιαία αντιμετώπιση των μετασχηματισμών αποκλειστικά από τον ν.4172/2013. Για τον Συνήγορο του Καταναλωτή, που αναφέρθηκε από τον κ. Μπούρα, είπα ότι για τις πέντε μέρες έγινε αποδεκτό με νομοθετική ρύθμιση. Για το άρθρο 17 χρειάζεται λίγος περισσότερος χρόνος επεξεργασίας και ενδεχομένως να τροποποιηθεί πολύ σύντομα. Για το άρθρο 23 μέσα στην αιτιολογική έκθεση είναι ξεκάθαρο ότι προβλέπεται η προσβασιμότητα, εφόσον οι δείκτες, πέραν του ότι είναι σαφείς και αντικειμενικοί, είναι και προσιτοί. Οπότε νομίζουμε ότι γι' αυτό το θέμα δεν απαιτείται κάτι άλλο. Για το άρθρο 17 δεσμευόμαστε να το επεξεργαστούμε και να το φέρουμε σε επόμενη τροπολογία. Όσον αφορά στους οικοδομικούς συνεταιρισμούς, έχουμε ακούσει και τους φορείς στις επιτροπές και τους εισηγητές της Αντιπολίτευσης. Πρόθεσή μας είναι στο εγγύς μέλλον να επαναφέρουμε τη διάταξη της παράτασης του χρόνου εναρμόνισης του καταστατικού του οικοδομικών συνεταιρισμών. Προς το παρόν, δεν υπήρχε η δυνατότητα να γίνει κάτι τέτοιο, με την προϋπόθεση της μη ύπαρξης φορολογικής ενημερότητας. Το συγκεκριμένο νομοσχέδιο εναρμονίζει την ελληνική νομοθεσία προς όφελος των πολιτών. Πιστεύουμε ότι εξασφαλίζουμε έτσι την προστασία και την πλήρη ενημέρωσή τους. Για όποια άλλα ζητήματα έχουμε, στις δευτερολογίες θα επανέλθω.
Κύριε Πρόεδρε, σύμφωνα και με τον Κανονισμό, έχω πραγματική ανάγκη - θα το δείτε και από το περιεχόμενο - να τοποθετηθώ για δυο λεπτά. Είναι δικαίωμα κάθε Κοινοβουλευτικού Εκπροσώπου ανά πάσα ομιλία Υπουργού. Δύο λεπτά.
Δεν είναι έτσι. Αλλά, εν πάση περιπτώσει, δεν μπορείτε να τοποθετηθείτε παραπάνω. Πήγατε στα δεκαέξι λεπτά προηγουμένως.
Δεν έχω κανέναν λόγο να μιλήσω παραπάνω.
Κύριε Δένδια, δέχεστε;
Τι θα πει «δέχεται»; Είναι δικαίωμά μου, κύριε Πρόεδρε.
Πάνω που πήγα να δεχθώ, λέτε ότι είναι δικαίωμά σας. Είναι, αλλά δεν είναι να προταχθείτε από μένα.
Αυτό, ναι. Δύο λεπτά, κύριε Πρόεδρε. Τα δύο λεπτά που λέει ο Κανονισμός.
Έχετε τον λόγο.
Κύριε Πρόεδρε, δεν ζήτησα κάτι που ήταν στη διακριτική σας ευχέρεια. Ζήτησα κάτι που ο Κανονισμός το ορίζει, προκειμένου να υπάρχει ανταπόκριση στον διάλογο που ανοίγει ένας Βουλευτής, απαντάει ο Υπουργός και ο Κοινοβουλευτικός Εκπρόσωπος επανέρχεται, κατά τη διαδικασία του Κανονισμού. Κυρία Υφυπουργέ, εδώ μας ακούνε. Δεν είμαστε μεταξύ μας. Είστε Υπουργός της Ελληνικής Δημοκρατίας. Αυτά που λέτε ακούγονται και εκτός Αιθούσης και εκτός συνόρων. Εγώ έκανα μια κριτική προσπαθώντας - γιατί έτσι οφείλω κατά τη δεοντολογία της πολιτικής - να μη ρίξω ευθύνες σε έναν Υφυπουργό δεκαπέντε ημερών για όσα χθες δήλωσε ως άγνοια σε ό,τι αφορά τοποθετήσεις του Τούρκου Προέδρου. Μου απαντάτε ότι ο Υφυπουργός δεν μπορούσε; Είναι δυνατόν;
Δεν απάντησα αυτό.
Είναι δυνατόν, κύριε Πρόεδρε, να λέγονται αυτά τα πράγματα; Ο Υφυπουργός δεν μπορούσε. Το Υπουργείο Εξωτερικών δεν είναι υποχρεωμένο να ενημερώνει την Κυβέρνηση; Είναι δυνατόν να λέγονται αυτά; Ο πολίτης ομολογία ανικανότητας εισπράττει. Χρειάζεται προσοχή. Σε ό,τι αφορά στο Μέγαρο, εσείς εξηγείτε μια τροπολογία που ενσωματώθηκε. Εγώ δεν σας ζήτησα εξήγηση. Το θέμα το ξέρω καλά, όπως και πολλοί άλλοι συνάδελφοι. Σας είπα γιατί, αντί να φέρετε αυτή τη ρύθμιση που είναι δίμηνη, μέχρι τον Φεβρουάριο, δεν φέρνετε τη ρύθμιση που θα καλύψει το κενό που προέκυψε από κακή και εσφαλμένη ερμηνεία του νόμου. Εμείς ξέρουμε τι ψηφίσαμε. Να πάει πριν το 2012, δηλαδή; Και θα ξαναέρθετε εδώ σε δύο μήνες με την ίδια τροπολογία. Και μου απαντάτε για διαχειριστικούς ελέγχους και για άλλα θέματα. Εγώ δεν σας είπα γι' αυτά. Σας είπα γιατί διαλέγετε μια μέθοδο που θα σας ξαναφέρει εδώ σε δυο μήνες και θα ταλαιπωρείτε τη Βουλή και τους εργαζομένους και τη διοίκηση του Μεγάρου. Αυτά σας είπα.
Κύριε Πρόεδρε, μπορώ να έχω τον λόγο;
Κυρία Υφυπουργέ, νομίζω ότι εκτρεπόμεθα από τη συζήτηση, διότι ο κ. Λοβέρδος ζήτησε να μιλήσει πριν από σας, γιατί είχε κάποιον λόγο, ενώ κανονικά έπρεπε να μιλήσουν οι Κοινοβουλευτικοί Εκπρόσωποι μετά από σας.
Για πέντε δευτερόλεπτα θέλω τον λόγο.
Θα γινόταν μετά.
Παρακαλώ, όχι όμως να κάνουμε μετά διαλογική συζήτηση. Θα προχωρήσουμε στον κ. Δένδια. Ορίστε, κυρία Υφυπουργέ.
Κατ' αρχάς, δεν είπα ότι ο Κυβερνητικός Εκπρόσωπος δεν το ήξερε. Δεν είχε την επιβεβαίωση της είδησης, είπα, όταν μίλησε στους συντάκτες. Από κει και πέρα, όσον αφορά το Μέγαρο, φέρνουμε την τροπολογία και τις ημερομηνίες μέχρι τότε. Έχει ήδη ξεκινήσει και ο διαχειριστικός έλεγχος, θα προχωρήσει, οπότε, αν χρειαστεί, μπορεί να την ξαναφέρουμε. Δεν είμαστε αρνητικοί σε αυτό. Αλλά, από τη στιγμή που ξεκινάει και ο διαχειριστικός έλεγχος, δεν μπορούμε να κάνουμε κάτι περισσότερο.
Τι σχέση έχει το ένα με το άλλο;
Έχει σχέση.
Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Δένδιας. Παρακαλώ, κύριε Δένδια.
Σας ευχαριστώ, κύριε Πρόεδρε. Κυρίες και κύριοι συνάδελφοι, κυρία Υπουργέ, κατ' αρχάς επί του νομοσχεδίου, νομίζω, υπήρξε εκτενής και επαρκής τοποθέτηση του επιμελούς εισηγητή της Μειοψηφίας, του κ. Θανάση Μπούρα. Σας έθεσε ορισμένα θέματα. Πρέπει να επαινέσω και να υπογραμμίσω, δε, ότι προσκόμισε και υπογράμμισε τις τοποθετήσεις του Συνήγορου του Καταναλωτή, οι οποίες νομίζω, από τα Πρακτικά που τις είδα, ότι ήταν σε απολύτως θετική κατεύθυνση και νομίζω ότι είναι χρήσιμο και το Υπουργείο να τις λάβει υπ' όψιν του. Επίσης, θα ήθελα να καλωσορίσω την τοποθέτησή σας για το θέμα των δανείων σε ελβετικό φράγκο και τη διάθεση της Κυβέρνησης να ασχοληθεί με αυτό. Είναι βέβαιο ότι είναι ένας πολύ μεγάλος αριθμός. Η αξία του ελβετικού φράγκου έχει εκτοξευθεί, έχει φέρει πάρα πολλούς συμπολίτες μας σε εξαιρετικά δυσχερή θέση. Πίστεψαν κατ' αρχάς ότι τα χαμηλά επιτόκια είναι μια οδός προς λύση των προβλημάτων τους, η αύξηση της αξίας του νομίσματος έχει ανατρέψει κάθε λογική λήψεως των δανείων αυτών σε ελβετικό φράγκο. Χαιρετίζω, λοιπόν, τη δέσμευση της Κυβέρνησης ότι θα ασχοληθεί. Πρέπει όμως σε αυτό να σημειώσω ότι η ενασχόληση με αυτά τα θέματα έχει έννοια όταν γίνεται έγκαιρα. Δεν έχει έννοια όταν καθυστερεί. Πρέπει να πω, επίσης, ότι η Κυβέρνηση έχει καθυστερήσει εξαιρετικά σε μια πολύ μεγάλη σειρά ζητημάτων. Ένα από αυτά είναι τα κόκκινα δάνεια. Επί δύο χρόνια, με διάφορες δικαιολογίες, ο νόμος ο οποίος νομοθετήθηκε από τη Νέα Δημοκρατία - φέρει στην αγορά το όνομά μου - δεν εφαρμόστηκε, με τη δικαιολογία μιας καλύτερης νομοθετικής παρέμβασης. Στην πραγματικότητα η παρέμβαση αυτή επί δύο χρόνια δεν έχει έρθει και απλώς εκτοξεύτηκε ο αριθμός των κόκκινων δανείων άνω των 100 δισεκατομμυρίων, νούμερο ιλιγγιώδες για το μέγεθος της ελληνικής οικονομίας, νούμερο ιλιγγιώδες και για τα παγκόσμια δεδομένα. Θα ήθελα να κάνω και μια μικρή τοποθέτηση για το θέμα του Μεγάρου Μουσικής. Οφείλω να πω κι εγώ ότι δεν καταλαβαίνω αυτή τη ρύθμιση. Μάλλον, εξ ανάγκης εμείς δεν έχουμε λόγο να μη θέλουμε να πληρωθούν οι εργαζόμενοι, αλλά εδώ ενεφανίσθη στο πλαίσιο της Εθνικής Αντιπροσωπείας μια συνολική κατανόηση. Το Μέγαρο Μουσικής μεταβιβάστηκε στο ελληνικό δημόσιο έναντι αναλήψεως των δανειακών υποχρεώσεων του νομικού προσώπου. Αυτό θα πρέπει κάποια στιγμή να εφαρμοστεί, να μην ξανάρθουμε στη λογική των αέναων παρατάσεων, ώστε να μπορέσει να έχει και μια εκλογίκευση στην καθημερινή ζωή το νομοθετικό έργο. Αυτό το οποίο είπε η κυρία Υπουργός περί διαχειριστικού ελέγχου, ουδείς έχει καμμία αντίρρηση να γίνει οιοσδήποτε έλεγχος. Ο έλεγχος αυτός, και ο πιθανός καταλογισμός, αν υπάρξει, δεν έχει τίποτα να κάνει με το ποιος είναι ο νομικά φορέας της δανειακής υποχρέωσης. Είναι άσχετο το ένα με το άλλο. Εάν τώρα κατά τη λήψη των δανείων ή καθ' οιοδήποτε άλλο στάδιο υπήρξε θέμα, αυτό είναι κάτι διαφορετικό, είναι θέμα αστικών αποζημιώσεων πιθανόν, είναι θέμα ποινικών ευθυνών, αν κάτι τέτοιο προκύψει, αλλά δεν έχει να κάνει με το γεγονός ότι στη διατύπωση την οποία εμείς ψηφίσαμε εδώ, το ελληνικό δημόσιο ανεδέχθη το δάνειο. Από κει και πέρα δικαιούται το ελληνικό δημόσιο να ζητήσει τα ρέστα από οποιονδήποτε. Απολύτως κατανοητό. Κι εμείς μαζί σας. Είναι άσχετο το ένα θέμα από το άλλο, τουλάχιστον στη δική μου αντίληψη δεν μου εξηγήθηκε ούτε από την απάντηση στον κύριο συνάδελφο γιατί αυτά τα δύο πράγματα είναι σχετικά. Έρχομαι στις τροπολογίες. Κυρία Υπουργέ, θέλω να σας είμαι ειλικρινής, μας ενοχλεί πάρα πολύ - το έχουμε πει εκατό φορές, είστε νέα Υπουργός και δεν έχετε ευθύνη για το παρελθόν, έχετε όμως ευθύνη για το μέλλον - η κυβερνητική τακτική των διαρκών και συνεχών εκπρόθεσμων τροπολογιών και μάλιστα τροπολογιών ιδιαίτερα περιπεπλεγμένου περιεχομένου, όπως η υπ' αριθμόν 759/125. Δεν είναι αυτά πράγματα που συνιστούν σοβαρή νομοθέτηση και δεν είναι πράγματα αυτά που συνιστούν σοβαρό κράτος. Εδώ αυτή η τροπολογία ρυθμίζει σοβαρά θέματα, όπως η διαδικασία αμοιβαίου διακανονισμού κατ' εφαρμογήν συμβάσεων αποφυγής διπλής φορολογίας, η παροχή φορολογικών κινήτρων για μετασχηματισμούς επιχειρήσεων και άλλα. Οι μετασχηματισμοί επιχειρήσεων παρεμπιπτόντως ήδη από τον ν.1297/72, τον ν.2166/93 είναι θέμα ούτως ή άλλως πολύπλοκο. Είναι δυνατόν εδώ, έστω και με διάθεση απαλλαγής από φορολογικά βάρη, να έρχεται μια εμβόλιμη τροπολογία, ξαφνικά, σε ένα άσχετο νομοθέτημα ενσωμάτωσης μιας ευρωπαϊκής οδηγίας; Εάν θέλει η Κυβέρνηση θετικά να παρέμβει στο ζήτημα του μετασχηματισμού των επιχειρήσεων, κι εμείς μαζί σας. Εάν θέλει να απαλλάξει τον ελληνικό επιχειρηματικό κόσμο από φορολογικά βάρη και επιβαρύνσεις, κι εμείς μαζί σας, αλλά με σοβαρότητα, όχι με μια τροπολογία διατυπωμένη κατά περίεργο τρόπο, εμβαλωματική και μάλιστα σε άσχετο νομοθέτημα. Ποιο είναι το επείγον; Γιατί δεν θα μπορούσατε να φέρετε μια νομοθετική ρύθμιση σε τέσσερις μέρες από τώρα, σε πέντε μέρες από τώρα, με την κανονική διαδικασία; Μπορείτε να μου εξηγήσετε; Δεν μπορείτε ούτε θέλω να σας φέρω σε δύσκολη θέση. Είστε νέα Υπουργός, πιθανότατα δεν έχετε και την ευθύνη του περιεχομένου. Μπορείτε να μου πείτε το επείγον των τριών, τεσσάρων, πέντε ημερών σε θέμα που αφορά μετασχηματισμό επιχειρήσεων; Πείτε τό μου. Εκτός εάν μου επιτρέψετε να πάει το μυαλό μου στο κακό, δηλαδή ότι αυτή η τροπολογία είναι κομμένη και ραμμένη για συγκεκριμένο ιδιώτη, ο οποίος επωφελείται. Αλλιώς δεν έχει λογική το άρον άρον, δεν έχει καμμία λογική. Για το Θεό! Εκπρόθεσμη τροπολογία για τον μετασχηματισμό επιχειρήσεων; Κάπου υπάρχουν όρια. Είναι κρίμα σε κάθε νομοθέτημά σας, ακόμα και όταν είναι μια θετική ρύθμιση, να ανιχνεύονται πίσω από αυτή κίνητρα ιδιοτελή. Δεν συνιστά αυτό σοβαρή διακυβέρνηση και δεν συνιστά αυτό σοβαρή νομοθέτηση. Εκτός αυτού, δε, εμείς και να θέλαμε να στηρίξουμε τη συγκεκριμένη τροπολογία, δεν μπορούμε, διότι η προσθήκη της παραγράφου 8 στο άρθρο 53 του ν.4172/2013, με το οποίο δίνετε εξουσίες στη φορολογική διοίκηση να μπορεί να επιβάλει οποιαδήποτε επιπλέον ρύθμιση, για να αποφευχθεί η καταστρατήγηση των διατάξεων του άρθρου, είναι παράδειγμα αόριστης εξουσιοδότησης σε φορολογική διάταξη, η οποία απαγορεύεται, απαγορεύεται και από το Σύνταγμα της χώρας. Άρα και εξ αυτού μόνο είμαστε υποχρεωμένοι να καταψηφίσουμε το σύνολο της τροπολογίας αυτής. Και να θέλαμε να σας βοηθήσουμε στο θέμα των κινήτρων για τις επιχειρήσεις, δεν επιτρέπεται. Κυρίες και κύριοι συνάδελφοι, εδώ, προς Θεού, δεν είμαστε για να κάνουμε νομικό φροντιστήριο μεταξύ μας και ούτε επιτρέπεται σε έναν Κοινοβουλευτικό Εκπρόσωπο να θεωρεί ότι η Κυβέρνηση δεν γνωρίζει επαρκή νομικά. Όμως, όταν έρχεται και δίνει αόριστες και γενικές εξουσιοδοτήσεις, αρχίζω και υποψιάζομαι ότι πραγματικά η νομική ομάδα η οποία στηρίζει το νομοθετικό έργο της Κυβέρνησης και το Υπουργείο Οικονομικών κάπου πάσχει. Δεν εξηγείται αλλιώς, όταν μας έρχονται τέτοια πράγματα εδώ, τα οποία γνωρίζουμε με πάσα βεβαιότητα ότι, όταν γίνει η πρώτη προσφυγή κατά της πρώτης πράξης που θα εκδοθεί από αυτό, θα καταπέσει στο Συμβούλιο της Επικρατείας. Έχουμε ιστορία σε αυτή τη Βουλή και σε αυτή την περίοδο προειδοποιήσεων προς την Κυβέρνηση για αντισυνταγματικές διατάξεις, τις οποίες η Κυβέρνηση δεν άκουσε, με κορυφαίο βεβαίως και ουδέποτε επαναληφθησόμενο τον θρίαμβο του κ. Παππά, για τον οποίο εδώ όλοι τού λέγαμε «μη, είναι αντισυνταγματικό» και η Κυβέρνηση επέμενε. Εδώ, που δεν είναι ανάλογο θέμα, είναι ένα θέμα, αν θέλετε, που προσπαθείτε να διευκολύνετε τη φορολογική διοίκηση, κάντε το σωστά, μην το κάνετε αντισυνταγματικά. Εμείς πάντως σας το λέμε ξεκάθαρα και τοποθετήθηκα εκτενώς για τα Πρακτικά, δεν μπορούμε να τοποθετηθούμε θετικά επ' αυτού, είναι αντισυνταγματικό, πάσχει. Έρχομαι τώρα σε κάτι το οποίο είναι εξαιρετικά σοβαρό και δεν μπορώ να μην το σχολιάσω. Ο ρόλος του Κοινοβουλευτικού Εκπροσώπου δεν είναι να μιλά μόνο στεγνά για το νομοθέτημα, αλλά οφείλει να τοποθετείται επί του ευρύτερου πολιτικού πλαισίου την ημέρα κατά την οποία τοποθετείται και στο διάστημα που τοποθετείται. Κυρίες και κύριοι συνάδελφοι - ελέχθη ήδη και από την κυρία Υπουργό και από τον Κοινοβουλευτικό Εκπρόσωπο του ΠΑΣΟΚ - , πρέπει να αναγνωρίσουμε ότι υφίσταται θέμα στη σχέση μας με τη γείτονα χώρα, την Τουρκία, υφίσταται θέμα στη σχέση μας με τους βόρειους γείτονές μας και ειδικά με την Αλβανία, υφίσταται θέμα, πρέπει να σας πω, και με τη στήριξη που μας παρέχουν ή δεν μας παρέχουν οι σύμμαχοί μας. Εξηγούμαι. Κατ' αρχάς, είμαστε όλοι εδώ μιας συγκεκριμένης εμπειρίας. Ουδείς εξ ημών θυμάται στη διάρκεια της ζωής του Αρχηγό του τουρκικού κράτους ή της τουρκικής κυβέρνησης να αμφισβητεί ευθέως τη Συνθήκη της Λωζάνης. Ουδέποτε! Η Συνθήκη της Λωζάνης, η οποία φέρει την υπογραφή του ιδρυτή της Τουρκικής Δημοκρατίας, ήταν κείμενο απολύτως σεβαστό για τη γείτονα χώρα διαχρονικά και το τέλος της δεκαετίας του '20 και τη δεκαετία του '30 και τη δεκαετία του '40, όταν η Ελλάδα βρέθηκε σε στιγμή έσχατης αδυναμίας εξαιτίας του Β΄ Παγκοσμίου Πολέμου. Ούτε τότε η Τουρκία δεν αμφισβήτησε τη Συνθήκη της Λωζάνης, ούτε τότε! Θεωρήθηκε έργο του Κεμάλ Ατατούρκ και κατά συνέπεια έργο σεβαστό από το σύνολο της παράδοσης, από το οποίο η Τουρκική Δημοκρατία πορεύεται μέχρι σήμερα. Ερχόμαστε μέσα σε διάστημα ελαχίστων ημερών να ακούμε με τα αυτιά μας, όχι σε στενό συμβούλιο, αλλά σε ευρεία διατύπωση προς την τουρκική κοινωνία, τον Πρόεδρο της Τουρκικής Δημοκρατίας να αμφισβητεί τη Συνθήκη της Λωζάνης ευθέως! Το δεύτερο που θέλω να υπογραμμίσω και να θυμίσω σε αυτό είναι ότι η Συνθήκη της Λωζάνης δεν είναι μια διμερής συνθήκη ανάμεσα στην Τουρκία και την Ελλάδα. Είναι μια συνθήκη, στην οποία δεσμεύονται και άλλα ευρωπαϊκά κράτη. Δεν θα αναφερθώ, γιατί δεν θέλω να φέρω σε δύσκολη θέση την Κυβέρνηση. Παρακαλώ, ελέγξτε. Δεν αφορά μόνο τα δυτικά σύνορα της Τουρκίας η Συνθήκη της Λωζάνης. Το όλο πλαίσιο των συνθηκών της περιόδου εκείνης, μετά τον ατυχή πόλεμο τον δικό μας, 1920-1922, δεν αφορά μόνο τα δυτικά σύνορα της Τουρκίας. Ερωτώ το εξής: Γιατί ούτε μια άλλη ευρωπαϊκή χώρα, απ' αυτές οι οποίες έχουν συντρέξει στο ίδιο πλαίσιο Συνθηκών, δεν ασχολήθηκε με τις δηλώσεις του κ. Ερντογάν, για να τις καταδικάσει; Γιατί, επίσης, ούτε καν η Ευρωπαϊκή Επιτροπή δεν διέθεσε ούτε μια ανακοίνωση μιας γραμμής, για να καταδικάσει τις τοποθετήσεις του Προέδρου Ερντογάν; Δεν συνιστά η τοποθέτηση του Προέδρου Ερντογάν δυναμίτη στα θεμέλια των Συνθηκών, οι οποίες ρυθμίζουν το ευρωπαϊκό γίγνεσθαι σήμερα; Ναι ή όχι; Μπορούμε να προφασιστούμε ότι δεν ακούμε τι λέει; Μα το λέει ευθέως προς εμάς. Επιλέγει τουρκικό ακροατήριο, απευθύνεται σε πρώτο βαθμό στην τουρκική κοινωνία, αλλά πίσω από την τουρκική κοινωνία απευθύνεται ευθέως σε εμάς και μας απειλεί ευθέως, ευθύτατα. Η απειλή είναι εκεί, διατυπωμένη και σαφής. Όταν ο Πρόεδρος της Τουρκίας ομιλεί για τα σύνορα της καρδιάς του, ποιον απειλεί; Δεν μπορούμε να το αγνοήσουμε. Δεν μπορούμε να το αγνοήσουμε. Συνιστά κίνηση υψηλού συμβολισμού η επίσκεψη του κ. Μητσοτάκη χθες στο Υπουργείο Άμυνας - για να είμαστε σαφείς - και σαφή κίνηση στήριξης της Κυβέρνησης, όσον αφορά τη διεκδίκηση και τη θεμελίωση των εθνικών δικαίων. Όπως επίσης ορθότατη είναι η τοποθέτηση του κ. Κουμουτσάκου σήμερα για τη σύγκληση του Συμβουλίου Εξωτερικής Πολιτικής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, δεν θα αργήσω. Δύο λεπτά. Θέλω δε να σημειώσω ότι, όταν ενημερώθηκε η Επιτροπή Εξωτερικών και Άμυνας, δεν υπήρξε η παραμικρή διαρροή. Το λέω αυτό, για να μην υπάρξει η συνήθης δικαιολογία πως ό,τι λέγεται διαρρέει. Τίποτα δεν διαρρέει. Όλοι σε αυτή την Αίθουσα έχουν εθνική συνείδηση και ξέρουν να προασπίζουν και να υπερασπίζουν το εθνικό συμφέρον. Όμως, η Κυβέρνηση αυτή τη στιγμή φαίνεται να υποβαθμίζει μια μέγιστη απειλή, μια πρωτοφανή - πρέπει να πω - απειλή των τελευταία ογδόντα χρόνων. Δεν το έχουμε ξαναζήσει αυτό και δεν πρέπει να το υποτιμήσουμε. Δεν είναι μια καθημερινή κουβέντα. Σαν να μην έφτανε το θέμα της ισχυρής τουρκικής απειλής, έχουμε και τον από Βορρά γείτονα. Ο κ. Ράμα σαφέστατα θέτει θέματα. Κατ' αρχάς, η Αλβανία έπρεπε να έχει κυρώσει το ζήτημα που αφορά τα διεθνή ύδατα στο Ιόνιο. Δεν υπάρχει κανένας λόγος να μην προχωρήσει σε αυτό. ΄Οσον αφορά όλο αυτό το σκεύασμα περί της απόφασης του αλβανικού ανωτάτου δικαστηρίου κ.λπ., γνωρίζουμε όλοι καλά τι συνέβη τότε. Η συμφωνία, η οποία είχε γίνει επί κυβέρνησης Καραμανλή, δεν κυρώθηκε, ενώ όφειλε να κυρωθεί. Ο κ. Ράμα κατ' αρχάς, για να γνωρίζετε, έχει Ελληνίδα γιαγιά, Αναγνώστου. Ο κ. Ράμα, λοιπόν, ο οποίος έχει κατά το 1/4 ελληνικό αίμα, έρχεται τώρα και θέτει θέμα τσάμικου στην Ελλάδα. Όλοι γνωρίζουμε τι συνέβη μετά τον Β΄ Παγκόσμιο Πόλεμο, όλοι γνωρίζουμε ποιος ήταν ο ρόλος του τσάμικου στοιχείου κατά τον Β΄ Παγκόσμιο Πόλεμο. Με ποιο ηθικό ανάστημα έρχεται ο Αλβανός Πρωθυπουργός και θέτει τέτοια ζητήματα στην Ελλάδα σήμερα; Μάλιστα στην Ελλάδα την ώρα που είναι σε ανάγκη, στην Ελλάδα που βρίσκεται σε οικονομική δυσπραγία; Γιατί δεν τα έθετε στην Ελλάδα, όταν υποδεχόμασταν άνω του ενός εκατομμύριου συμπολιτών του, όταν η Αλβανία βρισκόταν σε μέγιστη οικονομική δυσπραγία; Γιατί τα ανέχεται αυτά τα πράγματα η Κυβέρνηση; Οφείλω να πω, κυρίες και κύριοι συνάδελφοι, ότι μπορεί να έχουμε πάρα πολλές διαφωνίες σε αυτή την Αίθουσα για πάρα πολλά πράγματα, αλλά δεν δικαιούμεθα να έχουμε την παραμικρή ουσιαστική διαφωνία ή υστέρηση στα μείζονα εθνικά θέματα, στην προστασία των εθνικών συνόρων, σε αυτό που μας κληροδοτήθηκε κι έχουμε κι εμείς την υποχρέωση να το κληροδοτήσουμε στους απογόνους μας. Κατά συνέπεια, κυρία Υφυπουργέ, βαρύ σάς πέφτει να αντιμετωπίζετε τέτοιο ζήτημα σήμερα, στην πρώτη σας - νομίζω - παρουσία στην Εθνική Αντιπροσωπεία. Ήλπιζα η παρουσία σας να είναι πιο ευχερής, αλλά επιτρέψτε μου να σας πω ότι εσείς εκπροσωπείτε σήμερα την Κυβέρνηση - σε εσάς έτυχε - και ότι η Κυβέρνηση οφείλει να πράξει τα δέοντα άμεσα και οφείλει να βασιστεί στο σύνολο των Ελλήνων, στο σύνολο της Εθνικής Αντιπροσωπείας. Δεν είναι απλό θέμα, δεν μπορεί να το χειριστεί κανείς με την υποβάθμισή του. Πρέπει να έχουμε σαφή ενημέρωση και σαφή εξήγηση, όπως πρέπει και να έχουμε σαφή ενημέρωση για την πραγματοποίηση ή όχι της συνάντησης του κ. Τσίπρα με τον κ. Ερντογάν και για την ατζέντα της συνάντησης του κ. Τσίπρα με τον κ. Ερντογάν. Τι έχουμε να συζητήσουμε με αυτόν ο οποίος μας απειλεί; Αν κρίνει ο κύριος Πρωθυπουργός ότι αυτή η ενημέρωση δεν πρέπει να γίνει στο σύνολο της Εθνικής Αντιπροσωπείας, να γίνει κατ' ιδίαν. Να γίνει είτε στο Συμβούλιο Εξωτερικής Πολιτικής, όπως ζήτησε ο κ. Κουμουτσάκος, είτε στους Αρχηγούς των κομμάτων, αλλά να γίνει. Περνάμε περίεργες εθνικές στιγμές και το μεγάλο βάρος της οικονομικής ανάγκης, το οποίο καταλαβαίνει η ελληνική κοινωνία και ο κάθε Έλληνας στην τσέπη του, δεν μπορεί να μας εμποδίσει από την υποχρέωση να υπερασπίσουμε τα εθνικά δίκαια. Σας ευχαριστώ πολύ.
Κι εγώ ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο εκπαιδευτικοί συνοδοί τους από το Γυμνάσιο Μεγαλόπολης Αρκαδίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Μαντάς, Κοινοβουλευτικός Εκπρόσωπος του ΣΥΡΙΖΑ.
Κυρίες και κύριοι Βουλευτές, συζητάμε σήμερα μια νομοθετική πρωτοβουλία που νομίζω ότι στο μεγαλύτερό της μέρος βρίσκει τη σύμφωνη γνώμη πολλών πτερύγων του Κοινοβουλίου. Νομίζω ότι η επόμενη μέρα για τους δανειολήπτες, ειδικά στο θέμα των στεγαστικών δανείων, σαφώς θα γίνει καλύτερη με τις διασφαλίσεις που παρέχει η ενσωμάτωση της ευρωπαϊκής οδηγίας και τα άλλα μέτρα τα οποία συζητάμε σήμερα. Είναι, λοιπόν, μια νομοθετική πρωτοβουλία σε θετική κατεύθυνση. Είναι υποχρέωση, βεβαίως, της χώρας μας, έστω κι αν υπήρξε κάποια καθυστέρηση. Ταυτόχρονα, μέσα σε αυτή τη νομοθετική πρωτοβουλία, ειδικότερα στο δεύτερο μέρος, κατά τη γνώμη μου, υπάρχουν εξαιρετικά θετικές διατάξεις, που βοηθάνε και στον εξορθολογισμό της διοίκησης. Ιδιαίτερα η τελευταία τροπολογία που ήρθε, ουσιαστικά, αποκεντρώνει τις δυνατότητες των Οικονομικών Υπηρεσιών των Υπουργείων να μπορούν να λειτουργούν με μεγαλύτερη ταχύτητα και αποτελεσματικότητα. Βεβαίως, στο ζήτημα το οποίο έτυχε σχολιασμού και αφορούσε την τροπολογία σε σχέση με τη διάθεση του ποσού των 859 εκατομμυρίων ευρώ για την έκδοση και απονομή κύρωσης συντάξεων που εκκρεμούσαν από τους φορείς κοινωνικής ασφάλισης, παρά τις όποιες αντιρρήσεις διατυπώθηκαν σε αυτή την Αίθουσα, είναι προφανές ότι είναι μια θετική τροπολογία, στη σωστή κατεύθυνση και λύνει προβλήματα. Αυτό που, μάλλον, πειράζει κάποιους από την Αντιπολίτευση είναι ότι, επιτέλους, μπαίνει σειρά - θα έλεγε κανένας - και μπαίνει μία τάξη στην απονομή των συντάξεων. Από το δεύτερο εξάμηνο του 2017 θα έχουμε πλέον μια κανονική ροή αυτού του δικαιώματος, όπως και το ότι αυτή η Κυβέρνηση ξεκόλλησε το θέμα των εφάπαξ, που θυμίζω ότι ήταν κολλημένο από τον Σεπτέμβρη του 2013. Ξεκίνησε και πάλι τον Ιούλιο του 2016 και για τον σκοπό αυτό θα διατεθούν, μέχρι τον Ιούνιο του 2017, 905 εκατομμύρια ευρώ. Ήδη και ο απολογισμός στη χορήγηση των εφάπαξ είναι ένας θετικός απολογισμός. Ξαναθυμίζω ότι είναι μία αυτονόητη υποχρέωση της πολιτείας απέναντι στους συνταξιούχους, που, δυστυχώς, είχε κολλήσει. Θέλω, όμως, για να βλέπουμε λίγο πιο συνολικά τα πράγματα, να θυμίσω ότι η περίφημη κρίση, που τώρα ερχόμαστε πολύ καθυστερημένα να την αντιμετωπίσουμε, σε αυτό το συγκεκριμένο επίπεδο που η οδηγία περιγράφει, είναι μία κρίση του χρηματοπιστωτικού καπιταλισμού και του τρόπου που λειτουργεί απέναντι στο δικαίωμα των εργαζομένων, των ανθρώπων για στέγη. Το όργιο αυτό το οποίο υπήρξε σε παγκόσμιο επίπεδο, ξεκινώντας από τις Ηνωμένες Πολιτείες της Αμερικής, σε σχέση με τα θέματα των στεγαστικών δανείων το ζήσαμε και στη χώρα μας, όχι σε αυτή την έκταση που το ζήσαν άλλες χώρες. Ωστόσο, νομίζω ότι δεν πρέπει να ξεχνάμε πώς ξεκίνησε αυτό το πρόβλημα και πόσο άγριο είναι αυτό το σύστημα, το οποίο βάζει τους ανθρώπους να διακινδυνεύουν τη ζωή τους, τον κόπο τους και λοιπά. Μην το ξεχνάμε αυτό. Πάω λίγο παρακάτω, γιατί νομίζω ότι έγινε και μία ευρύτερη συζήτηση. Από τις ομιλίες, που εγώ τουλάχιστον άκουσα, ιδιαίτερα από την πλευρά της Αξιωματικής Αντιπολίτευσης, μάλλον κατάλαβα ότι για τα πυρηνικά θέματα της διαπραγμάτευσης που εξελίσσεται, δηλαδή για τα εργασιακά θέματα, πετάει τουλάχιστον την μπάλα στην κερκίδα. Νομίζω ότι είναι πια σαφές και αποκαλυπτικό ότι η Νέα Δημοκρατία δεν μιλάει για την ταμπακιέρα και, υπόγεια ή υπέργεια, συντάσσεται με τις απόψεις του ΣΕΒ. Ιδιαίτερα στο θέμα της επαναφοράς των συλλογικών διαπραγματεύσεων και στο ζήτημα της επεκτασιμότητας των κλαδικών συμβάσεων, δηλαδή στο θέμα της ευνοϊκότερης ρύθμισης, η Νέα Δημοκρατία δεν παίρνει θέση ή μάλλον η θέση που παίρνει περιγράφει πολύ περισσότερο το θέμα των επιχειρησιακών διαπραγματεύσεων, το οποίο ευνοεί κάτω από το γενικό κατασκεύασμα «να αφήσουμε τους εργαζόμενους στον τόπο της επιχείρησης να τα βρουν με τον εργοδότη», αγνοώντας την εργασιακή ζούγκλα που υπάρχει σήμερα στον τόπο μας. Συνεπώς νομίζω ότι γίνεται πλέον πιο καθαρό ότι σε αυτά τα κρίσιμα ζητήματα της διαπραγμάτευσης μάλλον η θέση της Νέας Δημοκρατίας είναι με τις πλευρές των πιο σκληρών και δογματικών απόψεων των δανειστών. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Έγινε πολλή συζήτηση, κυρίες και κύριοι Βουλευτές, για τα εθνικά ζητήματα, αυτά δηλαδή που έχουν προκύψει τις τελευταίες ημέρες και με ιδιαίτερη ένταση, θα έλεγα, και από τις δηλώσεις του Τούρκου Προέδρου και από τις δηλώσεις του Αλβανού Προέδρου. Φαίνεται να δημιουργούν ένα κλίμα ή τουλάχιστον επιχειρούν να δημιουργήσουν ένα κλίμα μιας αστάθειας. Νομίζω ότι απ' αυτό το Βήμα, και φαντάζομαι και όλες οι πλευρές του Κοινοβουλίου, οφείλουμε να είμαστε προσηλωμένοι ως μια χώρα που σέβεται τους διεθνείς κανόνες, χώρα που επιδιώκει σχέσεις ειρήνης και συνεργασίας με τους γείτονες. Πρέπει να είμαστε σταθερά προσηλωμένοι σε αυτό. Το λέω αυτό διότι υπάρχει μια πίεση και μια αναταραχή και γύρω από εμάς, από τη χώρα μας, αλλά και ευρύτερη, διότι ζούμε, κυρίες και κύριοι συνάδελφοι, σε ταραγμένους καιρούς και στο ευρωπαϊκό επίπεδο. Οι εξελίξεις είναι εξελίξεις που ξεφεύγουν και από το πλαίσιο των διμερών σχέσεων, είναι ευρωπαϊκά θέματα. Σε αυτή την κλίμακα οφείλουμε να τα δούμε. Η χώρα μας, επαναλαμβάνω, ως πόλος σταθερότητας και με την ιδιαίτερη γεωπολιτική θέση που έχει, οφείλει να μένει σταθερά προσηλωμένη στην επιδίωξη σχέσεων ειρήνης και φιλίας. Αυτό καθόλου δεν σημαίνει - το αντίθετο, μάλιστα - ότι υπάρχει καμμία περίπτωση και δεν νομίζω από καμμία πλευρά του Κοινοβουλίου, να μην είμαστε κάθετοι απέναντι στο απαράβατο και των εθνικών μας συνόρων και των εθνικών μας δικαίων. Μην επενδύουμε - και το λέω σαν έκκληση και σαν παράκληση - σε αυτά τα ζητήματα, τα οποία είναι ζητήματα εξαιρετικά κρίσιμων χειρισμών, σε μια - επαναλαμβάνω - ταραγμένη περίοδο, σε μια ταραγμένη περιοχή, να λειτουργήσουμε αντιπολιτευτικά πάνω σε αυτά τα θέματα. Οφείλουμε - και η Κυβέρνηση θα πάρει όλες τις απαραίτητες πρωτοβουλίες - να υπάρξει μια ενιαία γραμμή, ξαναλέω, όμως, με όρους και με επιδίωξη για σχέσεις ειρήνης, φιλίας και σταθερότητας στην περιοχή. Διότι γνωρίζουμε και από την ιστορία, σε ευρωπαϊκό επίπεδο επαναλαμβάνω, πώς τα φυτίλια ανταγωνισμών, που μπορεί να οδηγήσουν και σε πολύ επικίνδυνες καταστάσεις, μπορεί να ανάψουν κάθε στιγμή και κάθε φορά. Αποκρούουμε με σταθερότητα οποιαδήποτε αμφισβήτηση εκπορεύεται είτε από τον Τούρκο Πρόεδρο, τον κ. Ερντογάν, είτε από τον Αλβανό Πρωθυπουργό, που ανασύρουν ή αναζωπυρώνουν ζητήματα που για εμάς έχουν οριστικά κλείσει. Διότι είναι φανερό, κυρίες και κύριοι συνάδελφοι - και απαιτείται μια ερμηνεία σε αυτό, γι' αυτό δεν πρέπει να βιαζόμαστε - γιατί επιλέγουν αυτή τη συγκεκριμένη στιγμή να σηκώσουν τέτοια ζητήματα και μην μπερδευόμαστε στις ερμηνείες. Ο κ. Δένδιας είπε πριν ότι ο κ. Ερντογάν, απευθυνόμενος σε εθνικό ακροατήριο, κοίταζε απέναντι, στη δική μας χώρα. Ας προβληματιστούμε σε αυτό. Ας μη βιαστούμε να δώσουμε ερμηνείες που μπορεί να μας οδηγήσουν σε παγίδες, διότι μπορεί να απευθυνόταν στο εθνικό του ακροατήριο και για το εθνικό του ακροατήριο, για να είμαι ακριβής. Γνωρίζουμε πολύ καλά τι συμβαίνει και πώς εξελίσσονται και οι σχέσεις Ερντογάν με την Ευρώπη, γνωρίζουμε τις διεργασίες που γίνονται σε ένα πεδίο - για να το ξαναθυμίσω και αυτό - όπου είναι ανοιχτό το θέμα της εφαρμογής της συμφωνίας Ευρωπαϊκής Ένωσης - Τουρκίας, σε σχέση με το προσφυγικό ζήτημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Συνεπώς, κλείνοντας, κύριε Πρόεδρε - δεν θέλω να καταχραστώ τον χρόνο - , θέλω να πω ότι είμαστε οπωσδήποτε σε μια κρίσιμη καμπή. Η Κυβέρνηση δίνει τη μάχη για να ολοκληρωθεί η δεύτερη αξιολόγηση με θετικό πρόσημο και να πάμε σε μέτρα, όχι μόνο βραχυπρόθεσμα, τα οποία έτσι και αλλιώς θα μπουν στο Eurogroup στις 5 του Δεκέμβρη, αλλά και μεσοπρόθεσμα και μακροπρόθεσμα για τη ρύθμιση του χρέους και να μπορέσουμε να βγούμε μέσα από αυτή την πολύ σκληρή διαπραγμάτευση σε πιο σταθερό έδαφος με μια προοπτική, με συμβιβασμούς, βεβαίως, αλλά με την κοινωνία όρθια. Αυτή τη μάχη θα δώσουμε σε όλα τα επίπεδα και είμαστε αισιόδοξοι ότι μπορούμε πράγματι να βγούμε με ένα θετικό πρόσημο. Σας ευχαριστώ πολύ.
Ο Κοινοβουλευτικός Εκπρόσωπος της Χρυσής Αυγής κ. Ευάγγελος Καρακώστας έχει τον λόγο.
Ευχαριστώ, κύριε Πρόεδρε. Να σχολιάσω αρχικά τα όσα είπε ο Κοινοβουλευτικός Εκπρόσωπος του ΣΥΡΙΖΑ, ο οποίος, ούτε λίγο ούτε πολύ, μας λέει ότι εκείνο το οποίο πρέπει να προασπίσει η χώρα μας είναι η ειρήνη και να αφήσει στην Ευρωπαϊκή Ένωση τα όσα έχουν να κάνουν στη σχέση μας με την Τουρκία. Εάν η χώρα αφήσει τα εθνικά της θέματα στην Ευρωπαϊκή Ένωση, όπως άφησε και τον τομέα της οικονομίας, τότε ο ελληνικός λαός έχει πολλούς και σοβαρούς λόγους για να ανησυχεί. Ρωτήσατε ποια η σκοπιμότητα και πού απευθύνεται ο κ. Ερντογάν ή ο κ. Ράμα. Είναι προφανές ότι σας έχουν βρει μπόσικους και για αυτόν ακριβώς τον λόγο εγείρουν τις αξιώσεις που εγείρουν. Άκουσα τον Κοινοβουλευτικό Εκπρόσωπο της Νέας Δημοκρατίας να κάνει θέμα τις αλβανικές προκλήσεις. Εκείνο το οποίο έχω να δηλώσω είναι το εξής: Φτάνει πια με την υποκρισία της πατριδοκάπηλης Δεξιάς. Μήπως δεν ήταν ο Ράμα εκείνος που ερχόταν στην Αθήνα ινκόγκνιτο για να συναντηθεί με την τότε κυβέρνηση Σαμαρά - Βενιζέλου; Μήπως δεν ήταν η Νέα Δημοκρατία εκείνη η οποία έκοψε τις συντάξεις των Βορειοηπειρωτών; Έρχομαι στο νομοσχέδιο. Η καθολική αποδοχή του υπό ψήφιση σχεδίου νόμου από το σύνολο των δυνάμεων του αντισυνταγματικού τόξου, η οποία διαπιστώθηκε σε όλη την έως τώρα διαδικασία επεξεργασίας στην αρμόδια επιτροπή, καταδεικνύει την ευθύνη όλων σας για το αμαρτωλό παρελθόν του εγχώριου τραπεζικού συστήματος και τη συνενοχή σας για όσα εξίσου επιζήμια για την ελληνική κοινωνία και ειδικότερα για τους υπερχρεωμένους στις τράπεζες συμπολίτες μας πρόκειται να ακολουθήσουν. Η υπερχρέωση των πολιτών και ο υπέρμετρος δανεισμός των νοικοκυριών από τα πιστωτικά ιδρύματα αποτελούν φαινόμενο συνυφασμένο τόσο με την οικονομική κρίση, η οποία ταλανίζει τη χώρα, όσο και με την πιστή εφαρμογή των μνημονιακών πολιτικών από τους εκάστοτε κυβερνώντες την τελευταία δεκαετία. Όμως, δεν πρόκειται απλά για μια συνέπεια της οικονομικής αδυναμίας των πολιτών, οι οποίοι προσέφυγαν στον δανεισμό, προκειμένου να αντεπεξέλθουν στις υποχρεώσεις τους. Η περιέλευση εκατομμυρίων συμπολιτών μας σε καθεστώς υπερχρέωσης και υπερδανεισμού αποτέλεσε συστατικό στοιχείο μιας εγκληματικής πολιτικής, η οποία εφαρμόστηκε επί μακρόν και από κοινού από το σύνολο των εγχώριων και ευρωπαϊκών θεσμών του πολιτικού και τραπεζικού συστήματος. Η συμπαιγνία και η συνενοχή των μνημονιακών κυβερνήσεων και του τραπεζικού συστήματος στο έγκλημά τους κατά του λαού υπήρξε απόλυτη. Επί μακρόν οι συστημικές τράπεζες προπαγάνδισαν, διαφήμισαν, εξιδανίκευσαν και προώθησαν με κάθε τρόπο την αλόγιστη χορήγηση δανείων σε φυσικά πρόσωπα προς κάλυψη υπαρκτών ή ανύπαρκτων αναγκών. Ταυτόχρονα, οι κατ' ευφημισμόν ελεγκτικοί μηχανισμοί του κράτους, της Τράπεζας της Ελλάδος και της Ευρωπαϊκής Ένωσης, όχι απλά ανέχονταν, αλλά επιπλέον ενθάρρυναν και υπερθεμάτιζαν τη συγκεκριμένη πολιτική παροχής πιστώσεων, πιστώσεις οι οποίες δεν διοχετεύονταν κατά κύριο λόγο σε επιχειρήσεις και σε παραγωγικούς κλάδους οικονομίας, με σκοπό την αύξηση επιχειρηματικών και παραγωγικών δραστηριοτήτων, άρα και την ανάπτυξη, αλλά χορηγούνταν σωρηδόν στους πολίτες, οδηγώντας τους στον υπερδανεισμό και στην υπερχρέωση άνευ ουσιαστικού αντικρίσματος. Το αντίτιμο για το κόστος για τα εκατομμύρια των υπερχρεωμένων φυσικών προσώπων και νοικοκυριών, η περιουσία των οποίων δεσμεύτηκε υπέρ των τραπεζικών πιστωτών, υπήρξε βαρύ. Το όνειρο πολλών οικογενειών για την απόκτηση στέγης μετατράπηκε σε έναν εφιάλτη και οδήγησε στην απώλεια όχι μόνο της ατομικής και της οικογενειακής περιουσίας, αλλά και της αξιοπρέπειας, του αυτοσεβασμού των πολιτών και κάθε διάθεσης συμμετοχής στα κοινωνικά δρώμενα. Ο στόχος των διεθνών και εγχώριων τοκογλύφων και των ντόπιων υποτακτικών τους, οι οποίοι τις τελευταίες δεκαετίες διαχειρίζονται τις τύχες της χώρας, είχε επιτευχθεί. Ξεκινώντας από το έγκλημα του Χρηματιστηρίου και συνεχίζοντας με την επιβολή των μνημονίων, τον αλόγιστο υπερδανεισμό, την υποθήκευση της ακίνητης περιουσίας και τον εκμηδενισμό των εισοδημάτων, όλες οι πολιτικές δυνάμεις του λεγόμενου συνταγματικού τόξου - δεξιοί, φιλελεύθεροι, κεντρώοι και αριστεροί - είτε από τη θέση της κυβέρνησης είτε από τη θέση της αντιπολίτευσης, ολοκλήρωσαν την εκστρατεία οικονομικής αφαίμαξης της ελληνικής κοινωνίας, ώστε να καταστούν οι Έλληνες πολίτες οικονομικά εξαθλιωμένοι, πλήρως εξαρτημένοι από το τραπεζικό σύστημα και άρα εύκολα ελεγχόμενοι. Όμως, από τη στιγμή κατά την οποία το ως άνω σχέδιο οικονομικής εξαθλίωσης και υποδούλωσης του λαού μας ολοκληρώθηκε και το επίπεδο του υπερδανεισμού των πολιτών έχει πλέον ανέλθει στο υπέρτατο επίπεδο με ολέθριες για αυτούς συνέπειες, επιχειρείται από τους τοκογλύφους και τους εντολοδόχους τους μια προσπάθεια διαχείρισης της κατάστασης στην οποία έχουν περιέλθει οι δανειολήπτες, με τρόπο ώστε να παραπλανηθεί ο λαός για μια ακόμη φορά και, ταυτόχρονα, να προληφθούν τυχόν αντιδράσεις της κοινωνίας. Σε αυτό το πλαίσιο, εντάσσεται τόσο το παρόν σχέδιο νόμου όσο και κάθε νομοθέτημα - εγχώριο είτε ευρωπαϊκό - , το οποίο υποτίθεται ότι μεριμνά για την προστασία των δανειοληπτών, των καταναλωτών και της κοινωνίας εν γένει και ευαγγελίζεται τη λήψη μέτρων για τον έλεγχο της διαδικασίας χορήγησης πιστώσεων, εκ των υστέρων, όμως, κατόπιν εορτής και χωρίς πλέον αντίκρισμα για τους πολίτες, οι οποίοι είναι ήδη δέσμιοι εγχώριων και διεθνών τοκογλύφων, μετά από χρόνια τραπεζικής αυθαιρεσίας και ασυδοσίας και υπό την πλήρη κάλυψη και συνενοχή των εκάστοτε κυβερνήσεων. Το υπό ψήφιση σχέδιο νόμου υποτίθεται ότι στοχεύει στη δημιουργία ενός περιβάλλοντος δικαιοσύνης, εντιμότητας, επαγγελματισμού και διαφάνειας στον χώρο των τραπεζικών συναλλαγών και της χορήγησης πιστώσεων στους καταναλωτές - όπως αναφέρει το άρθρο 6- , με στόχο να δημιουργηθεί ένα πλαίσιο, εντός του οποίου, υποτίθεται, θα προστατεύεται κατά κύριο λόγο η πρώτη κατοικία των οφειλετών. Τα όσα, όμως, αναφέρονται υπό τη μορφή διακηρύξεων και ευχολογίων στα άρθρα του παρόντος, δεν είναι ικανά ώστε να πείσουν ούτε τον πλέον καλόπιστο παρατηρητή. Τουναντίον, αποτελούν τον ορισμό της πολιτικής υποκρισίας και στοχεύουν αποκλειστικά και μόνο στην αποφυγή του καταλογισμού ευθυνών προς τους θεσμούς, φορείς και υπεύθυνους του εγχώριου και ευρωπαϊκού τραπεζικού συστήματος, οι οποίοι συνειδητά οδήγησαν μεγάλα τμήματα της ελληνικής κοινωνίας στον υπερδανεισμό και στην υπερχρέωση με την πολιτική την οποία ακολούθησαν τα τραπεζικά ιδρύματα την τελευταία δεκαετία. Βλέπουμε ότι στο σύνολο των διατάξεων του υπό ψήφιση σχεδίου νόμου επιμελώς αποφεύγεται οποιαδήποτε αναφορά στα κακώς κείμενα αλλά και στις εγκληματικές πολιτικές του παρελθόντος του εγχώριου χρηματοπιστωτικού κατεστημένου, με αποτέλεσμα να προετοιμάζεται το έδαφος για την οριστική ατιμωρησία των υπαιτίων. Επιχειρείται από τους συντάκτες του υπό ψήφιση σχεδίου νόμου και της αντίστοιχης ευρωπαϊκής οδηγίας, να δοθεί συγχωροχάρτι σε όσους διέπραξαν οικονομικά κακουργήματα σε βάρος των πολιτών, μέσω της απουσίας οποιασδήποτε αναφοράς στην ανάγκη καταλογισμού ευθυνών στους ενόχους και αποζημίωσης των εξαπατηθέντων δανειοληπτών. Επιπλέον, ουδεμία μέριμνα λαμβάνεται για την αποκατάσταση των αδικιών σε βάρος των καταναλωτών, οι οποίοι έχουν υποστεί πλήθος παράνομων και καταχρηστικών επιβαρύνσεων εκ μέρους πιστωτικών φορέων, οι οποίοι επί μακρόν δρούσαν εντελώς ασύδοτα και ανεξέλεγκτα σε βάρος της ελληνικής κοινωνίας. Εκ των ανωτέρω, αβίαστα προκύπτει ότι στόχος των διατάξεων του υπό ψήφιση σχεδίου νόμου αποτελεί απλά και μόνο ο αποπροσανατολισμός της κοινής γνώμης και της ελληνικής κοινωνίας, ώστε να κατασιγάσει η λαϊκή απαίτηση για τον καταλογισμό ευθυνών και την τιμωρία των όσων εγκλημάτησαν κατά των πολιτών γενικά και των δανειοληπτών ειδικότερα, υπηρετώντας ένα τραπεζικό σύστημα το οποίο έως τώρα κερδοσκοπούσε στηριζόμενο στην παραπλάνηση και στην εξαπάτηση των καταναλωτών. Κατόπιν όλων αυτών των επισημάνσεων και η τροπολογία με γενικό αριθμό 759 και ειδικό 125 δεν είναι δυνατόν να γίνει αποδεκτή από τη Χρυσή Αυγή, καθώς και αυτή εντάσσεται στο πλαίσιο της προκλητικής παροχής προνομίων στις πολυεθνικές εταιρείες, ζημιώνοντας τόσο τις ελληνικές επιχειρήσεις όσο και την εθνική μας οικονομία. Καθίσταται σαφές ότι ο Λαϊκός Σύνδεσμος - Χρυσή Αυγή καταψηφίζει το εν λόγω νομοσχέδιο. Ευχαριστώ.
Η διαδικασία με την οποία θα συνεχίσουμε, έχει ως εξής, γιατί πρέπει να τελειώσουμε σύντομα, διότι στις 17.00΄ αρχίζει άλλη συνεδρίαση, με άλλο νομοσχέδιο. Απομένουν δύο Κοινοβουλευτικοί Εκπρόσωποι, ο κ. Αμυράς και ο κ. Καρράς, ένας ομιλητής, ο κ. Κουμουτσάκος. Το Προεδρείο, υπό τον κ. Κρεμαστινό, έχει κάνει αποδεκτό το αίτημα του κ. Μπούρα για μια δευτερολογία τρίλεπτη, όποιος θέλει από τους ειδικούς αγορητές και τους εισηγητές, μετά θα ρωτήσω την κυρία Υπουργό εάν έχει κάτι να συμπληρώσει και θα μπούμε στην ψηφοφορία, έτσι ώστε το αργότερο στις 15.00΄ -15.30΄ να έχουμε τελειώσει. Κύριε Αμυρά, έχετε τον λόγο.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, με την παρέμβασή μου αυτή θα ασχοληθώ με την τροπολογία για το Μέγαρο Μουσικής Αθηνών, η οποία ενσωματώθηκε στο νομοσχέδιο ως άρθρο 55. Αν επρόκειτο, λοιπόν, να βγάλω ένα δελτίο Τύπου ή να κατέθετα μια κοινοβουλευτική ερώτηση, θα έβαζα τίτλο: «Μέγαρο Μουσικής Αθηνών: ένα διαχρονικό διακομματικό σκάνδαλο». Με την τροπολογία, λοιπόν, που μας φέρατε για δεύτερη φορά - γιατί ήδη το έχετε κάνει μια φορά, κατά την προηγούμενη θητεία της Κυβέρνησης - , το Μέγαρο Μουσικής θα μπορεί να συναλλάσσεται, χωρίς να προσκομίζει φορολογική και ασφαλιστική ενημερότητα, ενώ δεν θα υπόκειται στις διατάξεις περί συμψηφισμού και αναγκαστικής εκτέλεσης. Παράλληλα, το δημόσιο δεν θα εισπράττει τόκους και πρόστιμα από τις εγγυήσεις που κατέπεσαν υπέρ του Μεγάρου Μουσικής. Η τροπολογία αυτή, κυρία Υπουργέ, αγαπητοί Βουλευτές του ΣΥΡΙΖΑ - δεν βλέπω, βέβαια, ούτε έναν - και των ΑΝΕΛ - πάλι δεν βλέπω ούτε έναν - , θα έλεγα - και το υποστηρίζω - ότι αποτελεί μια λαμπρή ομολογία πολιτικής αποτυχίας και ενοχής. Αποδεικνύει ότι οι πολιτικές των κυβερνήσεων για το Μέγαρο Μουσικής είναι αδιαφανείς και έχουν οδηγήσει την κατάσταση σε οριακό σημείο. Έτσι, ενώ το Μέγαρο Μουσικής Αθηνών έχει απορροφήσει τόσο πολύ δημόσιο χρήμα, σήμερα η Κυβέρνηση επί της ουσίας μάς λέει ότι, αν δεν περάσει η τροπολογία που κατέθεσε, δεν θα μπορέσει το Μέγαρο Μουσικής να λειτουργήσει και να πληρώσει τους εργαζομένους του. Σας ερωτώ: Σε τέτοιο αδιέξοδο έχετε φέρει τα πράγματα; Τόσο πολύ έχετε αποτύχει, κυρίες και κύριοι της Κυβέρνησης ΣΥΡΙΖΑ - ΑΝΕΛ; Για ποιον λόγο η Κυβέρνηση δεν μας παρουσιάζει την τελική της πρόταση; Γιατί, αντί να λύσει το πρόβλημα, παίζει ένα παιχνίδι φωτογραφικών τροπολογιών; Τι φοβάστε; Αυτά ακριβώς τα λόγια που σας διάβασα, είναι τα λόγια των κ.κ. Ευκλείδη Τσακαλώτου, Θεανούς Φωτίου, Όλγας Γεροβασίλη, Τάσου Κουράκη, Παναγιώτη Κουρουμπλή μεταξύ των Υπουργών και καμιάς εικοσιπενταριάς Βουλευτών του ΣΥΡΙΖΑ. Σας διάβασα δελτίο Τύπου και καταθέτω στα Πρακτικά σχετική κοινοβουλευτική ερώτηση που καταθέσατε εσείς ως αντιπολίτευση, λίγες εβδομάδες πριν γίνετε Κυβέρνηση. [[Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα, λοιπόν, όλα αυτά που υποστηρίζατε και τα οποία σας διάβασα για το Μέγαρο Μουσικής - ότι είναι, δηλαδή, το άντρο της διαπλοκής, ότι ρυθμίζετε μεταξύ σας ρουσφέτια φωτογραφικά - έρχεστε να τα λουστείτε. Μα, θα μας τρελάνετε; Αν δεν σας φθάνει αυτό, γιατί ήταν πλανημένοι οι πέντε Υπουργοί και οι είκοσι οκτώ Βουλευτές σας, που κατέθεσαν την ερώτηση, την οποία σας διάβασα, ας πάμε σε κάτι πιο, θα έλεγα, ευρύ. Όταν κλείνουν τα νοσοκομεία, κυρία Υπουργέ, επειδή δεν έχει το κράτος να δώσει μερικά εκατομμύρια ευρώ, εκείνη τη στιγμή όμως εσείς, ενώ…
…(δεν ακούστηκε)
Συγκρατηθείτε, κύριε συνάδελφε, θα εκτεθείτε. Όταν, λοιπόν, κλείνουν νοσοκομεία, γιατί δεν έχουμε να δώσουμε 23 εκατομμύρια ευρώ και την ίδια στιγμή για κάποια κτήρια που είναι απέναντι από το Αιγινήτειο και το Αρεταίειο χαρίζετε εκατομμύρια σε εγγυήσεις, δηλαδή στο Μέγαρο Μουσικής, πρέπει να αποφασίσουμε τι προέχει, κυρία Υπουργέ. Προέχει η κοινωνική συνοχή, το να προασπίσουμε τον αδύναμο ή να προασπίσουμε τα συμφέροντα των λίγων και εκλεκτών της οικονομικής ολιγαρχίας αυτού του τόπου; Αλέξης Τσίπρας, λίγες εβδομάδες πριν γίνει Πρωθυπουργός. Η ερώτηση, λοιπόν, έρχεται διά χειλέων κ. Τσίπρα προς εσάς να μας την απαντήσετε. Προασπίζετε τα συμφέροντα των λίγων και εκλεκτών της οικονομικής ολιγαρχίας, λοιπόν, ενισχύοντας το Μέγαρο Μουσικής; Μα, πόσο πολιτικοί απατεώνες είστε; Πόσα κιλά πολιτικοί ψεύτες είστε; Δεν έχετε την παραμικρή αιδώ, την πολιτική αιδώ να βγείτε και να πείτε: «Ναι, τόσα χρόνια που λέγαμε για το Μέγαρο Μουσικής ότι είναι το άντρο της μίζας και της διαπλοκής, κάναμε λάθος, λέγαμε ψέματα.». Γιατί δεν μας το λέτε; Τι θα γίνει με αυτή την πολιτική ανισορροπία που υφίσταται εντός του ΣΥΡΙΖΑ; Είναι δυνατόν το πολιτικό σας πρόβλημα, την κάθε πολιτική μπαρούφα που έχετε πει, να την κάνετε στο τέλος και νόμο του κράτους; Απαντήστε μας, λοιπόν, για ποιον λόγο είστε προσκολλημένοι, σύμφωνα με τον κ. Τσίπρα, στην οικονομική ολιγαρχία αυτού του τόπου, προασπίζοντας τα συμφέροντα των λίγων και εκλεκτών; Πάσα απάντηση δεκτή. Ευχαριστώ.
Το Αιγινήτειο που κολλάει;
Χωροταξικό ήταν κύριε Κεγκέρογλου, το θέμα του Αιγινητείου. Ο κ. Καρράς, έχει τον λόγο, και κλείνουμε με τους Κοινοβουλευτικούς Εκπροσώπους, γιατί από ό,τι βλέπω ο κ. Παπαχριστόπουλος δεν είναι εδώ.
Κύριε Πρόεδρε, θα προσπαθήσω να μιμηθώ τον κ. Αμυρά ως προς τον χρόνο, όχι ως προς το τέμπο της φωνής και τη μαχητικότητα την οποία επέδειξε.
Ε, δεν κρύβονται τα νιάτα, κύριε Καρρά.
Έτσι ακριβώς, κύριε Πρόεδρε. Να ευχηθώ, κατ' αρχάς, στη νέα Υπουργό να έχει μια καλή πορεία στο Υπουργείο για το καλό όλων των Ελλήνων και ημών των πολιτών. Σήμερα, κύριε Πρόεδρε, δεν έρχομαι να τοποθετηθώ πάνω στο συζητούμενο νομοσχέδιο, το οποίο είναι και αυτό μια ακόμα προσαρμογή ευρωπαϊκής οδηγίας στην εσωτερική έννομη τάξη. Όμως, θέλω εξ αφορμής αυτού του γεγονότος να κάνω μια μικρή παρατήρηση - σημείωση. Το νομοθετικό έργο πλέον έχει περιοριστεί στο να ενσωματώνουμε ευρωπαϊκές οδηγίες συνήθως κατά τη γραφή, χωρίς καν να ασχολούμεθα σε πολλά σημεία με τις ρυθμίσεις που αφήνουν οι ίδιες οι οδηγίες στο εσωτερικό δίκαιο και, παράλληλα, να νομοθετούμε υποχρεώσεις εκ του προγράμματος προσαρμογής, εκ του προγράμματος των δανειστών. Έτσι, λοιπόν, θα μου επιτρέψετε να βγάλω ως συμπέρασμα ότι δεν μπορεί η χώρα να προχωρήσει υπό ομαλές συνθήκες χωρίς δική της νομοθετική πρωτοβουλία, η οποία είναι αναγκαία στις σημερινές περιστάσεις υπό τις οποίες διάγουμε. Παράδειγμα: Νωρίτερα ήμουν στην Επιτροπή Δημόσιας Διοίκησης. Ενσωματώναμε οδηγία περί της εισαγωγής μηχανισμού αυθαιρεσιών στην Αστυνομία, περί της ενσωματώσεως συμβάσεων για τα δικαιώματα των ατόμων που χρήζουν ιδιαίτερης προστασίας και μέριμνας. Σωστά είναι όλα αυτά, απόλυτα σωστά. Όμως, εκείνες τις διατάξεις, οι οποίες θα επανεκκινήσουν την κοινωνία - εγώ το βάζω πριν από την οικονομία πλέον στις συνθήκες στις οποίες διαβιοί η χώρα - και ως αυτόματη συνέπεια και την οικονομία, δεν τις έχω δει. Βλέπω, λοιπόν, και σήμερα ότι εναρμονίζουμε μια οδηγία που αφορά τις συμβάσεις πίστωσης καταναλωτών για ακίνητα. Σωστό. Έχει μια καλή φιλοσοφία. Ο κ. Σαρίδης έχει τοποθετηθεί σε αυτά τα σημεία. Δεν θέλω εγώ να αναλώσω χρόνο και να επαναλάβω. Όμως, αυτή η οδηγία έδινε μια λύση. Εγώ δεν αναφερθώ, κυρία Υπουργέ, στο αν έπρεπε να είχε ενσωματωθεί το 2014, το 2015 ή το 2016. Θα κάνω το εξής σχόλιο: Έδινε μια λύση. Έδινε λύση σε εκείνους τους δανειολήπτες που είχαν τα στεγαστικά δάνεια, είτε σε ρήτρα ξένου νομίσματος - το γνωστό θέμα του ελβετικού φράγκου, για το οποίο ενώ όλοι περίμεναν υποτίμηση, τελικά, λόγω της κρίσεως στην Ευρώπη, ανατιμήθηκε - είτε και με κυμαινόμενο επιτόκιο. Αυτή, λοιπόν, η οδηγία, για να φθάσει να γίνει το 2014 και να συμφωνηθεί στην Ευρωπαϊκή Επιτροπή και στο Ευρωπαϊκό Κοινοβούλιο, είχε μια προηγούμενη πορεία δύο, τριών ετών, που διαβουλεύονταν οι χώρες, οι Υπηρεσίες, για να αντιμετωπίσουν αυτό το πρόβλημα. Δεν μπορούσαμε και εμείς να το έχουμε δει, πριν σκάσει το γνωστό ζήτημα των δανείων με ελβετικό φράγκο και να έχει γίνει μια εσωτερική νομοθεσία και να το έχουμε αντιμετωπίσει; Διότι, όπως γνωρίζετε, οι αποφάσεις των δικαστηρίων κυμαίνονται. Δεν υπάρχει ακόμα παγιοποιημένη νομολογία που να ευνοεί ή να μην αδικεί αυτούς τους ανθρώπους. Να μην πω τη λέξη «ευνοεί», γιατί δεν θεωρώ ότι πρέπει να ευνοούνται, αλλά να μην αδικούνται. Παράλληλα, δεν έχουμε τη δυνατότητα σήμερα να δώσουμε σε αυτές τις ρυθμίσεις της οδηγίας αναδρομική ρύθμιση, για να τακτοποιηθούν αυτές οι εκκρεμότητες, οι οποίες θα απευθυνθούν όλες στο τέλος στα δικαστήρια, εκτός εάν τακτοποιηθούν με τα λεγόμενα κόκκινα δάνεια. Όμως και των λεγομένων κόκκινων δανείων ο δρόμος είναι μακρύς. Δεν είδαμε ακόμα αποφασιστικές κινήσεις που θα τα αντιμετωπίσουν. Είναι θέμα Θεσμών; Είναι θέμα διαπραγματεύσεων; Δεν είναι, πάντως, του παρόντος νομοσχεδίου. Απλώς αναφέρω ότι υπάρχει μια μερίδα συμπολιτών μας, οι οποίοι δεν φταίνε, κατ' εμέ, διότι γνωρίζουμε ότι υπήρχαν και υποδείξεις τραπεζών: «Είναι φθηνό το ελβετικό φράγκο, θα σε δανείσουμε με ελβετικό φράγκο, θα το μετατρέψουμε σε ευρώ, θα πάρουμε την προμήθεια της μετατροπής και μετά εσύ θα μας πληρώνεις σε ευρώ, για να μετατρέπουμε ξανά το ευρώ σε ελβετικό φράγκο, να παίρνουμε μια δεύτερη προμήθεια.». Και ποια θα είναι η αξία του ελβετικού φράγκου; Κανείς δεν κατάλαβε ότι το ελβετικό φράγκο, μια οικονομία η οποία έχει άλλη κατεύθυνση από την ευρωπαϊκή, θα ανατιμάτο, δεν θα υποτιμάτο και θα πληρώναμε πολύ ακριβότερα αυτά τα δάνεια. Ας ευχηθούμε, λοιπόν, κυρία Υπουργέ, να βρείτε λύση και για τα παρελθόντα δάνεια, γιατί δεν μπορεί να μείνει και αυτό το κομμάτι των οφειλετών. Για τα στεγαστικά δάνεια δεν μπορεί κανείς να είναι αρνητικός ακόμη - ίσως είναι υπερβολικό αυτό - και για ενδεχόμενους κακοπληρωτές. Δεν μπορεί να το αφήσει «και για ενδεχόμενους κακοπληρωτές», για τον λόγο ότι σε εκείνους που θα τους βάλουμε στην ομάδα των κακοπληρωτών, μπορεί να είναι και κάποιοι οι οποίοι πραγματικά έχουν αντικειμενική αδυναμία να πληρώσουν και θα τους αδικήσουμε και αυτούς. Εντάξει, λοιπόν, ως προς το νομοσχέδιο. Παράγωγο δίκαιο ψηφίζουμε τελικά εντός της Βουλής. Δεν ψηφίζουμε πρωτότυπο δίκαιο. Όμως ας πάμε - μου έδωσε αφορμή ο κ. Αμυράς - στην τροπολογία για το Μέγαρο Μουσικής. Ήμουν εξ εκείνων των ελαχίστων που δεν είχα υπερψηφίσει τη μεταβίβαση του Μεγάρου Μουσικής - και ο κ. Αμυράς νομίζω - στο ελληνικό κράτος. Για ποιον λόγο, κυρία Υπουργέ και κύριε Πρόεδρε; Όχι γιατί δεν αναγνωρίζω στον πολιτισμό τη συμμετοχή του Μεγάρου Μουσικής. Έχω πει ότι είμαι φίλος της όπερας και της κλασικής μουσικής, αλλά μην τα πούμε τώρα. Όμως ως προς την τιμή των 500 εκατομμυρίων που αποτιμήθηκε, είχα διαφωνήσει. Γιατί το λέω αυτό; Διότι αυτό είναι ένα κτήριο το οποίο είχε στόχο την εξυπηρέτηση του πολιτισμού. Δεν έχει εμπορική αξία, όπως μας έφερε το Υπουργείο Πολιτισμού, που λέει ότι η αντικειμενική αξία του είναι 500 ή 600 εκατομμύρια ευρώ. Βρείτε μου έναν επενδυτή σε χώρο πολιτισμού που θα επένδυε τα 500 εκατομμύρια ευρώ εάν αποφάσιζε το κράτος να το πουλήσει, για να μπορέσει να αποκαταστήσει τη δαπάνη την οποία έκανε. Το Ίδρυμα Νιάρχου είναι με πόρους ιδρύματος. Τα ιδρύματα Ωνάση είναι ιδιωτικοί πόροι. Είναι μια άλλη ιστορία, βέβαια, το εάν υπήρχαν θέματα φορολογίας και γιατί έγιναν τα ιδρύματα. Μην το ανοίξουμε τώρα. Είναι πολύ παρωχημένα. Στην τροπολογία αυτή εμείς είχαμε ψηφίσει «παρών» για το Μέγαρο Μουσικής. Μάλιστα, τότε είχαμε προτείνει στον κ. Μπαλτά - θυμάμαι βρισκόμουν εδώ, στην ίδια θέση - επί λέξει: «Κάλεσε την Metropolitan Opera, κάλεσε τη Σκάλα του Μιλάνου, κάλεσε το Ινστιτούτο και το Ίδρυμα Βάγκνερ να μας συμβουλεύσουν. Είναι παγκόσμιοι οργανισμοί, με εμβέλεια, στην κλασική μουσική και στην όπερα. Κάτι ξέρουν περισσότερο από εμάς». Δεν εισακούστηκα. Ψηφίσαμε «παρών», λοιπόν, για το θέμα να δοθούν κάποια χρήματα να εξυπηρετηθούν και οι ανάγκες του προσωπικού. Περνούσα από τη λεωφόρο Βασιλίσσης Σοφίας και έβλεπα «εφτά μήνες απλήρωτοι», «οκτώ μήνες απλήρωτοι», προηγουμένως άλλους «οκτώ μήνες απλήρωτοι». Βλέπω τώρα ότι έρχεται και μια νέα ρύθμιση, η οποία λέει για το Μέγαρο Μουσικής ότι δεν επιτρέπεται η διαδικασία πάσης φύσεως συμψηφισμού σε βάρος του Οργανισμού Μεγάρου Μουσικής. Αναστέλλονται οι κατά του ΟΜΜΑ και κάθε άλλου συνυπόχρεου με αυτόν προσώπου κ.λπ.. Σε αυτό έχω μια επιφύλαξη. Ποια θα θεωρήσουμε συνυπόχρεα πρόσωπα; Θα θεωρήσουμε τους εγγυητές; Θα θεωρήσουμε εκείνους οι οποίοι είχαν διοικήσει στο παρελθόν και είχαν εκδώσει εγγυήσεις δικές τους και έτσι δίνουμε και σε αυτούς μια μορφή ασυλίας πέραν του Μεγάρου Μουσικής; Ας πάει στο καλό. Ας πούμε ότι είναι ένα πολιτιστικό κέντρο - με την καλή βέβαια έννοια - ας πούμε ότι είναι χρήσιμο, αλλά «…και κατά παντός άλλου συνυποχρέου προσώπου….», δεν ξέρω ποια είναι και δεν ξέρω εάν μας το απαντάει και η αιτιολογική έκθεση της τροπολογίας όπως ήρθε. Θα παρακαλέσω να έχω μια απάντηση σε αυτό το σημείο, διότι μπορεί εμμέσως να διευρύνουμε την εμβέλεια μιας απαλλακτικής διατάξεως. Και στο κάτω - κάτω εάν υπάρχει κάποιος εγγυητής ο οποίος εγγυήθηκε με γνώση ότι θα πληρώσει για λογαριασμό του Μεγάρου, ας κληθεί να πληρώσει. Μια άλλη διάταξη στην οποία θα συμφωνήσω, αλλά είναι προσωπικοί οι λόγοι, είναι η παραχώρηση στον Δήμο Χαλανδρίου για σαράντα έτη του γνωστού Νομισματοκοπείου. Είμαι γείτονας. Μένω εκεί πενήντα χρόνια. Γνωρίζω την περιοχή και ξέρω τα προβλήματα που δημιουργούνται και τις ελλείψεις για τα παιδιά της περιοχής. Ναι, σ' αυτό θα συμφωνήσουμε, αν και είμαι πλέον φειδωλός στο να συμφωνώ σε ρυθμίσεις που έρχονται. Θα συμφωνήσω και σε μια άλλη τροπολογία, η οποία αφορά τα κίνητρα για μετασχηματισμούς επιχειρήσεων με τον Κώδικα Φορολογίας Εισοδήματος και τον Κώδικα της Φορολογικής Διαδικασίας. Είναι η 759/125. Θα συμφωνήσω, για μια ελπίδα ενδεχόμενων επενδύσεων. Βέβαια στην Ελλάδα η προϊστορία των μετασχηματισμών είναι πολύ κακή. Είναι πολύ κακή διότι γίνονται μετασχηματισμοί πολλές φορές για να χάσουμε τα ίχνη εκείνων που δημιούργησαν παθητικό σε άλλες εταιρείες ή να μεταφέρουμε παθητικό από τη μια στην άλλη. Και έτσι πολλές φορές ξεφεύγουμε και της ευθύνης. Είναι κάτι ανάλογο με τους συνυποχρέους. Δεν θέλω να το αναλύσω περισσότερο. Εν πάση, περιπτώσει εμείς είπαμε ότι πρέπει να υποστηρίξουμε αυτή τη διάταξη. Κατά τα λοιπά, ως προς τις διαδικασίες προσφυγής και διαδικασία αμοιβαίου διακανονισμού, δεν είναι κακές. Εκείνο όμως που θέλω να πω πάλι είναι ότι έχουμε έναν πάγιο Κώδικα Φορολογικής Διαδικασίας. Θεωρώ ότι κάποια στιγμή ήταν επίτευγμα ο πάγιος νόμος για τη φορολογική διαδικασία. Βέβαια, δεν είμαι σίγουρος αν πέτυχε ή απέτυχε πλήρως με τη διαδικασία των ενδικοφανών προσφυγών, σε ποιο σημείο έφτασε το αποτέλεσμα, σε ποιο σημείο έφτασε η εισπραξιμότητα ή αν απλώς δίνουμε παράταση στην αμφιβολία αν θα πληρωθούν κάποιες υποχρεώσεις. Έχω αντιρρήσεις στο να επεμβαίνουμε σε τέτοια πάγια νομοθετήματα για τον λόγο ότι εκείνοι οι οποίοι τα συντάσσουν, ανεξαρτήτως πολιτικής κατεύθυνσης, κατέχουν το αποτέλεσμα μιας εμπειρίας. Εγώ μπορεί να διαφωνώ και διαφωνώ σε πολλά σημεία και με την τότε κυβέρνηση, η οποία ψήφισε τον κώδικα αυτόν. Μην επανερχόμεθα, όμως, με αποσπασματικές ρυθμίσεις. Δημιουργούμε ρήγματα και στη διαδρομή τα καθιστούμε ανεφάρμοστα. Συνοψίζω, λοιπόν, κύριε Πρόεδρε. Επί του νομοσχεδίου έχει τοποθετηθεί ο κ. Σαρίδης από πλευράς μας. Έδωσα εγώ τις παρατηρήσεις μου, τους προβληματισμούς μου και νομίζω ότι θα πρέπει να είναι χρήσιμες αυτές οι παρεμβάσεις, γιατί έστω και την τελευταία στιγμή, κλείνοντας τη συνεδρίαση ενός νομοσχεδίου κι ας μην υπάρχει χρόνος, ας τίθενται ψήγματα για επόμενες συζητήσεις. Ευχαριστώ.
Κύριε Κουμουτσάκο, έχετε τον λόγο.
Κύριε Πρόεδρε, η κοινοβουλευτική συζήτηση για το νομοσχέδιο έχει ουσιαστικά κλείσει και από πλευράς της Νέας Δημοκρατίας έχει υπάρξει τοποθέτηση και είναι σαφής και γνωστή η θέση μας. Στη συζήτηση αυτή όμως λόγω των εξελίξεων και των γεγονότων των ημερών έγινε αναφορά και για τα τελευταία γεγονότα που αφορούν στα εθνικά θέματα. Θα ήθελα, λοιπόν, γι' αυτό ακριβώς να υπάρχει μια τοποθέτηση σύντομη αλλά και σαφής από πλευράς Νέας Δημοκρατίας. Έχει γίνει ήδη από τον κ. Δένδια. Συμπληρωματικά θα ήθελα να αναφερθώ σε ορισμένα από τα στοιχεία των τελευταίων ημερών, γιατί είναι αλήθεια ότι μαζεύονται σύννεφα στον ορίζοντα των εθνικών μας θεμάτων, καθώς υπάρχουν απαράδεκτες επαναλαμβανόμενες δηλώσεις και από ανατολικά και από βόρεια. Θα ήθελα λίγο να μείνω στις ιδιαίτερα προβληματικές δηλώσεις του Τούρκου Προέδρου κ. Ερντογάν. Ο κ. Ερντογάν αισθάνεται, όσον αφορά στην εσωτερική πολιτική σκηνή της Τουρκίας, πανίσχυρος. Όμως αισθάνεται ανήσυχος για τις εξελίξεις στα σύνορά του. Είναι εξελίξεις που βλέπει ότι δεν μπορεί να ελέγξει. Ο συνδυασμός αυτός, αισθήματος ισχύος από τη μια πλευρά και ανασφάλειας από την άλλη, τον καθιστά απρόβλεπτο. Τις επαναλαμβανόμενες, λοιπόν, απαράδεκτες δηλώσεις αμφισβήτησης της Συνθήκης της Λωζάνης έχουμε κάθε λόγο να τις αντιμετωπίζουμε με ιδιαίτερο προβληματισμό και ανησυχία. Στην ουσία, τι είναι αυτές οι δηλώσεις; Είναι αμφισβήτηση του διεθνούς νομικού καθεστώτος, της διεθνούς νομικής βάσης που για έναν σχεδόν αιώνα έχει καθορίσει τα σύνορα, την ισορροπία και γι' αυτό τη σταθερότητα σε ολόκληρη την περιοχή της Ανατολικής Μεσογείου. Η επικινδυνότητα, λοιπόν, των δηλώσεων αυτών αμφισβήτησης του σημερινού καθεστώτος είναι προφανής και αφορά και τη χώρα μας. Αφορά ευθέως και τις ελληνοτουρκικές σχέσεις. Τι πρέπει να γίνει; Τι έχει κάνει μέχρι τώρα η Κυβέρνηση, πέραν κάποιων δημοσίων τοποθετήσεων ανησυχίας και αυτών καθυστερημένων, εάν κρίνω από την εξόχως βραδυφλεγή αντίδραση του Κυβερνητικού Εκπροσώπου χθες; Πρέπει να ενημερωθούν η Ευρωπαϊκή Ένωση, οι εταίροι μας και οπωσδήποτε τα συμβαλλόμενα στη Συνθήκη της Λωζάνης μέρη. Διότι η συνθήκη αυτή έχει υπογραφεί μεταξύ Ελλάδας, Μεγάλης Βρετανίας, Γαλλίας, Ιταλίας, Ιαπωνίας, Ρουμανίας, Σερβίας, Κροατίας, Σλοβενίας - τότε σε ένα κράτος, τώρα διάδοχα κράτη - από τη μια πλευρά και Τουρκίας από την άλλη. Θα πρέπει να ενημερώσουμε, λόγω της ιδιαίτερης ευαισθησίας που έχει για μας αυτή η αναθεωρητική τακτική του κ. Ερντογάν, τα κράτη αυτά και να κινηθούμε και σε ευρωπαϊκό επίπεδο. Και θα ήθελα εδώ και ως είδηση να ενημερώσω το Σώμα, δίνοντας κι ένα παράδειγμα του πώς η Νέα Δημοκρατία αντιμετωπίζει τα εθνικά θέματα, ότι αυτήν τη στιγμή στο Ευρωπαϊκό Κοινοβούλιο σε ψήφισμα που πρόκειται να κατατεθεί υπάρχει τροπολογία του Ευρωπαϊκού Λαϊκού Κόμματος, που προέκυψε μετά και από πρωτοβουλία της Νέας Δημοκρατίας, στην οποία κατηγορηματικά αναφέρεται ότι «το Ευρωπαϊκό Κοινοβούλιο είναι πολύ ανήσυχο και προβληματισμένο με δηλώσεις που αμφισβητούν τη Συνθήκη της Λωζάνης - μεταφράζω από τα αγγλικά - η οποία καθορίζει τα σύνορα της σύγχρονης Τουρκίας κι έχει συμβάλει επί έναν σχεδόν αιώνα στη διατήρηση της ειρήνης και της σταθερότητας στην περιοχή. Αυτή είναι μια πολύ σαφής, ξεκάθαρη, αυστηρή και γι' αυτό σημαντική τροπολογία που αυτήν τη στιγμή κατατίθεται στο Στρασβούργο, προκειμένου να υιοθετηθεί από το Ευρωπαϊκό Κοινοβούλιο. Δίνουμε, λοιπόν, σήμερα ένα δείγμα γραφής τού πώς αντιλαμβανόμαστε τον ρόλο της Αξιωματικής Αντιπολίτευσης και στα εθνικά θέματα. Για τις δηλώσεις του κ. Ράμα δεν θα κάνω καμμία αναφορά, σεβόμενος τον χρόνο, την κατανοήση σας και την ευελιξία που είχε το Προεδρείο να έχω τον λόγο. Όμως, κύριε Πρόεδρε και κυρίες και κύριοι συνάδελφοι, είναι επιτακτικό το συντομότερο δυνατόν, μέσα στις επόμενες μέρες, αν είναι δυνατόν, να συγκληθεί το Εθνικό Συμβούλιο Εξωτερικής Πολιτικής, προκειμένου μακριά από τα φώτα - αν θέλετε - των εντυπώσεων που προκαλεί η δημοσιότητα, να συζητήσουν οι πολιτικές δυνάμεις με σοβαρότητα, με υπευθυνότητα και σε βάθος τις πολύ σοβαρές εξελίξεις που μαζεύονται αυτήν τη στιγμή στον ορίζοντα των εθνικών μας θεμάτων. Ευχαριστώ πολύ, κύριε Πρόεδρε.
Με τη κοινοβουλευτική σειρά θα αναγνώσω τα ονόματα των εισηγητών και ειδικών αγορητών και όποιοι είναι στην Αίθουσα κι επιθυμούν, από τη θέση τους θα μιλήσουν για τρία λεπτά. Όποιοι δεν είναι στην Αίθουσα ή είναι και δεν επιθυμούν, δεν θα μιλήσουν. Κύριε Αντωνίου, έχετε τον λόγο για δευτερολογία τριών λεπτών.
Ευχαριστώ, κύριε Πρόεδρε. Δεν θα κάνω χρήση όλου του χρόνου. Όσον αφορά τις διατάξεις του νομοσχεδίου το οποίο συζητάμε σήμερα, είναι πασιφανές κι έχει ομολογηθεί από όλες τις πτέρυγες της Βουλής ότι δημιουργεί ένα διαφορετικό τοπίο από εδώ και πέρα στους δανειολήπτες, σε σχέση με ενυπόθηκα δάνεια πρώτης κατοικίας. Εξασφαλίζει προϋποθέσεις διαφάνειας και καλύτερης αντιμετώπισης ζητημάτων που αφορούν δάνεια σε ξένο νόμισμα και την πρόωρη εξόφληση των δανείων. Νομίζω ότι αυτό θα συμβάλει από εδώ και πέρα στην εκλογίκευση όλου του συστήματος χορήγησης δανείων, επ' ωφελεία των καταναλωτών και των δανειοληπτών. Επίσης, σε σχέση με τις τροπολογίες, οι περισσότερες από αυτές είναι χρήσιμες γιατί διευκολύνουν τη δημόσια διοίκηση σε ζητήματα που αφορούν επείγουσες καταστάσεις και όσον αφορά την πληρωμή μισθωμάτων του δημοσίου και όσον αφορά την τακτοποίηση εκκρεμοτήτων σχετικά με το Μέγαρο Μουσικής και όσον αφορά τη μεταφορά ποσού 850.000.000 ευρώ από τον ESM, προκειμένου να γίνει γρήγορα η εκκαθάριση εκκρεμουσών αιτήσεων συνταξιοδότησης, το οποίο επίσης θα είναι και επ' ωφελεία της εθνικής οικονομίας, καθότι θα συμβάλει μέσα στο 2017 να πέσει χρήμα στην αγορά και να μπορέσει η οικονομία μας να πάρει αναπτυξιακή τροχιά. Θέλω να μου επιτρέψετε να σταθώ λίγο, όμως, σε κάποιες παρατηρήσεις που έκαναν κάποιοι συνάδελφοι της Αντιπολίτευσης σε σχέση με τα εθνικά ζητήματα, τα ζητήματα εξωτερικής πολιτικής. Θέλω να πω ότι η Ελλάδα είναι μια σταθερή χώρα σε ένα πολύ ταραγμένο περιβάλλον. Η χώρα μας και η Κυβέρνηση υπηρετεί με συνέπεια τα εθνικά συμφέροντα και τηρεί την εθνική γραμμή η οποία έχει χαραχθεί και υπηρετείται σταθερά από όλες τις κυβερνήσεις τα τελευταία χρόνια. Νομίζω ότι αυτά τα θέματα δεν θα έπρεπε να γίνονται αντικείμενο μικροπολιτικής εκμετάλλευσης από το Βήμα της Βουλής. Σε κάθε περίπτωση, άσκοποι φραστικοί λεονταρισμοί από διάφορους γείτονες δεν βοηθούν, από όποια πλευρά και αν προέρχονται. Ευχαριστώ, κύριε Πρόεδρε.
Θα ήθελα να παρακαλέσω για τις δευτερολογίες να επικεντρωθείτε στο νομοσχέδιο. Για τα άλλα θέματα μίλησαν ήδη όλα τα κόμματα. Ορίστε, κύριε Μπούρα, έχετε τον λόγο.
Ευχαριστώ, κύριε Πρόεδρε. Να ξεκινήσω γενικά λέγοντας ότι θέλω να δεχθώ, με όλη τη σημασία της λέξεως, ότι η κυρία Υπουργός θα αναλάβει αυτές τις δεσμεύσεις τις οποίες είπε στην τοποθέτησή της επίσημα όσον αφορά κυρίως το θέμα των οικοδομικών συνεταιρισμών, έτσι ώστε πολύ σύντομα - γιατί αυτό το θέμα είναι επείγον - να έρθει διάταξη που να ρυθμίζει το θέμα της εναρμόνισης των καταστατικών τους σύμφωνα με τον τελευταίο νόμο που είναι και επιταγή της Ευρωπαϊκής Ένωσης, χωρίς να εμπεριέχεται ο όρος και η απαίτηση της φορολογικής ενημερότητας. Τώρα στον πολύ λίγο χρόνο, κύριε Πρόεδρε, που υπάρχει, εγώ θα δεχθώ ότι θα δει και τα άλλα θέματα που δεσμεύτηκε η κυρία Υπουργός, όσον αφορά τις παρατηρήσεις του Συνηγόρου του Καταναλωτή. Εάν, όμως, εσείς ή οι συνεργάτες σας είχατε δει τις παρατηρήσεις της Επιστημονικής Επιτροπής της Βουλής, που είναι ένα όργανο πάρα πολύ σημαντικό στη λειτουργία της Βουλής και στην ολοκλήρωση των σχεδίων νόμου, θα βλέπατε ότι γίνονται ορισμένες παρατηρήσεις. Και πρέπει να το πω αυτό, διότι στη συνέχεια θα ψηφίσουμε και στο σύνολο. Σας κάνει, πρώτον, παρατήρηση και πρέπει να διορθωθεί όσον αφορά τον ίδιο τον τίτλο. Δεν ξέρω αν το είδατε, αλλά δεν είναι ολοκληρωμένος ο τίτλος του νομοσχεδίου σύμφωνα με τα γραφόμενα στην οδηγία, δηλαδή παραλείπονται κάποια πράγματα, δηλαδή το 2013 κ.λπ. - να μην τα πω, γιατί χάνω τον χρόνο έτσι, κύριε Πρόεδρε. Για το άρθρο 17, που ο Συνήγορος του Καταναλωτή σάς κάνει πρόταση - την είπα και εγώ - και λέει επί λέξει: «εάν η ταυτότητα του νομικού λόγου…», πρέπει να προστεθεί κάποιος νομικός λόγος.Αυτό είναι πασιφανές. Έπρεπε οι νομικοί σας να το είχαν δει και να το είχατε κάνει από τη στιγμή που το λέει μάλιστα και η Επιστημονική Επιτροπή, για να μην έρχεστε μετά από πέντε, δέκα μέρες - εγώ λέω θα το εφαρμόζετε - να διορθώνετε νομοθέτημα και να συμπληρώνετε σε κάτι που ψηφίστηκε και ακόμα δεν στέγνωσε ο πάπυρος που θα τυπώσει το Εθνικό Τυπογραφείο. Όπως και στο άρθρο 37, κυρία Υπουργέ, κάνει παρατηρήσεις συγκεκριμένες η Επιστημονική Επιτροπή και μάλιστα επικαλείται τον Συνήγορο του Καταναλωτή. Αυτά να τα δείτε, αν προλαβαίνετε και τώρα, ώστε οι συνεργάτες σας να ενσωματώσουν κάποιες παρατηρήσεις. Ολοκληρώνω, κύριε Πρόεδρε, σε μισό λεπτό, γιατί ήδη παρήλθε χρόνος. Εξηγήθηκε ό,τι ήταν να εξηγηθεί. Για τις τροπολογίες της τελευταίας στιγμής καταλαβαίνετε ότι είμαστε τύποις και ουσία αρνητικοί. Διότι αν πάρετε την τροπολογία αυτή που σας είπα, που αναφέρεται στο Υπουργείο Διοικητικής Μεταρρύθμισης - βεβαίως την υπογράφει και ο Υπουργός Οικονομικών - είναι κάποιες σελίδες. Κυρίως όταν αναφέρει καταργούμενες διατάξεις, πού να βρούμε εμείς σήμερα εδώ, σε αυτό το στενό περιθώριο του χρόνου, τις πηγές εκείνες; Πώς να δούμε καν τι είναι αυτές οι διατάξεις; Διότι, ειλικρινά, είναι της τελευταίας στιγμής.
Ολοκληρώστε, κύριε Μπούρα.
Όσον αφορά δε την άλλη τροπολογία τη δική σας, που έχει και την υπογραφή σας, πέραν του γεγονότος ότι είναι εκπρόθεσμη, δεύτερον, έχει και την έννοια της αντισυνταγματικότητας. Αν είχε διαρθρωθεί διαφορετικά, γιατί ενώ έχει τρία επιμέρους άρθρα, κατατίθεται ως μία τροπολογία, θα μπορούσαμε να δεχθούμε το πρώτο και το τρίτο.
Κλείστε, παρακαλώ, κύριε Μπούρα.
Όμως, το δεύτερο κομμάτι, το δεύτερο άρθρο - να το πω έτσι - είναι προδήλως και πασιφανώς αντισυνταγματικό, με συνέπεια να μην μπορούμε να την ψηφίσουμε. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και δύο εκπαιδευτικοί συνοδοί τους από το Γυμνάσιο Μεγαλόπολης Αρκαδίας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Γερμενής.
Όσον αφορά την τροπολογία για το Μέγαρο Μουσικής, εμείς τα είχαμε πει τέτοια εποχή και πέρσι και είχαμε ψηφίσει - ίσως το μοναδικό κόμμα μέσα στη Βουλή, αν θυμάμαι καλά - «κατά». Ερχόμαστε έναν χρόνο μετά και συζητάμε πάλι το ίδιο θέμα και βλέπω ότι πάλι κάποια κόμματα έχουν αρχίσει να βλέπουν το τι ακριβώς γίνεται με το Μέγαρο Μουσικής και τα «παρεάκια» που έχουν στηθεί εκεί μέσα. Τώρα, έρχομαι σε αυτά που δεν πρόλαβα να πω στην πρωτολογία μου. Βέβαια με τρία λεπτά χρόνο πόσα να πω; Είναι πάρα πολλά τα άρθρα. Θέλω να αναφερθώ στο άρθρο 42, που καταργείται με το παρόν η υποχρεωτική εκτίμηση από το Σώμα Ορκωτών Ελεγκτών και δίδεται δυνατότητα να συντάξει την έκθεση ένας οποιοσδήποτε ελεγκτής. Αυτό είναι γεγονός που δεν εξασφαλίζει την αξιοπιστία και την αντικειμενικότητα της εκτίμησης. Και ρωτάμε πώς διασφαλίζεται η φερεγγυότητα και η αμεροληψία του εκτιμητή και τι είδους εχέγγυα δίνονται. Όλες αυτές είναι σκέψεις που δεν απαντώνται στην αιτιολογική έκθεση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Στο άρθρο 44 μιλάμε για ένα μεγάλο σκάνδαλο. Καταργούνται οι παράγραφοι 1, 3, 4, 5, 6, 8 και 9 του άρθρου 2 του ν.3755/2009, οι οποίες ρύθμιζαν φορολογικά θέματα και χορηγούσαν φοροαπαλλαγές και συγκεκριμένα, μετά τη σύμβαση του ΟΛΠ - μιλάμε για την εταιρεία «COSCO» - ο μόνος αρμόδιος να επιβάλλει όρους επί ελληνικού εδάφους είναι η αλλοδαπή εταιρεία. Αν αυτό δεν είναι ευθεία παραβίαση των συνταγματικών αρχών και παρέμβαση της εταιρείας αλλοδαπών συμφερόντων, τότε τι είναι; Δηλαδή, τέτοιους επενδυτές καλούμε στη χώρα; Καλούμε επενδυτές που θα έχουν φοροαπαλλαγές κι όταν υπάρχουν Έλληνες επενδυτές τούς βαράμε στη φορολογία κατακέφαλα; Επίσης, το άρθρο 49- άλλο ένα άρθρο που για εμάς είναι σκάνδαλο - αφορά την Επιτροπή Έγκρισης Συναλλαγών του Γενικού Λογιστηρίου του Κράτους και χορηγείται αναστολή άσκησης ποινικής διώξεως για τα μέλη και τον γραμματέα της. Η επιτροπή αυτή συστάθηκε το 2014 με πράξη νομοθετικού περιεχομένου, προκειμένου να εγκρίνει συγκεκριμένες συναλλαγές, επί τη βάσει του κοινωνικού οφέλους, που είναι βέβαια πλήρως αόριστη έννοια, η οποία συγχωρεί ατασθαλίες και παράνομες πράξεις. Έναν χρόνο αργότερα, εν μέσω capital controls, εκδίδει μια απόφαση, συγκεκριμένα την υπ' αριθμόν 21/2015, διά της οποίας επετράπη υπό προϋποθέσεις για ένα εικοσιτετράωρο και μόνο για όσους μπορούσαν να γνωρίζουν την απόφαση, η μεταφορά χρημάτων στο εξωτερικό. Δηλαδή, για ένα εικοσιτετράωρο αυτοί οι κύριοι ενημέρωσαν τους φίλους τους, αυτούς που είχαν τα μεγάλα πακέτα, να βγάλουν όλα τα λεφτά έξω. Και ο φουκαράς ο Έλληνας να περιμένει στην ουρά για να βγάλει τα 400 ευρώ την εβδομάδα! Και εδώ η Υπουργός δεν μας απάντησε. Τελειώνω με το άρθρο 54, για την παραχώρηση της έκτασης στον Δήμο Χαλανδρίου για σαράντα έτη. Και εδώ η αναδρομική ισχύς πού αποσκοπεί και πώς επιτυγχάνεται στην πράξη; Να μας δώσετε κι εδώ μια απάντηση. Ευχαριστώ.
Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Βαρδαλής.
Ευχαριστώ, κύριε Πρόεδρε. Κι εγώ θα αναφερθώ σε ορισμένα άρθρα και τη στάση του κόμματός μας απέναντι σε αυτά. Κατ' αρχάς, στο άρθρο 54- έτσι όπως έχει γίνει η αναρίθμηση κι έχει μπει μέσα στον κορμό του νομοσχεδίου - , που αφορά τον Δήμο Χαλανδρίου, είμαστε θετικοί. Άλλωστε, η λαϊκή συσπείρωση του συγκεκριμένου Δήμου πρωτοστάτησε στους αγώνες για να παραχωρηθεί η συγκεκριμένη έκταση. Θεωρούμε, όμως, παρά τη θετική μας ψήφο, ότι θα πρέπει να παραχωρηθεί μόνιμα στον δήμο και όχι μόνο για σαράντα χρόνια όπως προβλέπεται στο σχέδιο νόμου. Στο δεύτερο που θέλω να σταθώ είναι στην τροπολογία με αριθμό 753/121- κι αυτή έχει ενσωματωθεί στο άρθρο 55- που αφορά τη φορολογική ενημερότητα του Μεγάρου Μουσικής, θέμα για το οποίο έγινε αρκετή συζήτηση. Εμείς θα ψηφίσουμε «παρών». Βεβαίως, συμφωνούμε ότι πρέπει να πληρωθούν οι εργαζόμενοι, ούτε συζήτηση. Έχουν, όμως, έρθει επανειλημμένα - δεν είναι μόνο δυο φορές - τροπολογίες για το ίδιο ζήτημα.
Και όχι μόνο για το Μέγαρο Μουσικής.
Και όχι μόνο. Τη δική μου εμπειρία λέω, για τα υπόλοιπα δεν γνωρίζω. Εν πάση περιπτώσει, πρέπει να λυθεί μόνιμα. Όσο για το άρθρο 56, που είναι η τροπολογία 754/122, συμφωνούμε και θα την ψηφίσουμε. Στο άρθρο 57, που αφορά τη δυνατότητα έκτακτης επιχορήγησης από τον κρατικό προϋπολογισμό για τα ασφαλιστικά ταμεία, θα ψηφίσουμε «παρών», πρώτα απ' όλα γιατί η ίδια η πολιτική σας, με τους αντιασφαλιστικούς νόμους που περάσατε, τσακίζει και τα ασφαλιστικά ταμεία και τους συνταξιούχους, αλλά και τους εργαζόμενους. Επιπλέον το ζήτημα για εμάς δεν είναι να δώσετε κάποια εκατομμύρια προς τα ασφαλιστικά ταμεία για να λυθεί αυτό το όντως υπαρκτό πρόβλημα και να δοθούν οι συντάξεις, που ήδη έχουν κατατεθεί οι αιτήσεις τους. Το ζήτημα είναι ότι πρέπει να δώσετε τα χρωστούμενα απέναντι στα ασφαλιστικά ταμεία, που οι ίδιοι οι εργαζόμενοι των ασφαλιστικών ταμείων εκτιμούν ότι είναι περίπου 3 δισεκατομμύρια ευρώ. Αυτά πρέπει να δώσετε. Τέλος, στην τροπολογία 756 είμαστε αντίθετοι και θα την καταψηφίσουμε, γιατί η τροπολογία αυτή προωθεί αλλαγές στον δημόσιο τομέα και στο κράτος γενικότερα στο πλαίσιο των αναδιαρθρώσεων και της μεταφοράς αρμοδιοτήτων των υπηρεσιών δημοσιονομικού ελέγχου στις οικονομικές υπηρεσίες των δημόσιων φορέων. Αυτές οι αλλαγές είναι ενταγμένες στη λογική του μικρότερου κράτους, της μείωσης των ελεγκτικών μηχανισμών, της άρσης των εμποδίων, όπως τα χαρακτηρίζουν στις επενδύσεις, της υλοποίησης των διαδικασιών, της ανεμπόδιστης διοχέτευσης χρήματος στους επιχειρηματικούς ομίλους, επηρεάζουν, όμως, άμεσα τους υπαλλήλους των οικονομικών υπηρεσιών. Με τον τρόπο αυτόν μεταβιβάζεται η ευθύνη - και αυτό είναι το σημαντικό - της κάθε πολιτικής επιλογής στους διευθυντές των οικονομικών υπηρεσιών, οι οποίοι θα κληθούν να ελέγχουν τη νομιμότητα των ενεργειών των πολιτικών τους προϊσταμένων. Κατά τη γνώμη μας, θα πολλαπλασιαστούν οι φανερές και οι κρυφές πιέσεις στους οικονομικούς υπαλλήλους που θα ασκούν αυτόν τον έλεγχο νομιμότητας των δαπανών. Αποτελεί ή όχι παραλογισμό διοικητικά υφιστάμενοι να ελέγχουν τους προϊσταμένους τους; Καταργείται ή όχι επί της ουσίας ο όποιος έλεγχος υπήρχε; Αυτό που χρειάζεται, κατά τη γνώμη μας, είναι η ανάκληση της σχετικής νομοθετικής πρωτοβουλίας του ν.4337 και χρειάζεται η δημιουργία της δημόσιας αρχής για τον έλεγχο των δαπανών ανεξάρτητη από τους ελεγχόμενους. Να καθιερωθεί καθολικός, ουσιαστικός και πλήρης έλεγχος όλων των δαπανών και να παραμείνει ο προσυμβατικός έλεγχος του Ελεγκτικού Συνεδρίου και να επεκταθεί μάλιστα σε συμβάσεις άνω των 60.000 ευρώ, γιατί τώρα γίνεται πάνω από 200.000 ευρώ. Ευχαριστώ για την ανοχή, κύριε Πρόεδρε.
Κύριε Καμμένε, θέλετε δευτερολογία για τρία λεπτά;
Όχι, κύριε Πρόεδρε.
Ευχαριστώ. Τον λόγο έχει ο κ. Σαρίδης για τρία λεπτά.
Ευχαριστώ πολύ, κύριε Πρόεδρε. Το σημερινό νομοσχέδιο εξαντλήθηκε ουσιαστικά στις επιτροπές. Η Κυβέρνηση με την Υπουργό άκουσε τις προθέσεις και τις απόψεις της Αντιπολίτευσης, προχώρησε σε γενναίες κινήσεις. Ουσιαστικά κατήργησε δύο άρθρα, το άρθρο 43 και το άρθρο 46, τα οποία ήταν επίμαχα άρθρα και είχε συμφωνήσει σε αυτό ολόκληρη η αντιπολίτευση. Η Ένωση Κεντρώων επί της αρχής θα ψηφίσει «ναι» στο συγκεκριμένο νομοσχέδιο. Οι αντιρρήσεις μας, οι οποίες ουσιαστικά τοποθετούνται στο «παρών», είναι για το άρθρο της τροπολογίας εκείνης στην οποία φέρνουμε τις ρυθμίσεις για το Μέγαρο Μουσικής. Όπως σας είπε και ο Κοινοβουλευτικός μας Εκπρόσωπος, έχουμε τοποθετηθεί και στο παρελθόν για το Μέγαρο Μουσικής. Η διάταξη την οποία βάζετε μέσα, εκεί που ουσιαστικά λέτε ότι αναστέλλονται κατά του ΟΜΜΑ και άλλου συνυπόχρεου, είναι εκείνη η οποία μας οδηγεί στην παρούσα φάση στο να ψηφίσουμε «παρών». Όπως «παρών» θα ψηφίσουμε στην τροπολογία 756/124, καθώς θεωρούμε ότι δεν είχαμε τον χρόνο για να μελετήσουμε με μεγαλύτερη προσοχή όλες αυτές τις τροποποιήσεις των διατάξεων. Δεν έχω κάτι άλλο να προσθέσω, κύριε Πρόεδρε. Ευχαριστώ πολύ.
Ολοκληρώθηκαν οι ομιλητές εκ των κοινοβουλευτικών εδράνων. Κυρία Υπουργέ, έχετε τον λόγο για πέντε λεπτά, για να απαντήσετε από τη θέση σας.
Κατ' αρχάς θα ήθελα και εγώ να αναφέρω, ότι η χώρα μας είναι η μοναδική χώρα η οποία έχει τη σταθερότητα αυτήν τη στιγμή σε μια Μεσόγειο που βράζει. Δεν θα αναφερθώ περισσότερο στα ζητήματα της εξωτερικής πολιτικής με τις γείτονες χώρες. Νομίζω ότι η ελληνική Κυβέρνηση χειρίζεται το θέμα με την ανάλογη σοβαρότητα. Θα πάρουμε υπ, όψιν μας, βέβαια, τις προτάσεις που έκανε η Αντιπολίτευση και θα τις μεταφέρω στο Υπουργείο Εξωτερικών. Από εκεί και πέρα, όσον αφορά για κάποια ζητήματα που μπήκαν σε σχέση με την τροπολογία, τι αναφέρει το άρθρο 53; Αφορά την ανταλλαγή τίτλων από μέτοχο ή εταίρο μεριδίων για την απόκτηση τίτλων άλλης επιχείρησης. Η τροποποίηση δίνει στη φορολογική αρχή τη δυνατότητα να βάζει προϋποθέσεις για την αποφυγή καταστρατηγήσεων κατά την ανταλλαγή των τίτλων. Δεν έχει να κάνει με τίποτα άλλο περισσότερο. Επίσης, το άρθρο 54, που και αυτό πάλι ερχόμαστε να τροποποιήσουμε, αφορά τις συγχωνεύσεις και τις διασπάσεις επιχειρήσεων. Η τροποποίηση έχει έναν όμοιο στόχο με την πιο πάνω τροποποίηση του άρθρου 53. Αποφεύγονται οι περιπτώσεις καταστρατήγησης των διατάξεων και αποτρέπεται η διενέργεια μετασχηματισμών επιχειρήσεων, με σκοπό τη φοροδιαφυγή ή τη φοροαποφυγή. Δεν υπάρχει κάτι άλλο που θεωρείται περίεργο από την Αντιπολίτευση που δεν θέλει να ψηφίσει τη συγκεκριμένη τροπολογία. Όσον αφορά το άρθρο 42 που μιλάμε για τον εκτιμητή, ο εκτιμητής δεν είναι ένας τυχαίος εκτιμητής. Είναι εκτιμητής εγγεγραμμένος στο μητρώο εκτιμητών. Όσον αφορά το Μέγαρο Μουσικής, είναι ένα πρόβλημα που πράγματι υπάρχει χρόνια. Δεν είναι κάτι καινούργιο. Έφυγε ο κ. Αμυράς που μας έφερε και την προηγούμενη ερώτηση που είχε γίνει από Βουλευτές του ΣΥΡΙΖΑ τότε, που ζητούσαν να γίνει διαχειριστικός έλεγχος. Το είπα και πριν, θα ξεκινήσει διαχειριστικός έλεγχος. Έχει αποφασιστεί από τις 10-10-2016. Νομίζω ότι δεν έχουμε τίποτα περισσότερο.
Συγνώμη, για τον διαχειριστικό είπατε ότι θα ξεκινήσει από τις 10-10-2016;
Όχι, όχι. Στις 10-10-2016 αποφασίστηκε…
Αναδρομικά προς τα πίσω. Γιατί έτσι όπως το είπατε…
Αποφασίστηκε…
Εντάξει, κατάλαβα.
Αποφασίστηκε η διενέργεια διαχειριστικού ελέγχου.
Διαχειριστικού ελέγχου παρελθόντων ετών.
Ακριβώς.
Μόνο για τον τίτλο, μήπως θα πρέπει να δεχθείτε την παρατήρηση του Επιστημονικού Συμβουλίου και να συμπληρωθεί ο τίτλος του νομοσχεδίου;
Δεν έχω καμμία αντίρρηση.
Κύριε Πρόεδρε, θέλω να πω κάτι. Κυρία Υπουργέ, ο κ. Δένδιας ήταν αναλυτικός. Αναγκαζόμαστε να ψηφίσουμε την τροπολογία αυτή, επειδή έχει να κάνει με τους εργαζομένους.
Κύριε Μπούρα, τα είπατε. Αυτόν που ήταν εξαντλητικός γιατί τον επαναλαμβάνετε; Δεν αντιλαμβάνομαι εγώ.
Απάντησα στον κ. Αμυρά που έβαλε θέμα διαχειριστικού ελέγχου. Δεν απάντησα σε εσάς. Δεν έχει να κάνει. Και εκτός αυτού, συμπληρώνοντας τον κ. Αμυρά, από την έκθεση του Γενικού Λογιστηρίου του Κράτους δεν προκύπτει κόστος για το ελληνικό δημόσιο. Ίσα - ίσα που βελτιώνονται τα έσοδα…
Είναι αυτό που είχαμε εγκρίνει στην προηγούμενη τροπολογία.
Ακριβώς.
Θα μας διαβάσετε τον τίτλο, κυρία Υπουργέ;
Δεδομένου ότι ο τίτλος του υπό ψήφιση νομοσχεδίου αναφέρει τον τίτλο της οδηγίας είναι σκόπιμο να μεταφερθεί αυτός αυτούσιος ως εξής: «Εναρμόνιση της νομοθεσίας με την Οδηγία 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014 σχετικά με τις συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση των Οδηγιών 2008/48/ΕΚ και 2013/36/ΕΕ και του κανονισμού (ΕΕ) αριθμ. 1093/2010, και άλλες διατάξεις αρμοδιότητας του Υπουργείου Οικονομικών».
Εντάξει, κύριε Μπούρα;
Όχι, κύριε Πρόεδρε, εγώ απλά για την Επιστημονική Επιτροπή.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών «Εναρμόνιση της νομοθεσίας με την Οδηγία 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014 σχετικά με τις συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση των Οδηγιών 2008/48/ΕΚ και 2013/36/ΕΕ και του κανονισμού (ΕΕ) αριθμ. 1093/2010, και άλλες διατάξεις αρμοδιότητας του Υπουργείου Οικονομικών». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Οικονομικών: «Εναρμόνιση της νομοθεσίας με την Οδηγία 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014 σχετικά με τις συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση των Οδηγιών 2008/48/ΕΚ και 2013/36/ΕΕ και του κανονισμού (ΕΕ) αριθμ. 1093/2010, και άλλες διατάξεις αρμοδιότητας του Υπουργείου Οικονομικών» έγινε δεκτό επί της αρχής κατά πλειοψηφία. Εισερχόμαστε στην ψήφιση επί των άρθρων. Ερωτάται το Σώμα: Γίνεται δεκτό το άρθρο 1 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς, το άρθρο 13 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 25 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 26 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 26 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 31 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 32 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 34 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 35 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 35 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 36 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 36 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 38 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 40 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 41 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 42 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 42 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 43 ως έχει;
Ναι.
Ναι.
Όχι.
Ναι.
Ναι.
Ναι.
Ναι.
Ναι.
Συνεπώς το άρθρο 43 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 44 ως έχει;
Ναι.
Ναι.
Όχι.
Ναι.
Παρών.
Ναι.
Ναι.
Ναι.
Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45 ως έχει;
Ναι.
Ναι.
Όχι.
Ναι.
Παρών.
Ναι.
Ναι.
Ναι.
Συνεπώς το άρθρο 45 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 46 ως έχει;
Ναι.
Παρών.
Όχι.
Ναι.
Παρών.
Ναι.
Ναι.
Παρών.
Συνεπώς το άρθρο 46 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 47 ως έχει;
Ναι.
Όχι.
Όχι.
Όχι.
Όχι.
Παρών.
Ναι.
Παρών.
Συνεπώς το άρθρο 47 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 48 ως έχει;
Ναι.
Ναι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 48 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 49 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 49 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 50 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 50 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 51 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 51 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 52 ως έχει;
Ναι.
Ναι.
Όχι.
Ναι.
Ναι.
Ναι.
Ναι.
Ναι.
Συνεπώς το άρθρο 52 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 53 ως έχει;
Ναι.
Ναι.
Όχι.
Παρών.
Όχι.
Ναι.
Ναι.
Ναι.
Συνεπώς το άρθρο 53 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 54 ως έχει;
Ναι.
Ναι.
Όχι.
Παρών.
Όχι.
Ναι.
Ναι.
Ναι.
Συνεπώς το άρθρο 54 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 55 ως έχει;
Ναι.
Ναι.
Όχι.
Ναι.
Παρών.
Ναι.
Ναι.
Παρών.
Συνεπώς το άρθρο 55 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 56 ως έχει;
Ναι.
Ναι.
Όχι.
Ναι.
Ναι.
Ναι.
Ναι.
Ναι.
Συνεπώς το άρθρο 56 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 57 ως έχει;
Ναι.
Ναι.
Ναι.
Ναι.
Παρών.
Ναι.
Ναι.
Ναι.
Συνεπώς το άρθρο 57 έγινε δεκτό ως έχει κατά πλειοψηφία. Εισερχόμαστε στην ψήφιση των τροπολογιών. Ερωτάται το Σώμα: Γίνεται δεκτή η τροπολογία με γενικό αριθμό 756 και ειδικό 124, όπως τροποποιήθηκε από τον κύριο Υπουργό;
Ναι.
Παρών.
Όχι.
Ναι.
Όχι.
Ναι.
Ναι.
Παρών.
Συνεπώς η τροπολογία με γενικό αριθμό 756 και ειδικό 124 έγινε δεκτή, όπως τροποποιήθηκε από την κυρία Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 759 και ειδικό 125 ως έχει;
Κύριε Πρόεδρε, πριν ψηφίσουμε θέλω μια διευκρίνιση.
Κύριε Μπούρα, όπως ξέρετε, όταν έχει αρχίσει η ψηφοφορία, εξηγήσεις δεν υπάρχουν.
Ναι, αλλά εδώ βλέπω τρία διαφορετικά πράγματα.
Κατά παρέκκλιση, μήπως και υπάρξει ευρύτερη αποδοχή, για ένα λεπτό πείτε μας ποια είναι η διευκρίνιση που θέλετε και να απαντήσει η κυρία Υφυπουργός.
Αναφέρατε έναν αριθμό, δεν τον θυμάμαι τώρα, να μην τον ψάχνω στα χαρτιά μου. Η τροπολογία, όπως κατετέθη, είχε τρία επιμέρους άρθρα που δεν τα ονόμασε.
Αν εννοείτε αυτό, το άκουσε η κυρία Υπουργός. Δεν δέχεται να τη σπάσει σε τρία χωριστά σημεία. Άρα, ψηφίζετε en bloc και άρα, λόγω της παραγράφου 2, εσείς ως Νέα Δημοκρατία ψηφίζετε «όχι».
Εμείς ψηφίζουμε «όχι» λόγω…
Και μετά τις διευκρινίσεις που σας έδωσα;
Όχι, το δεύτερο κομμάτι είναι αντισυνταγματικό.
Κύριε Μπούρα, δεν κάνουμε κουβέντα. Διευκρινίστηκε. Η Κυβέρνηση δεν δέχεται να σπάσει στα τρία.
Ναι, αλλά πώς ψηφίζεται σε τρία διαφορετικά άρθρα;
Δεν ψηφίζεται σε τρία διαφορετικά άρθρα.
Όχι, είναι τρία άρθρα χωριστά. Να ψηφίσουμε χωριστά.
Αφού έχει τρία διαφορετικά!
Η τροπολογία είναι μία.
Όχι, είναι τρία άρθρα.
Είναι τρία άρθρα, κύριε Πρόεδρε. Εδώ δεν είναι σωστά τα πράγματα.
Κύριε Κεγκέρογλου, είναι σαφής ο Κανονισμός. Η τροπολογία κατετέθη ως μία και ως μία ψηφίζεται. Εφόσον ψηφιστεί και ενσωματωθεί μετά εις το κεντρικό νομοσχέδιο, τότε διασπάται σε τρία και γίνονται τρία διαφορετικά άρθρα. Ο Κανονισμός είναι σαφής. Παρακαλώ πολύ, δεν δέχομαι καμμία άλλη διακοπή.
Δεν διασπάται. Είναι ένα άρθρο με τρεις παραγράφους.
Έτσι ακριβώς. Επανερχόμαστε, λοιπόν, στην ψήφιση της τροπολογίας. Ερωτάται το Σώμα: Γίνεται δεκτή η τροπολογία με γενικό αριθμό 759 και ειδικό 125 ως έχει;
Ναι.
Όχι.
Όχι.
Ναι.
Όχι.
Ναι.
Ναι.
Παρών.
Συνεπώς η τροπολογία με γενικό αριθμό 759 και ειδικό 125 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Οικονομικών: «Εναρμόνιση της νομοθεσίας με την Οδηγία 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014 σχετικά με τις συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση των οδηγιών 2008/48/ΕΚ και 2013/36/ΕΕ και του κανονισμού (ΕΕ) αριθ. 1093/2010, και άλλες διατάξεις αρμοδιότητας του Υπουργείου Οικονομικών» έγινε δεκτό επί της αρχής και επί των άρθρων. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Οικονομικών: «Εναρμόνιση της νομοθεσίας με την Οδηγία 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014 σχετικά με τις συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση των οδηγιών 2008/48/ΕΚ και 2013/36/ΕΕ και του κανονισμού (ΕΕ) αριθ. 1093/2010, και άλλες διατάξεις αρμοδιότητας του Υπουργείου Οικονομικών» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, των τροπολογιών και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 15.25΄ λύεται η συνεδρίαση για σήμερα, Τετάρτη 23 Νοεμβρίου 2016 και ώρα 17.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Ενσωμάτωση στην Ελληνική Νομοθεσία της Οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου της 22ας Οκτωβρίου 2014 για την ανάπτυξη Υποδομών Εναλλακτικών καυσίμων, απλοποίηση διαδικασίας αδειοδότησης και άλλες διατάξεις πρατηρίων παροχής καυσίμων και ενέργειας και λοιπές διατάξεις», σύμφωνα με την ημερήσια διάταξη που έχει διανεμηθεί.